বিজ্ঞান-প্ৰযুক্তি আৰু বিজ্ঞানী বিষয়ক ১০খন প্ৰিয় চিনেমা - ঈশান জ্যোতি বৰা : (৩) লুচি (৪) ইণ্ডিপেণ্ডেন্স ডে’ - গণিত চ’ৰা\n28 Jan বিজ্ঞান-প্ৰযুক্তি আৰু বিজ্ঞানী বিষয়ক ১০খন প্ৰিয় চিনেমা – ঈশান জ্যোতি বৰা : (৩) লুচি (৪) ইণ্ডিপেণ্ডেন্স ডে’\nPosted at 01:44h in বিজ্ঞান-প্ৰযুক্তি by ঈশান জ্যোতি বৰা0Comments\n“The average person uses 10% of their brain capacity. Imagine what she could do with 100%.”\n২০১৪ চনত মুক্তি লাভ কৰা লুক বেছনৰ কাহিনী আৰু পৰিচালনাৰে পুষ্ট লুচি(Lucy) নামৰ জনপ্ৰিয় আৰু বাণিজ্যিকভাৱে সফল কল্প-বিজ্ঞানধৰ্মী ছবিখনৰ প’ষ্টাৰত ব্যৱহৃত হোৱা টেগলাইন আছিল উক্ত বাক্য দুশাৰী৷ তথ্যসমৃদ্ধ টেগলাইনটিয়ে এচাম চিত্ৰ-ৰসিকৰ মাজত উৎসুকতা সৃষ্টি কৰিলে আৰু আন এচামৰ মাজত সৃষ্টি কৰিলে বিতৰ্কৰ৷ প্ৰায় এশ বিলিয়ন নিউৰণৰে পৰিপূৰ্ণ মানৱ-মগজুৰ কেৱল ১০% শক্তিহে গড় হিচাপত এজন মানুহে ব্যৱহাৰ কৰিব পাৰে৷ বহুচৰ্চিত এই তথ্যটিকে মূল উপজীৱ্য হিচাপে লৈ ছবিখনৰ কাহিনীভাগ গঢ় লৈছে৷\nটাইৱানৰ অস্থায়ী নিবাসী ২৪ বছৰীয়া লুচি(স্কাৰলেট জহানছন) নামৰ আমেৰিকান যুৱতীগৰাকী প্ৰেমিকৰ কু-অভিসন্ধিৰ বলি হৈ এক ড্ৰাগ ব্যৱসায়ীৰ সংস্পৰ্শলৈ আহে৷ কোৰিয়াৰ ড্ৰাগ ব্যৱসায়ী মিষ্টাৰ জেঙক এটা ব্ৰিফকেছ দিবলৈ গৈ লুচি সন্মুখীন হয় এক অনাকাংক্ষিত পৰিৱেশ-পৰিস্থিতিৰ৷ ব্ৰিফকেছটোৰ ভিতৰত থকা চিপিএইচ্ছ-ফোৰ (CPH4) নামৰ অতি মূল্যৱান সাংশ্লেষিক ঔষধৰ পেকেট এটা জোৰ-জুলুমকৈ লুচিৰ তলপেটত সুমুৱাই দিয়া হয়৷ শাৰিৰীক আৰু মানসিক শক্তিক কেইবাগুণ পৰ্যন্ত বৃদ্ধি কৰি সাধাৰণ মানুহ এজনক চূড়ান্তভাৱে মহাশক্তিশালী, অপ্ৰতিৰোধ্য মানৱ এজনলৈ পৰিণত কৰিব পৰাৰ চমৎকাৰী শক্তিৰ অধিকাৰী এই চিপিএইচ্ছ-ফোৰ৷ মানৱ দেহত থকা 6-Carboxy-5,6,7,8-Tetrahydropterin নামৰ বিপাকীয় উৎসেচকবিধেই( Metabolic Enzyme) হৈছে CPH-4৷ কোৰা (Quora) নামৰ জনপ্ৰিয় ৱেবছাইটটোত চিপিএইচ্ছ-ফোৰ সম্পৰ্কীয় এলানি আলোচনাত ভাগ লৈ পেনছিলভেনিয়া ষ্টেট ইউনিভাৰ্ছিটিৰ প্ৰাক্তণ ছাত্ৰ আৰু জীৱবিজ্ঞানী ব্ৰায়ান ষ্টিফেনছনে মন্তব্য কৰে যে— “6-Carboxy-5,6,7,8-Tetrahydropterin CPH4 in the body, involved in the process of biosynthesis of tetrahydrobiopterin, an essential cofactor of aromatic amino acid hydroxylases. It is not the substance that Freeman describes it to be, it has no direct neurologic effects. So it does not work the way the movie described, nothing does. We use ALL of our brains, not just 10%.What kind of evolutionary change would give us an organ in which only 10% of it was useful, for everybody? Especially the brain.”\nবাৰু যি কি নহওক, এতিয়া চিনেমাৰ মাজলৈ উভতি আহোঁ৷ ড্ৰাগ ব্যৱসায়ী মিষ্টাৰ জেঙে এই চিপিএইছ-ফোৰৰ চোৰাং কাৰবাৰ কৰি লক্ষাধিক ধন আত্মসাৎ কৰাৰ পৰিকল্পনা প্ৰস্তুত কৰে৷ সেই উদ্দেশ্যৰেই কেইজনমান মানুহৰ পেটত চিপিএইছ-ফোৰৰ টোপোলা সুমুৱাই তেওঁলোকক বিদেশলৈ সৰবৰাহ কৰাৰ যো-জা চলায়৷ কিন্তু দুৰ্ভাগ্যবশতঃ লুচিৰ পেটত সুমুৱাই থোৱা টোপোলাটো তাইৰ পহৰাদাৰী এজনে কৰা আক্ৰমণৰ ফলত পেটতে ফাটি যায়, যাৰ ফলত প্ৰচুৰ পৰিমাণৰ চিপিএইছ-৪ লুচিৰ শৰীৰত বিয়পি পৰে৷ পৰৱৰ্তী মুহূৰ্ততে লুচিৰ জীৱন নাটকীয়ভাৱে পৰিৱৰ্তিত হয়৷ মানসিক আৰু শাৰিৰীক দুয়োটা দিশতে লুচিয়ে অভূতপূৰ্ব উত্তৰণ সাধন কৰে৷ লুচিয়ে দুখ, বেদনা অনুভৱ নকৰা হয়, জীৱ আৰু জড়— দুয়োটা শ্ৰেণীতেই অবাধ বিচৰণ কৰিব পৰা হয় আৰু নিয়ন্ত্ৰণ কৰিব পৰা হয়, অচিনাকি মানুহৰ কথা আঁতৰৰ পৰাই বুজিব পৰা হয়, বৈদ্যুতিক আৰু চুম্বকীয় তৰংগ নিয়ন্ত্ৰণ কৰিব পৰা হয়, ছেকেণ্ডৰ ভিতৰতে কেইবাটাও ৱেবছাইট, ৬৭৩৪ পৃষ্ঠাজোৰা গৱেষণা মুহূৰ্ততে পঢ়ি হৃদয়ংগম কৰিব পৰা হয়৷ নিজৰ পৰিৱৰ্তিত ব্যক্তিত্বক লৈ প্ৰচুৰ অনুসন্ধিৎসাত ভোগা লুচিয়ে শেষত সাক্ষাৎ কৰে স্নায়ুতত্ত্ববিদ ছেমুৱেল নৰমান(মৰ্গান ফ্ৰিমেন)ক৷ মগজুৰ ৰহস্যময় অপাৰ শক্তিৰ সন্দৰ্ভত বিস্তৰ গৱেষণা কৰা ছেমুৱেল নৰমান নামৰ মানুহজন আৰু ছেমুৱেল নৰমানৰ গৱেষণাৰাজিৰ বিষয়ে সমস্ত কথা অধ্যয়ন কৰি লুচিয়ে নৰমানক দেখা কৰে৷ লুচিৰ সাম্প্ৰতিক অৱস্থাটো দেখি স্বাভাৱিকতেই বিস্ময়াহত হৈ পৰে প্ৰফেচাৰ নৰমান৷ লুচিয়ে প্ৰশ্ন কৰে— এই বিশাল শক্তি-ভাণ্ডাৰটোৰ সৈতে তাই কৰিব কি এতিয়া? কাৰণ বৰ্তমানে মগজুৰ ২৮% শক্তি ব্যৱহাৰ কৰি থকা লুচিৰ মগজুৱে কম সময়ৰ ভিতৰতে ১০০ৰ ঘৰ স্পৰ্শ কৰিব৷ ১০০% শক্তিসম্পন্ন মগজু এটাৰে জীয়াই থকাটো হৈ পৰিব অসম্ভৱ কথা৷ লুচিৰ উৎসুকতাৰ সন্দৰ্ভত প্ৰফেছাৰ ছেমুৱেল নৰমানে এইবুলি মন্তব্য আগবঢ়ায়— “The whole purpose of life has been passed on what was learned. There was no higher purpose. If you are asking me what to do with all this knowledge you’re accumulating, I’d say pass it on.” প্ৰফেছাৰৰ কথামতেই লুচি আগবাঢ়ি আহে৷ ছেমুৱেল নৰমান আৰু তেওঁৰ দুগৰাকীমান সহযোগীক সন্মুখত লৈ লুচি এক সময়-যাত্ৰাত ওলাই পৰে, য’ত লুচিয়ে সৃষ্টিৰ আদিম অৱস্থাৰ পৰা এতিয়ালৈকে বিশ্বত সংঘটিত হোৱা যুগান্তকাৰী পৰিঘটনাসমূহ, সমস্ত তথ্য-ছবি-বিশ্লেষণক তাইৰ মগজুৰ অপৰিসীম শক্তিৰ দ্বাৰা অন্বেষণ কৰে আৰু এটা অত্যাধুনিক ছুপাৰকম্পিউটাৰ নিৰ্মাণ কৰি সৰ্বশেষত কম্পিউটাৰৰ সমস্ত তথ্য এটা ক’লাবৰণীয়া সৰু ফ্লেছ ড্ৰাইভত জমা কৰে আৰু প্ৰফেছাৰ ছেমুৱেল নৰমানৰ হাতত তুলি দিয়ে৷ শেষত লুচি অদৃশ্য হৈ পৰে৷ ড্ৰাগ মাফিয়া মিষ্টাৰ জেঙক সিপুৰীলৈ পঠিয়াই কোঠালৈ সোমাই অহা আৰক্ষী বিষয়াজনে যেতিয়া ‘Where is lucy?’ বুলি প্ৰশ্ন কৰে, তেতিয়া তেওঁৰ ম’বাইলত দৃশ্যমান হয়— “I am everywhere.” (৷) তাৰপিছত নেপথ্যত প্ৰতিধ্বনিত হয় লুচিৰ কণ্ঠ— “Life was given to usabillion years ago. Now you know what to do with it.” থূলমূলকৈ এইয়াই হৈছে লুচিৰ কাহিনী৷\nমুখ্য অভিনেত্ৰী স্কাৰলেট জোহানচনৰ অনবদ্য অভিনয়, দুৰন্তভাৱে গতিশীল চিত্ৰনাট্য, চমৎকাৰী ভিজুৱেলছ, প্ৰযুক্তিৰ প্ৰশংসনীয় প্ৰয়োগ, একচনৰ দৃশ্যৰ দৃষ্টিনন্দন উপস্থাপন— এইবোৰ হৈছে ছবিখনৰ চালিকাশক্তি৷ ছবিখনৰ মূল বিষয়-বস্তুয়ে সচেতন দৰ্শকৰ মনত কেতবোৰ কৌতূহলমিশ্ৰিত বিভ্ৰান্তিৰ সৃষ্টি কৰিছে যদিও সেই বিভ্ৰান্তিৰ গাত ভেঁজা দি এই বিতৰ্কিত বিষয়টোৰ (ৱিকিপিডিয়াত উপলব্ধ 10 percent of the brain myth শীৰ্ষক লেখাটি আগ্ৰহীজন পঢ়িব পাৰে৷) বিষয়ে অধিক সুস্থিৰ গৱেষণা, মনোজ্ঞ আলোচনা কৰাৰ থল আছে৷ কেতিয়াবা একোটা বিৰ্তকইয়ো সমাজলৈ যুগান্তকাৰী চিন্তাৰ সোঁত বোৱাই আনিব পাৰে৷ ‘লুচি’ নামৰ চিনেমাখন তেনে এক চিন্তামুখী যাত্ৰাৰেই উজ্জ্বল উৎস হৈ ৰওক৷\nজগদ্বিখ্যাত পদাৰ্থ বিজ্ঞানী এলবাৰ্ট আইনষ্টাইনে কৈছিল— “Curiosity has its own reason for existing.”(৷) আইনষ্টাইনৰ উক্তিৰ ভেটিত থিয় হৈ ক’ব পাৰি— এই Curiosity-য়েই, অৰ্থাৎ মানুহৰ মনৰ অদমনীয় কৌতূহল অথবা উৎসুকতায়েই মানুহক অইন জীৱৰ পৰা পৃথক কৰিছে আৰু জীৱশ্ৰেষ্ঠ বুলি গৌৰৱ কৰিব পৰাৰ অধিকাৰ প্ৰদান কৰিছে৷ চুকত সোমাই থকা ভেকুলী এটাই চিন্তা কৰিব নোৱাৰে৷ কিন্তু ভেকুলীয়ে কিয় চিন্তা কৰিব নোৱাৰে – সেই চিন্তাটো মানুহে কৰিব পাৰে, গৱেষণা কৰিব পাৰে, প্ৰশ্ন কৰিব পাৰে৷ আধুনিক দৈনন্দিন পৃথিৱীখনত ঘটি থকা অজস্ৰ-সহস্ৰ ঘটনাই মানুহৰ চেতন-অৱচেতন মনলৈ অসংখ্য কৌতূহলোদ্দীপক অনুভৱৰ সোঁত বোৱাই আনে আৰু মানুহক লৈ যায় বিচিত্ৰ প্ৰশ্নৰে পৰিপূৰ্ণ হৈ থকা অইন এখন জগতলৈ৷ কৌতূহলী মানুহৰ বিচৰণ ক্ষেত্ৰৰ পৰিধি ভাবিব নোৱৰা ধৰণে বিশাল৷ চিন্তাৰ দ্ৰুততম বেগে মানুহৰ কৌতূহলক পৰিচয় কৰাই দিছে পৃথিৱী, বেলি, জোন, সৌৰজগত, মহাকাশ, তাৰকাৰাজ্য, ব্ৰহ্মাণ্ড আদিৰ সৈতে আৰু মানুহৰ সন্মুখত উত্থাপন কৰিছে একো একোটা বিস্ময়কৰ প্ৰশ্ন৷ এই প্ৰশ্নবোৰৰ উত্তৰৰ অন্বেষণত নামি পৰিছে শ্ৰেষ্ঠতকৈয়ো শ্ৰেষ্ঠ মানুহজন, তীক্ষ্নতকৈয়ো তীক্ষ্ন মানৱ মগজুটো৷ নিৰলস সাধনা আৰু কঠোৰতম অধ্যৱসায়ৰ বলত অসাধ্য সাধন কৰা জীৱশ্ৰেষ্ঠই কৌতূহল দমনৰ অৰ্থে গমন কৰিছে কোটি কোটি কিলোমিটাৰ আঁতৰত থকা কোনোবা গ্ৰহলৈ,পৃথিৱীৰ চাৰিওফালে ঘূৰি থকা চন্দ্ৰটোলৈ৷ পাইছে, অনুসন্ধিৎসু মানৱ জাতিয়ে তেওঁলোকৰ চিন্তাশক্তিক প্ৰত্যাহ্বান জনোৱা কেইবাটাও গুৰুত্বপূৰ্ণ প্ৰশ্নৰ উত্তৰ পাইছে৷ তথাপি যেন মানুহৰ কৌতূহল স্তিমিত হোৱা নাই৷ মনৰ অনুসন্ধিৎসু, উৎসুকতা মাৰ যোৱা নাই৷ কিছুমান বিচিত্ৰ প্ৰশ্নই মানুহক অহৰ্নিশে খেদি ফুৰিছে, সঘনাই আমনি কৰিছে৷ কৌতূহলী মানুহৰ মনত যুগে যুগে জাগ্ৰত হোৱা তেনে এটা প্ৰাচীন প্ৰশ্ন, যিটো প্ৰশ্নৰ এটা বিশ্বাসযোগ্য উত্তৰ শুনিবলৈ বিশ্বৰ অগণন মানুহৰ পঞ্চেন্দ্ৰিয় উদ্বাউল হৈ আছে; সেইটো হ’ল— মানুহ দৰে চিন্তাশীল, বুধিয়ক জীৱ পৃথিৱীৰ বাহিৰেও অইন ক’ৰবাত আছে নেকি? আছে নেকি ব্ৰহ্মাণ্ডৰ কোনোবা মুলুকত জীৱশ্ৰেষ্ঠৰ লগত মোকাবিলা কৰিব পৰা প্ৰাণীৰ অস্তিত্ব??\nগডজিলা, দা ডে’ অফটাৰ টুমৰ’ৰ দৰে বিখ্যাত চলচ্চিত্ৰৰ নিৰ্মাতা, প্ৰযোজক, কাহিনীকাৰ ৰোলাণ্ড এমেৰিখৰ মনতো ঠিক এনেকুৱা এটা প্ৰশ্নয়েই খুন্দিয়াই আছিল৷ মনৰ সেই অনুভৱ তেওঁ ব্যক্ত কৰে ইউৰোপ মহাদেশত ‘ষ্টাৰগেইট’(Stargate) নামৰ কল্প-বিজ্ঞানধৰ্মী ছবিখনৰ প্ৰচাৰ কৰি থকা অৱস্থাত৷ আৰু এই প্ৰশ্নটোকে মূলধন হিচাপে লৈ তেওঁ যে এখন ছবি নিৰ্মাণ কৰাৰ সপোন দেখিছে, সেই কথাও লগতে সদৰী কৰে৷ এই সপোনটোৰ নাম দিয়া হ’ল— ইণ্ডিপেণ্ডেন্স ডে’ (Independence Day)৷ ১৯৯৫ চনৰ জুলাই মাহৰ নিউয়ৰ্ক চহৰত ছবিখনৰ চিত্ৰগ্ৰহণ আৰম্ভ হ’ল আৰু প্ৰায় এবছৰৰ অন্তত ১৯৯৬ চনৰ ২০ জুনত ছবি সম্পৰ্কীয় সকলো কাম শেষ হ’ল৷ সেই বছৰৰে ৩ জুলাইত ছবিখনক সমগ্ৰ বিশ্বতে মুক্তি দিয়া হ’ল৷ খুউব কম সময়ৰ ভিতৰতে ছবিখনে আজুৰি আনিলে অভাৱনীয় সফলতা৷ ডিন ডেভলিন আৰু ৰোলাণ্ড এমেৰিখৰ দ্বাৰা ৰচিত কল্প-কাহিনীৰ আধাৰত নিৰ্মিত ইণ্ডিপেণ্ডেন্স ডে’ হৈ পৰিল ১৯৯৬ চনৰ সৰ্বাধিক ধন-উপাৰ্জনকাৰী ছবি৷ ‘ভিজুৱেল এফেক্টছ’ৰ শিতানত ছবিখনে লাভ কৰিলে সন্মানীয় অস্কাৰ৷ ‘ধ্বনি মিশ্ৰণ’ৰ শিতানত অস্কাৰৰ মনোনয়ন লাভ কৰা ইণ্ডিপেণ্ডেন্স ডে’-ত অভিনয় কৰিছিল উইল স্মিথ, বিল পুলমেন, মাৰ্গাৰেট কলিন আদিয়ে৷\nপৃথিৱীৰ কক্ষপথত প্ৰৱেশ কৰা এখন অজ্ঞাত অথচ অতিকায় যানক কেন্দ্ৰ কৰি ছবিৰ কাহিনীভাগ গঢ় লৈ উঠিছে৷ ১৯৯৬ চনৰ ২ জুলাই তাৰিখে অতিকায় যানখনৰ পৰা নামি অহা আন কেইবাখনো মহাকাশযানে পৃথিৱীৰ প্ৰখ্যাত চহৰবোৰৰ ওপৰত অৱস্থান গ্ৰহণ কৰে৷ কেতিয়াও মুখামুখি নোহোৱা এই বিস্ময়কৰ পৰিঘটনাই চহৰবাসীৰ মন-মগজুত স্বাভাৱিকতেই সৃষ্টি কৰে চেপা উত্তেজনা আৰু পৰম উৎকণ্ঠাৰ৷ কৃত্ৰিম উপগ্ৰহৰ জৰিয়তে লাভ কৰা এটা বিচিত্ৰ সংকেতৰ অৰ্থোদ্ধাৰ কৰি উঠি আতঙ্কিত হৈ পৰা ডেভিড লেভিনছনে হোৱাইট হাউচত থকা তেওঁৰ প্ৰাক্তন পত্নীৰ লগত যোগাযোগ কৰে৷ যিকোনো ক্ষণতে পৃথিৱীবাসী সন্মুখীন হ’ব পাৰে এক অনাকাংক্ষিত পৰিস্থিতিৰ, নামি আহিব পাৰে প্ৰলয়৷ ৰাষ্ট্ৰপতি হোৱাইটম’ৰকো এই বিপদৰ আগজাননী দিয়া হয়৷ চৌদিশে হৈ-চৈ আৰম্ভ হয়৷ নিজৰ প্ৰাণটো বচাই কিদৰে এই চহৰ এৰি নিৰাপদ দূৰত্বলৈ যাব পাৰি, তাৰেই এক ব্যাপক প্ৰস্তুতি আৰম্ভ হয় জনগণৰ মাজত৷ ইতিমধ্যেই লচ এঞ্জেলছকে ধৰি দুখনমান বিখ্যাত চহৰত সেই যানকেইখনে ধ্বংসলীলা আৰম্ভ কৰে৷ তাৰ পিছদিনা আন্তঃৰাষ্ট্ৰীয় সামৰিক বাহিনীৰ নেতৃত্বত সেই যানকেইখনৰ ওপৰত প্ৰচণ্ড আক্ৰমণ চলোৱা হয়৷ আৰু সেই আক্ৰমণৰ পৰিণতিতেই সুদক্ষ সেনা, পাইলট ষ্টিভেন হিলাৰে বৰ্হিজগতৰ কিম্ভূতকিম্বাকাৰ প্ৰাণী এটাক কৰায়ত্ব কৰিবলৈ সমৰ্থ হয় আৰু অচেতন অৱস্থাত প্ৰাণীটোক গৱেষণাৰ হেতু পৰীক্ষাকেন্দ্ৰলৈ লৈ যোৱা হয়৷ চিকিৎসাৰত অৱস্থাত সেই প্ৰাণীটোৱে সংজ্ঞা ঘূৰাই পাই এজন চিকিৎসক-বিজ্ঞানীক আক্ৰমণ কৰে৷ বিজ্ঞানীজনৰ মনটো দখল কৰি সেই অদ্ভুত প্ৰাণীটোৱে তেওঁৰ কণ্ঠনলীৰে ৰাষ্ট্ৰপতি হোৱাইটম’ৰৰ লগত বাৰ্তা-বিনিময় কৰে৷ বাৰ্তালাপৰ অন্তত ৰাষ্ট্ৰপতি হোৱাইটম’ৰে এই প্ৰাণীবোৰৰ যাত্ৰাৰ ৰহস্য আৰু ধংসকামী উদ্দেশ্যৰ বিষয়ে অৱগত হয় আৰু সিহঁতৰ পৰিকল্পনা ব্যৰ্থ কৰিবলৈ দৃঢ় সংকল্প লয়৷\n৪ জুলাই৷ আমেৰিকাৰ স্বাধীনতা দিৱস৷ ছেটেলাইট টেকনিচিয়ান ডেভিড লেভিনছনে বৰ্হিজগতৰ প্ৰাণীবোৰক পৰাভূত কৰা আৰু যানকেইখন ধ্বংস কৰাৰ একমাত্ৰ কৌশলটো আৱিষ্কাৰ কৰে৷ যানকেইখনৰ চৌপাশ আৱৰি ৰখা শক্তিশালী সুৰক্ষা বেষ্টনীখন নিষ্ক্ৰিয় কৰিব লাগিব আৰু তাকে কৰিবলৈ তেওঁলোকে মুখ্য যানখনত এটা ভাইৰাছ সংস্থাপিত কৰিব লাগিব৷ পৃথিৱীৰক্ষাৰ এই গুৰুত্বপূৰ্ণ অভিযানৰ মুখ্য দায়িত্ব অৰ্পণ কৰা হয় পাইলট ষ্টিভেন হিলাৰৰ ওপৰত৷ তেওঁৰ নেতৃত্বত যাবলগীয়া দলটোৱে বৰ্হিজগতৰ প্ৰাণীৰ মুখ্য যানখনত সেই ভাইৰাছটো সংস্থাপিত কৰিব আৰু তাৰ পিছত নিউক্লিয়াৰ অস্ত্ৰ নিক্ষেপ কৰি যানখন ধ্বংস কৰিব৷ সামৰিক বাহিনীৰ শক্তি বঢ়োৱাৰ উদ্দেশ্যেৰে উৰাজাহাজ চলোৱাৰ অভিজ্ঞতা থকা পৃষ্ঠপোষকৰ সন্ধান কৰা হয় ৷ পৃষ্ঠপোষক হিচাপে অহা বহুতৰে মাজত এজন হ’ল কাচ্ছে৷ এসময়ত আক্ৰমণ আৰম্ভ হয়৷ বৰ্হিজগতৰ প্ৰাণীৰ সুৰক্ষা বেষ্টনী নিষ্ক্ৰিয় কৰি উঠাৰ পিছত পাইলটসকলে মুখ্য যানখন ধ্বংস কৰিবলৈ প্ৰস্তুতি চলায়৷ কিন্তু ‘কাচ্ছে’ৰ উৰাজাহাজে কঢ়িয়াই অনা মিছাইলটোৰ জঁট লাগে৷ এক যান্ত্ৰিক বিজুতিৰ কাৰণে তেওঁ মিছাইলটো নিক্ষেপ কৰিব নোৱৰা হয়৷ অনাকাংক্ষিত এই পৰিস্থিতিৰ সন্মুখীন হৈ ‘কাচ্ছে’-এ সিদ্ধান্ত ল’লে— দেশ আৰু জনতাৰ ভৱিষ্যতৰ কাৰণে তেওঁ নিজৰ জীৱন উছৰ্গা কৰিব৷ আৰু সেয়াই হ’ল৷ মিছাইলটোৰ সৈতে তেওঁ বৰ্হিজগতৰ প্ৰাণীৰ যানখনত আক্ৰমণ কৰিলে৷ সিফালে ষ্টিভেন হিলাৰৰ নেতৃত্বত চলি থকা আক্ৰমণেও বৰ্হিজগতৰ প্ৰাণীবোৰৰ সংখ্যা কমাই আনিছে৷ কেইটিমান মুহূৰ্তৰ পিছত ‘কাচ্ছে’ৰ মিছাইলৰ টাইমাৰটোত ‘শূন্য’ অংকটো জিলিকিল, প্ৰকাণ্ড যানখনক এক বিশাল জ্যোতিৰে আৱৰি ধৰিলে আৰু ত্ৰাসত ডুবাই ৰখা সেই প্ৰলয়ংকাৰী যানখন আকাশৰ পৰা খহি ভূখণ্ডত চূৰ্ণাকৃত হৈ পৰিল৷ পৰিমাপহীন আতংক আৰু ভীতিত বহল হৈ থকা মানুহৰ চকুবোৰত আনন্দ আৰু বিজয়ে ঢৌ খেলি গ’ল৷ বৰ্হিজগতৰ প্ৰাণীৰ পৰা জনতাই স্বাধীনতা লাভ কৰিলে৷ পৃথিৱী নামৰ গ্ৰহটোৰ মানুহে পুনৰ এবাৰ জীৱশ্ৰেষ্ঠতাৰ প্ৰমাণ দিলে৷ থূলমূলকৈ এইয়াই ইণ্ডিপেণ্ডেন্স ডে’ৰ কাহিনী৷\nউল্লেখযোগ্য যে, ২০১৬ চনৰ ২৪ জুনত ইণ্ডিপেণ্ডেন্স ডে’ৰ ছিকুৱেল ‘ইণ্ডিপেণ্ডেন্স ডে’-ৰিচাৰজেন্স’-এ মুক্তি লাভ কৰে৷ কিন্তু ছবিখনে পূৰ্বৰ ধাৰা অব্যাহত ৰাখিব নোৱাৰিলে৷\n১০খন চিনেমা, ইণ্ডিপেণ্ডেন্স ডে’, চিনেমা, বিজ্ঞান-প্ৰযুক্তি, লুচি


জামু গছজোপা (মূল: কৃষণ চন্দৰ) – অনুবাদঃ সঞ্জীৱ মজুমদাৰ – ফটাঢোল\nSeptember 1, 2018 অনুবাদ\t13 Comments\nজামু গছজোপা (মূল: কৃষণ চন্দৰ) – অনুবাদঃ সঞ্জীৱ মজুমদাৰ\nযোৱানিশা প্ৰৱল ধুমুহা আহিছিল। চৰকাৰী সচিবালয়ৰ আগফালে থকা বাগানখনৰ পুৰণি প্ৰকাণ্ড জামু গছজোপা উভালি পৰিল। ৰাতিপুৱা বাগানৰ মালীজনে লক্ষ্য কৰিলে যে গছজোপাৰ তলত চেপা খাই মানুহ এজন পৰি আছে। কথা বিষম দেখি মালীজন দৌৰি দৌৰি চাপ্ৰাছীৰ ওচৰলৈ, চাপ্ৰাছীজন দৌৰি দৌৰি ক্লাৰ্কৰ ওচৰলৈ আৰু ক্লাৰ্কজন দৌৰি দৌৰি চুপাৰিটেণ্ডেন্টৰ ওচৰলৈ গ’ল। চুপাৰিটেণ্ডেন্টজন দৌৰি দৌৰি বাগানলৈ আহিল। বেচ কিছুসময়ৰ ভিতৰতেই গছৰ চেপাত পৰি থকা মানুহজনৰ আশে পাশে বহু মানুহ একত্ৰিত হ’ল।\n“ইছ্ ৰাম, গছ জোপাত যে কিমান জামু লাগিছিল!” এজন ক্লাৰ্কে ক’লে।\n“জামুবোৰ কিন্তু বৰ ৰসাল আছিল দেই।” আন এজন ক্লাৰ্কে ক’লে।\n“ফলৰ বতৰত কিমানবাৰ যে মোনা ভৰাই ভৰাই নিছিলোঁ। মোৰ ল’ৰা-ছোৱালীকেইটাই জামু বুলি ক’লেই ক’ব নোৱৰা হৈ পৰে।” এইবুলি ক‌ওঁতেই আন এগৰাকী ক্লাৰ্কৰ ডিঙিটো সোপা মাৰি ধৰিলে।\n“কিন্তু মানুহজনৰ কি হ’ব?” মালীজনে গছৰ চেপাত পৰি থকা মানুহজনৰ ফালে চাই ইঙ্গিত দিলে।\n“উম্ মানুহজন!” এইবুলি চুপাৰিটেণ্ডেন্টজন চিন্তান্বিত হৈ পৰিল।\n“জানো, মৰিলে নে জীয়াই আছে এতিয়াও?” এজন চাপ্ৰাছীয়ে সুধিলে।\n“মৰিল চাগৈ। ইমান গধুৰ গছজোপা পৰাৰ পিছত জীয়াই থকাটো সম্ভৱ হ’ব জানো?” অইন এজন চাপ্ৰাছীয়ে ক’লে।\n“নাই, ম‌ই জীয়াই আছোঁ।” গছৰ চেপাত পৰি থকা মানুহজনে কেঁকাই কেঁকাই কোনোমতে ক’লে।\n“জীয়াই আছে?” এজন ক্লাৰ্কে বৰ আচৰিত হৈ ক’লে।\n“গছজোপা আতঁৰাই ইয়াক উলিয়াই আনিব লাগে।” মালীয়ে মত দিলে।\n“কামটো মস্কিল আছে, বৰ সহজে নহ’ব।” এজন ভাগৰুৱা আৰু পেটুৱা চাপ্ৰাছীয়ে ক’লে।\n“গছজোপাৰ ডালবোৰ শকত আৰু বৰ গধুৰ হ’ব।”\n“কিনো মস্কিল আছে?” মালীয়ে ক’লে।\n“চুপাৰিটেণ্ডেন্ট চাহাবে অনুমতি দিলে আমি পোন্ধৰ-বিছজন মালী, চাপ্ৰাছী আৰু ক্লাৰ্ক, সকলোৱে মিলি বল দিলে, গছজোপাৰ তলৰ পৰা মানুহজনক নিশ্চয় উলিয়াব পাৰিম।”\n“হয়, মালীয়ে ঠিক কথাকেই কৈছে।”কেবাজনো ক্লাৰ্কে একেলগে ক’ল, “জোৰ লগাওক আমিও আছোঁ।”\nএকেলগে কেবাজনেও গছজোপা কটাৰ বাবে সাজু হৈ পৰিল।\n“এক মিনিট ৰবা।” চুপাৰিটেণ্ডেন্টে ক’লে- “ম‌ই আগতে আণ্ডাৰ চেক্ৰেটাৰী চাহাবৰ সতে কথাটো এবাৰ আলোচনা কৰি লওঁ।”\nচুপাৰিটেণ্ডেন্ট, আণ্ডাৰ চেক্ৰেটাৰীৰ ওচৰলৈ গ’ল। আণ্ডাৰ চেক্ৰেটাৰী, ডেপুটী চেক্ৰেটাৰীৰ ওচৰলৈ গ’ল। ডেপুটী চেক্ৰেটাৰী, জ‌ইন্ট চেক্ৰেটাৰীৰ ওচৰলৈ গ’ল। জ‌ইন্ট চেক্ৰেটাৰী, চীফ্ চেক্ৰেটাৰীৰ ওচৰলৈ গ’ল। চীফ্ চেক্ৰেটাৰীয়ে জ‌ইন্ট চেক্ৰেটাৰীক কিবা ক’লে। জ‌ইন্ট চেক্ৰেটাৰীয়ে ডেপুটী চেক্ৰেটাৰীক কিবা ক’লে।\nডেপুটী চেক্ৰেটাৰীয়ে আণ্ডাৰ চেক্ৰেটাৰীক কিবা ক’লে। এইদৰেই ফাইল চলি থাকিল। এইদৰেই দিনটোৰ আধাখিনি সময় পাৰেই হ’ল। দুপৰীয়া খোৱাৰ সময়ত চেপাত পৰি থকা মানুহজনৰ আশে পাশে মানুহৰ ভীৰ লাগি গৈছিল। মানুহবোৰে নানাধৰণৰ কথা ক’বলৈ ধৰিলে। কেইজনমান অত্যুৎসাহী ক্লাৰ্কে বিষয়টো নিজেই হাতত লৈ নিষ্পত্তি কৰিব বিচাৰিলে। তেওঁলোকে চৰকাৰী আদেশৰ বাবে অপেক্ষা নকৰি গছজোপা আঁতৰাওঁ বুলি সাজু হ‍ওঁতেই চুপাৰিটেণ্ডেন্ট চাহাবে ফাইল হাতত লৈ ঢাপলি মেলি আহিল। “আমি গছজোপা নিজে এই ঠাইৰ পৰা আতঁৰাব নোৱাৰো। আমি বাণিজ্য বিভাগৰহে\nকৰ্মচাৰী । যিহেতু এইটো গছৰ সতে জড়িত ঘটনা আৰু গছ পৰে কৃষি বিভাগৰ অধীনত, গতিকে ম‌ই ‘আৰ্জেন্ট’ মাৰ্ক কৰি এই ফাইলটো কৃষি বিভাগলৈ পঠাম এতিয়া। তাৰ পৰা উত্তৰ আহিলেই গছজোপা আঁতৰাই দিয়া হ’ব।\nদ্বিতীয় দিনা কৃষি বিভাগৰ পৰা উত্তৰ আহিল যে গছজোপা আঁতৰোৱাৰ সম্পূৰ্ণ দায়িত্ব বাণিজ্য বিভাগৰহে। এই কথা শুনাৰ পিছত বাণিজ্য বিভাগৰ খং উঠিল। তেওঁলোকে তৎক্ষণাৎ লিখি দিলে যে গছজোপা আঁতৰাই দিয়া নিদিয়াৰ সম্পূৰ্ণ দায়িত্ব কৃষি বিভাগৰ। এই সন্দৰ্ভত বাণিজ্য বিভাগৰ কোনো সম্বন্ধ নাই।\nদ্বিতীয় দিনাও ফাইল পূৰামাত্ৰাই চলিল। পিছবেলা উত্তৰ আহি গ’ল।\n“আমি বিষয়টো ‘হৰ্টিকালচাৰ্’ বিভাগক অৱগত কৰাইছোঁ কাৰণ বিষয়টো ফলৰ গছৰ, আনহাতে কৃষি বিভাগে শাক-পাচলি আৰু খেতি-বাতিৰ বিষয়েহে ৰায়দান কৰে। জামু যিহেতু ফলৰ গছ গতিকে এইটো হৰ্টিকালচাৰ্ বিভাগৰ দায়িত্বৰ অধীনত পৰিব।\nনিশালৈ মালীয়ে চেপাত পৰি থকা মানুহজনক দাইল-ভাত খুৱালে। গছজোপাৰ চাৰিওফালে পুলিচৰ পহৰা নিযুক্ত আছিল যাতে কোনোবাই আইন হাতত তুলি গছ জোপা আতঁৰোৱাৰ অপচেষ্টা কৰিব নোৱাৰে। কিন্তু এজন পুলিচ কনষ্টেবলৰ দয়া ওপজাত তেখেতে মালীক, চেপাত পৰি থকা মানুহজনক ভাত খুৱাবলৈ অনুমতি দিলে। মালীয়ে চেপাত পৰি থকা মানুহজনক ক’লে, “তোমাৰ ফাইল চলি আছে, আশা কৰিছোঁ কাইলৈৰ ভিতৰত কিবা এটা সিদ্ধান্ত হ’বগৈ।” চেপাত\nপৰি থকা মানুহজনে মুখেৰে একো নামাতিলে। মালীয়ে গছজোপা ভালদৰে নিৰীক্ষণ কৰি ক’লে, “গছজোপা তোমাৰ কঁকালৰ ওপৰতহে পৰিছে, পিঠিত পৰা হ’লে মেৰুদণ্ড ভাগিল হয়।” চেপাত পৰি থকা মানুহজনে এইবাৰো মুখেৰে একো নামাতিলে। মালীয়ে পুনৰ ক’লে, “তোমাৰ এই অঞ্চলত কোনোবা আত্মীয় স্বজন আছে যদি নাম ঠিকনা কোৱা। ম‌ই তেওঁলোকক খবৰ দিবলৈ চেষ্টা কৰিম।”\n“মোৰ এই দুনিয়াত কোনো নাই।”চেপাত পৰি থকা মানুহজনে বৰ কষ্টেৰে ক’লে। মালীয়ে কথাষাৰ শুনি বৰ আফচোচ কৰি তাৰ পৰা আঁতৰি গ’ল।\nতৃতীয় দিনাখন হৰ্টিকালচাৰ্ বিভাগৰ পৰা জবাব আহি গ’ল। বৰ কাঢ়া জবাব দিলে। বহুতো সমালোচনা কৰিহে জবাব দিছে। হৰ্টিকালচাৰ্ বিভাগৰ সচিবজন সাহিত্যিক মেজাজৰ হ’ব নিশ্চয়। লিখিছে – “অতিশয় আশ্চৰ্য্যজনক কথা, যিটো সময়ত দেশত ‘অধিক বৃক্ষৰোপণ কৰক’ আঁচনি চলি আছে, আমাৰ দেশৰ চৰকাৰী বিষয়াই গছ কটাৰ পৰামৰ্শ দিছে, তাকো এজোপা ফলৰ গছ! তাকো এজোপা জামু গছ! ৰাইজে খাই ভাল পোৱা এজোপা ফলৰ গছ। যিকোনো\nপৰিস্থিতিত আমাৰ বিভাগৰ তৰফৰ পৰা এই ফলৰ গছজোপা কটাবলৈ অনুমতি দিয়া নহ’ব।”\n“এতিয়া কি কৰা যায়?” অত্যুৎসাহী এজনে ক’লে – “যদি গছজোপা কাটিব নিদিয়ে, তেনেহলে মানুহজনকে কাটি উলিয়াই অনা যাওঁক। যদি এখেতৰ দেহৰ মাজডোখৰত কটা হয়, তেনেহলে মানুহজন আধা ইফালে আৰু আধা আনফালে ওলাই যাব।”\n“কিন্তু তেনেকুৱা কৰিলে ম‌ইচোন মৰি থাকিম।” চেপাত পৰি থকা মানুহজনে আপত্তি কৰি ক’লে।\n“ই কথাটো ঠিকেই কৈছে।” ক্লাৰ্ক এজনে ক’লে।\nমানুহজনক কাটি উলিউৱাৰ অদ্ভুত পৰামৰ্শ দিয়াজনে পুনৰ আত্মপক্ষ সমৰ্থনৰ দলিল দিলে।\n“আপোনালোকে নাজানে। আজিকালি প্লাষ্টিক চাৰ্জাৰীৰ সহায়ত সকলো বস্তু জোৰা লগোৱা সম্ভৱ হৈ পৰিছে। এই মানুহজনৰ দেহটোও জোৰা লগাব পৰা যাব।”\nএইবাৰ ফাইলটো মেডিকেল ডিপাৰ্টমেন্টলৈ পঠিয়াই দিয়া হ’ল। মেডিকেল ডিপাৰ্টমেন্টে অনতিপলমে এগৰাকী সুদক্ষ প্লাষ্টিক চাৰ্জনক ঘটনাৰ বুজ ল’বলৈ ঘটনাস্থলীলৈ পঠাই দিলে। প্লাষ্টিক চাৰ্জনজনে চেপাত পৰি থকা মানুহজনৰ স্বাস্থ্যৰ বুজ লবলৈ পৰীক্ষা-নিৰীক্ষা আৰম্ভ কৰিলে। ব্লাড প্ৰেছাৰ, শ্বাস-প্ৰশ্বাসৰ স্বাভাৱিকতা, হৃদপিণ্ড আৰু হাওফাওৰ পৰীক্ষা কৰি ৰিপোৰ্ট দিলে।\n“এই মানুহজনৰ ওপৰত প্লাষ্টিক অপাৰেশ্বন কৰিব পৰা যাব। অপাৰেশ্বন সফলো হ’ব, কিন্তু মানুহজন জীয়াই নাথাকিব।”\nঅৱশেষত এই পৰামৰ্শ স্থগিত ৰখা হ’ল।\nনিশালৈ মালীয়ে চেপাত পৰি থকা মানুহজনৰ মুখত খিছিৰি অকণমান দি ক’লে, “এতিয়া কেছটো আৰু ওপৰলৈ গৈছে। শুনিবলৈ পাইছোঁ সচিবালয়ৰ সকলোবোৰ সচিবৰ মাজত, এখন গুৰুত্বপূৰ্ণ বৈঠক অনুষ্ঠিত হ’ব। তাত তোমাৰ কেছটো আলোচনা হ’ব। আশা ৰাখিছোঁ এইবাৰ কিবা এটা হেস্ত-নেস্ত হ’ব।”\nচেপাত পৰি থকা মানুহজনে হুমুনিয়াহ এটা এৰি লাহেকৈ ক’লে, “হে জীৱন তুমি সচাঁকৈয়ে বিস্ময়কৰ, ধূলিৰ সতে মিলি যাম, তুমি তেতিয়াও গমেই নাপাবা। ৰ’ব মাথো মোৰ প্ৰতিবিম্বৰ ফুল।”\nমালীয়ে চেপাত পৰি থকা মানুহজনৰ মুখত কবিতা শুনি আশ্চৰ্য্যচকিত হৈ সুধিলে, “কি! তুমি শ্বায়ৰ মানে ক’বি নেকি?”\nচেপাত পৰি থকা মানুহজনে লাহেকৈ মূৰ দুপিয়ালে।\nপিছদিনাখন মালীয়ে চাপ্ৰাছীক, চাপ্ৰাছীয়ে ক্লাৰ্কক, ক্লাৰ্কে হেড্ ক্লাৰ্কক। কিছুসময়ৰ ভিতৰত সচিবালয়ৰ সকলোৱে গম পালে যে চেপাত পৰি থকা মানুহজন প্ৰকৃততে এগৰাকী কবি। তাৰপিছত আৰু কি লাগে! মানুহবোৰ দল বান্ধি কবিজনাক চাবলৈ আহিব ল’লে। খবৰ ইতিমধ্যে চহৰৰ প্ৰান্তে প্ৰান্তে বিয়পি পৰিল। চহৰৰ অলিয়ে-গলিয়ে থকা কবিসক’লে জুম বান্ধিলে। চাওঁতে চাওঁতে সচিবালয়ৰ প্ৰাঙ্গণ কবি সমাজেৰে ভৰি পৰিল। সচিবালয়ৰ কেবাজনো ক্লাৰ্ক আৰু আণ্ডাৰ চেক্ৰেটাৰী যিসক’লে কবিতা ভাল পায়, তেওঁলোকো তাতেই ৰৈ গ’ল। কিছুমান কবিয়ে চেপাত পৰি থকা মানুহজনক নিজে লিখা কবিতাৰ পংক্তি শুনাবলৈ লাগি গ’ল আৰু কেইজনমান ক্লাৰ্কে নিজে লিখা কবিতাৰ ওপৰত মন্তব্য তথা পৰামৰ্শ বিচাৰিলে। যেতিয়া গম পোৱা গ’ল যে চেপাত পৰি থকা মানুহজন আচলতে এগৰাকী কবি গতিকে সচিবালয়ৰ চাব-কমিটীয়ে সিদ্ধান্ত ল’লে যে যিহেতু মানুহজন এগৰাকী কবি গতিকে তেখেতৰ কেছটো কৃষি বা হৰ্টিকালচাৰ্ বিভাগৰ হ’ব নোৱাৰে বৰং এইটো সুকীয়াভাবে সাংস্কৃতিক সঞ্চালকালয়ৰ অধীনস্থ কেছহে হ’ব। সেয়ে\nসাংস্কৃতিক সঞ্চালকালয়ৰ ওচৰত আবেদন জনোৱা হ’ল যাতে অতি সোনকালে সিদ্ধান্ত গ্ৰহণ কৰি, দূৰ্ভগীয়া কবিজনক গছৰ চেপাৰ পৰা মুক্তি প্ৰদান কৰে। ফাইলটো সাংস্কৃতিক সঞ্চালকালয়ৰ বিভিন্ন শাখা-প্ৰশাখা পৰিভ্ৰমণ কৰি সাহিত্য অকাডেমীৰ সচিবৰ টেবুল পালেগৈ। বেচেৰা সচিবজন নিজেই নিজৰ গাড়ী লৈ সচিবালয় প্ৰাঙ্গণত উপস্থিত হ’লহি আৰু চেপাত পৰি থকা মানুহজনৰ ইন্টাৰভিউ ল’লে।\n“তুমি হেনো কবি?” সচিবজনে সুধিলে।\n“হয়।” চেপাত পৰি থকা মানুহজনে উত্তৰ দিলে।\n“ছদ্মনামত লিখা? কি নাম?”\n“অক্স” অৰ্থাৎ প্ৰতিবিম্ব! তুমিয়েই সেইজন নে যাৰ ‘ম‌ই আৰু মোৰ প্ৰতিবিম্ব’ কিছুদিন আগতে প্ৰকাশ পাইছিল।\n“তুমি আমাৰ অকাডেমীৰ সভ্যনে?” সচিবে সুধিলে।\n“আচৰিত কথা” সচিবগৰাকী প্ৰায় চিঞৰি উঠিল। ইমান ডাঙৰ কবি, ‘প্ৰতিবিম্বৰ ফুল’ ৰ দৰে বিখ্যাত কবিতাৰ ৰচয়িতা অথচ আমাৰ অকাডেমীৰ সদস্য নহয়। ইছ্ কেনেকৈ ইমান ডাঙৰ ভুল হ’ল আমাৰ! ইমান ডাঙৰ কবি অথচ অখ্যাতিৰ আন্ধাৰৰ চেপাত পৰি আছে।\n“আন্ধাৰৰ চেপাত নহয়, গছৰ চেপাতহে পৰি আছোঁ…. ভগবানৰ দোহাই, মোক চেপাৰ পৰা উলিয়াওক।”\n“ৰ’ব এতিয়াই ব্যৱস্থা কৰিছোঁ।” সচিবজনে তৎক্ষণাৎ যিদৰে ক’লে আৰু তেনেদৰেই তৎক্ষণাৎ গৈ ৰিপোৰ্ট দাখিল কৰিলে।\nপিছদিনাখন সচিবজন প্ৰায় দৌৰি দৌৰি আহি ক’লে,\n“অভিনন্দন গ্ৰহণ কৰা, তুমি মিঠাই খুৱাব লাগিব কিন্তু! আমাৰ চৰকাৰী অকাডেমীৰ তৰফৰ পৰা তোমাক সাহিত্য সমিতিৰ সদস্য হিচাবে নিৰ্বাচন কৰা হৈছে। এইয়া লোৱা অফিচ অৰ্ডাৰৰ কপি।”\n“কিন্তু মোক এই গছৰ চেপাৰ পৰা উলিয়াওক।” চেপাত পৰি থকা মানুহজনে কোনোমতে ক’লে। মানুহজনে ভালদৰে নিশ্বাস ল’ব পৰা নাছিল আৰু চকুযুৰি দেখিলে এনে লাগিছিল যেন তেখেতে বৰ কষ্ট পাই আছিল।\n“এই কামটো আমি কৰিব নোৱাৰিম।” সচিবজনে ক’লে। “যিটো কাম আমি কৰিব পৰা বিধৰ আছিল, সেইটো ম‌ই কৰিলোঁৱেই। আৰু প্ৰয়োজন হ’লে, তোমাৰ মৃত্যুৰ পিছত তোমাৰ পত্নীক পেঞ্চন দিয়াৰ ব্যৱস্থাও কৰিব পাৰিম। তুমি যদি আবেদন কৰা আমি এই কামটো কৰি দিম।”\n“কিন্তু ম‌ই এতিয়াও জীৱিত।” কবিয়ে ৰৈ ৰৈ ক’লে। “অনুগ্ৰহ কৰি মোক জীয়াই থাকিবলৈ দিয়ক।”\n“আচলতে সমস্যাটো হৈছে” চৰকাৰী অকাডেমীৰ সচিবজনে হাত দুখন মোহাৰি মোহাৰি ক’লে, “আমাৰ বিভাগটো কেৱল সংস্কৃতিৰ সতেহে জড়িত। আপোনাৰ বাবে আমি বন বিভাগলৈ লিখিছোঁ। চিন্তা নকৰিব, কেছটো আৰ্জেন্ট বুলিও লিখিছোঁ।”\nআবেলি মালী আহি গছৰ চেপাত পৰি থকা মানুহজনক ক’লেহি যে কাইলৈ বন বিভাগৰ মানুহ আহি গছজোপা কাটিব আৰু মানুহজন বাচি যাব। কথাটো ভাবিয়েই মালীজন বৰ আনন্দিত হৈ পৰিল। যদিও চেপাত পৰি থকা মানুহজনৰ স্বাস্থ্যৰ কিছু অৱনতি ঘটিছিল। কিন্তু জীয়াই থাকিবলৈ আপ্ৰাণ যুঁজি আছিল। কাইলৈ…. কাইলৈ ৰাতিপুৱালৈ যিকোনো প্ৰকাৰে জীয়াই থাকিব‌ই লাগিব।\nপিছদিনাখন বন বিভাগৰ মানুহ কেইজনমান দা, কৰত, কুঠাৰ আদি লৈ আহি উপস্থিত হ’ল যদিও তেওঁলোকক গছ কাটিবলৈ দিয়া নহ’ল। খবৰ আহিল যে, বিদেশ মন্ত্ৰণালয়ৰ ফালৰ পৰা গছজোপা নাকাটিবলৈ হুকুম জাৰী কৰা হৈছে।\nকাৰণ দহ বছৰ আগতে পিটোনিয়া দেশৰ প্ৰধানমন্ত্ৰীয়ে এই গছজোপা সচিবালয়ৰ প্ৰাঙ্গণত ৰুইছিল। যদিহে গছজোপা কাটি পেলোৱা হয় তেনেহলে পিটোনিয়া চৰকাৰৰ সতে থকা কূটনেতিক সম্বন্ধত চিৰদিনলৈ ঘূণে ধৰাৰ সম্ভাৱনা আছে।\n“কিন্তু এইয়া এজন ব্যক্তিৰ জীৱন আৰু মৰণৰ প্ৰশ্ন।” এজন ক্লাৰ্কে খঙত গৰজি উঠিল।\n“কিন্তু দুখন দেশৰ মাজত থকা সৌহাৰ্দ্যপূৰ্ণ সম্পৰ্কৰো প্ৰশ্ন আছে।” বেলেগ এজন ক্লাৰ্কে প্ৰথমজনক বুজালে।\n“আৰু এইটোও পাহৰি গলে নহ’ব যে পিটোনিয়া চৰকাৰে আমাৰ চৰকাৰক পদে পদে কিধৰণে সহায় কৰি আহিছে। প্ৰয়োজন হলে দুইখন দেশৰ বন্ধুত্ব ৰক্ষাৰ খাতিৰত, এজন মানুহৰ জীৱন উছৰ্গা দিব লগাও হ’ব পাৰে।”\n“তাৰমানে কবিজনক মৰিবলৈ দিব লাগিব নেকি?”\nআণ্ডাৰ চেক্ৰেটাৰীয়ে চুপাৰিটেণ্ডেন্টক ক’লে। আজি ৰাতিপুৱা প্ৰধানমন্ত্ৰী বিদেশ যাত্ৰাৰ পৰা উভতি আহিছে। আবেলি চাৰি বজাত বৈদেশিক মন্ত্ৰণালয়ে গছজোপাৰ ফাইলটো তেখেতৰ সন্মুখত পেছ কৰিব। তেখেতে যি নিৰ্ণয় দিব সেইয়া সকলোৰে বাবে গ্ৰহণযোগ্য হ’ব। আবেলি চাৰি বজাত স্বয়ং চুপাৰিটেণ্ডেন্টে ফাইলটো নি তেখেতৰ সন্মুখত ৰাখিলে।\n“হেৰা শুনিছা নে?” আহিয়েই আনন্দত ফাইলটো লৰাই চৰাই চুপাৰিটেণ্ডেন্টে চিঞৰি ক’লে, “প্ৰধানমন্ত্ৰীয়ে গছজোপা কটাৰ বাবে আদেশ দি দিলে আৰু সকলোধৰণৰ আন্তঃৰাষ্ট্ৰীয় পৰ্য্যায়ৰ দায়িত্ব নিজেই মূৰ পাতি ল’লে। গতিকে কাইলৈ গছজোপা কটা হ’ব আৰু তুমি সকলো বিপত্তিৰ পৰা মুক্ত হ’বা।”\n“হেৰা শুনিছানে নাই তোমাৰ ফাইল সম্পূৰ্ণ হৈ গ’ল।” চুপাৰিটেণ্ডেন্টে কবিজনৰ বাহু দুটাত ধৰি জোকাৰি ক’লে। কিন্তু কবিৰ হাত দুখন নিৰ্জীৱ হৈ পৰিছিল। চকুৰ মণিদুটাও নিষ্প্ৰাণ আৰু মাটিৰ পৰা দীঘলকৈ শাৰী পাতি অহা এলানি পৰুৱা, মুখৰ ভিতৰলৈ সোমাই গৈ আছিল।\nইতিমধ্যে মানুহজনৰ জীৱনৰ ফাইলটো সম্পূৰ্ণ হৈ চিৰদিনলৈ স্তব্ধ হৈ পৰিছিল।\n« সাক্ষাৎকাৰ: তৰালি শৰ্মাৰ সৈতে এখন্তেক\nমিশ্যন ডুমডুমা – ৰামানুজ গোস্বামী »\nসুন্দৰ গল্পৰ সুন্দৰ অনুবাদ। ভাল লাগিল পঢ়ি।\nখুব সুন্দৰ অনুবাদ, একেবাৰে তীক্ষ্ণধাৰ ব্যংগ। খুব ভাল লাগিল পঢ়ি\nভ্ৰুকুটি । সঠিক ব্যংগ।\nখুব উন্নত মানৰ গল্প । লগতে আপোনাৰ মৌলিক যেন লগা অনুবাদ সাহিত্য।\nসুন্দৰ গল্পৰ অত্যন্ত সাৱলীলভাৱে কৰা অনুবাদ। পঢ়ি যাওঁতে এবাৰোে অনুভৱ নহ’ল যে এয়া বিশ্ব বিখ্যাত গল্পকাৰ কৃষণ চন্দৰ গল্প পঢ়িছোঁ। এনে লাগিছিল যেন গল্পটো আপোনাৰেই মৌলিক সৃষ্টি। আশা কৰিছোঁ আগলৈও এনে সুন্দৰ অনুবাদ পঢ়িবলৈ পাম।\nহাইৰে ফাইলৰ মেৰপেচ! ভাল লাগিল।\nবাহ। বঢ়িয়া লাগিছে। কিন্তু আগতে যেন মই কৰবাত পঢ়িছো।\nঅতি সুন্দৰ অনুবাদ। ভাল পালো।\nঅতি সুন্দৰ অনুবাদ। এনেকুৱা অনুবাদবোৰৰ জৰিয়তেই দেশ বিদেশৰ ব্যংগ সাহিত্যজগতখনলৈ ভুমুকি মৰাৰ সুবিধা পাওঁ।\nচেলিম মহম্মদ চাবেৰিণ\nএনে সুন্দৰ অনুবাদ\nগল্পৰ শাৰী অন্তৰত এক মৃদু উল্লাশ দি গল ।।\nঅতি সুন্দৰ, সাৱলীল অনুবাদ। ভাল লাগিল পঢ়ি।\nহৃদয় স্পৰ্শ কৰি গল ।\nখুৱ সুন্দৰ গল্প। সাৱলীল অনুবাদ। ইমান সুন্দৰ গল্প এটা পঢ়াৰ সুযোগ দিয়াৰ বাবে ধন্যবাদ।


ডলী ক্ৰিয়েচনৰ অষ্টম নিবেদন- ছবি: এক চে বঢ়কৰ এক- ডলী তালুকদাৰ – ফটাঢোল\nJune 1, 2020 চিনেমা চিনেমা\t17 Comments\nপৰিচালনা, কাহিনী, সংলাপ, সংগীত, কণ্ঠ, নৃত্য পৰিচালনা : ডলী তালুকদাৰ\nসহ পৰিচালনা : পাৰ্থপ্ৰতীম শৰ্মা\nপ্ৰযোজনা : ৰামানুজ গোস্বামী\nকেমেৰা : আদিত্যজ্যোতি বৰঠাকুৰ\nলাইট : ভাস্কৰজ্যোতি দাস\nএকচন : হৃষীকেশ ডেকা\nছবিৰ পোষ্টাৰ ডিজাইনাৰ : ভাস্কৰজ্যোতি দাস\nঅভিনয়ত : হেমন্ত কাকতি, দিপাঙ্কৰ চৌধুৰী, ধূৰ্জ্জটি কাকতি, নিৰ্মালী বৰমূদৈ, নীলাক্ষি কাকতি, নয়নমণি হালৈ, ৰাজশ্ৰী শৰ্মা, ৰিণ্টুমণি দত্ত, ৰিমজিম বৰঠাকুৰ, দেৱজিত শৰ্মা, অভিজিত কলিতা, চবিনা ইয়াছমিন, প্ৰণীতা গোস্বামী বৰঠাকুৰ, পূৰ্ণময়ী মেধী\nহেমন্ত কাকতি : ধনীৰাম বৰুৱা\nনীলাক্ষি কাকতি : লক্ষী (ধনীৰামৰ পত্নী)\nনিৰ্মালী : তৰা (ধনীৰামৰ জীয়েক নাম)\nনয়নমণি হালৈ : বলৰাম (ধনীৰাম বৰুৱাৰ পুতেক)\nদিপাঙ্কৰ চৌধুৰী : খগেন (তৰাৰ প্ৰেমিক)\nৰিণ্টুমণি দত্ত : চেনিৰাম মজুমদাৰ\nৰিমজিম বৰঠাকুৰ : ভেলেঙী মজুমদাৰ (চেনিৰামৰ পত্নী)\nৰাজশ্ৰী শৰ্মা : টিপচি মজুমদাৰ (চেনিৰামৰ ভনীয়েক৷ দাদাকে মৰমতে কোমোৰা বুলি মাতে)\nধূৰ্জ্জটি কাকতি : ৰসেশ্বৰ কলিতা (তৰাৰ অন্য এজন প্ৰেমিক, গাঁৱৰ মণ্ডলৰ পুতেক)\nঅভিজিত কলিতা : মেধি মণ্ডল ওৰফে চিকটা মণ্ডল (ৰসেশ্বৰৰ বাপেক)\nচবিনা ইয়াছমিন : ববিতা মাষ্টৰণী (ধনীৰামৰ ভাৰাতীয়া)\nপ্ৰণীতা গোস্বামী বৰঠাকুৰ : মেধিনী ( চিকটা মণ্ডলৰ মাক)\nদেৱজিত শৰ্মা : বানেশ্বৰ (চেনিৰাম মজুমদাৰৰ ঘৰত কাম কৰে কিন্তু দূৰ সম্পৰ্কৰ ভাগিন)\nপূৰ্ণময়ী : জেতুকী বাই (অতিথি শিল্পী)\nসুন্দৰপুৰ গাঁৱৰ ধাননি পথাৰ দেখুৱাব কেমেৰাই। আঘোণৰ মাহ। সোণালী ধাননিবোৰে বতাহত হালি জালি থাকিব। এনেতে ধানৰ মাজৰ পৰা এহাল ডেকা গাভৰু দৌৰি ওলাই আহিব হাঁহি হাঁহি, নাচি নাচি। ছোৱালীজনীৰ হাতত ল’ৰাজনে থাপ মাৰি ধৰে।\n( এই চৰিত্ৰ দুটা কৰিব দিপাঙ্কৰ চৌধুৰী আৰু নিৰ্মালী বৰমূদৈ। চৰিত্ৰৰ নাম খগেন আৰু তৰা)\nখগেনে তৰাৰ হাতত ধৰাৰ লগে লগে ক্ল’জআপত তৰাৰ মুখখন দেখুৱাব। তৰা লাজতে ৰঙা চিঙা পৰিব। আৰু তৰাই ধাননিৰ মাজে মাজে দৌৰিব। লগে লগে এটি গান দুয়োৰে লিপচত দিয়া হ’ব। খগেনে গান আৰম্ভ কৰিব।\n“ককাল খামুচিয়া, গাল গুলপীয়া তুমি কোন সৰগৰ পৰী”\nলগে লগে তৰাই গাব,\n“গাঁৱৰে জিয়ৰী, থাকিবা আঁতৰি চুলে মাৰিব বিজুলী”\nদুয়ো ধাননিৰ মাজত থকা আলিত জপিয়াই জপিয়াই নাচিব। গানৰ শেষত খগেন আৰু তৰাই পথাৰৰ মাজত থকা হোলা এটাৰ কাষত বহিব। দুয়ো দুয়োৰে চকুলৈ চাই থাকিব।\nতৰা : এনেকৈ চায়ে থাকিবানে মোক? কিবা এটাতো কোৱা খগ দা। কিমান দিনৰ মুৰত লগ পাইছোঁ তোমাক।\nখগেন : কি ক’ম? তোমাক চাই থাকিবৰে মন গৈছে?\nতৰা : তথাপি কিবা এটা কোৱানা? মোৰ যে কিবা এটা শুনিবলৈ মন গৈছে। তৰাই লাজ লাজকৈ ক’ব।\nখগেন : তোমাৰ চেহেৰাটো অলপ বেলেগ লাগিছে আজি?\nতৰা : বেলেগ লাগিছে?\nবুলি কৈ মুখখন ঘূৰাই হিঃ হিঃ কৈ হাঁহি সৰুকৈ কয়,\n: বহুত ধুনীয়া লাগিছে চাগৈ মোক!\nখগেন : উম, অলপ বেলেগ লাগিছে,\nবুলি চাই থাকে তৰাক।\nতৰা : হয় ন? মই আমাৰ ঘৰত যে ভাৰা থাকে ববিতা নামৰ মাষ্টৰণীজনী তাইৰ পৰা Joveesৰ মুখত ঘঁহা ফেচপেক, ক্ৰীম আনি সানিছোঁ মুখত।\nখগেন : লোকৰ পৰা খুজি আনি ঘঁহিছা? তুমি মোক নক’লা কিয়? মই আনি দিলোঁ হয় চহৰৰ পৰা।\nতৰা : খোজা নাই ঔ? ইহ আমি লোকক বস্তু খুজি ধুনীয়া নহওঁ দেই। তাই যে জানা আমাৰ দৰে অলপো মিতব্যয়ী নহয় জানা? পেলাই দিছিল বাহিৰত। আছিলেই এবাৰ মান ঘঁহিব পৰাকৈ পেকেটত। আমাৰ মায়ে দেখা পাই মোক বুটলি আনিবলৈ দিলে। আমাৰ মাকতো জানাই কিমান হিচাবত চলে, কিমান লখিমী তিৰোতা। দেউতাই সেইবাবে মাক মৰমতে লক্ষী ফেঁচা বুলিয়ে মাতে।\nখগেন : কি? লক্ষী ফেঁচা?\nতৰা : উম। আমাৰ মা ইমান লক্ষী নহয় যে এফোটা নহৰুকে বিশ টুকুৰা কৰি তিনিখন তৰকাৰী বনাব পাৰে। এটা পিয়াজেৰে দুদিন ৰান্ধে আঞ্জা।\nখগেনে চৰ্চৰণি খায়।\nতৰা : এতিয়া কোৱানা? মোক কিয় ইমান চাই আছা?\nখগেন : নহয় মানে তোমাৰ চকু এটা সৰু হৈ আছে মানে কেঁৰা হৈছে।\nতৰা : (উচাত মাৰি থিয় হৈ) মই যাওঁ। তুমি মানে মোৰ ৰূপ চোৱা নাছিলা ইমান সময়ে। হুহ্।\nখগেন : নহয়, কেঁৰা চকুৰে তোমাক বহুত ধুনীয়া লাগিছে সাইলাখ পুৰণি চিনেমাৰ ললিতা পাৱাৰ যেন।\nতৰাই হাঁহি মাৰে।\n: ললিতা পাৱাৰ মানে মোগল-ই- আজমত থকা ধুনীয়া হিৰোইনজনী ন? মধুবালা বুলিও কয় বহুতে ন?\nখগেনে মনে মনে থাকে। তৰাই লাহেকৈ খগেনৰ হাতত ধৰে আৰু খগেন চিঞৰে, “আই ঐ মৰিলোঁঁ” বুলি। তৰা আচৰিত হয় আৰু কয়,\n: ইমান লাহেকৈ ধৰিছোঁ হাতখন, দুখ পালানে?\nখগেন : নহয় ভৰিত চোৱা! কেঁকোৰাই চেপিছে।\nখগেনৰ ভৰিত কেঁকোৰাটো দেখি তৰা জাঁপ মাৰি উঠে আৰু কাৰোবাৰ গাত খুন্দা খায়। ঘূৰি চায় দেখে পিছফালে ল’ৰা এজনে হাঁহি মাৰি থিয় হৈ আছে।\nতৰা : তুমি ইয়াত? ৰসো দা।\nলগে লগে খগেনেও ঘূৰি চাই আৰু তাৰ মুখখন ক’লা পৰি যায়।\n: অঁ মই।\nৰসেশ্বৰে কয়৷ এই চৰিত্ৰটো কৰিব ধূৰ্জ্জটি কাকতিয়ে৷\nৰসেশ্বৰ : কি ৰে খগেন? কেঁকোৰাকো ভয় কৰ ইমান? চাওঁ দে মই গুছাই দিওঁ।\nকেঁকোৰাটো খগেনৰ ভৰিৰ পৰা আঁতৰাই দলিয়াই দিয়ে ৰসেশ্বৰে। লাহেকৈ খগেনৰ কাণৰ কাষত কয়,\n: কেনে মজা? কেঁকোৰা চেপন খাই ভাল লাগিছেনে?মোক চাৰিআলিত ৰৈ থাকিব দি তই ইয়াত আহি তৰাৰ লগত প্ৰেম কৰি আছ? নাজান নেকি তৰাক মই কিমান ভাল পাওঁ।\nখগেনে ঘোপাকৈ চাই থিয় হয়। তৰাই খগেনৰ ভৰিখন চাবলৈ ওচৰলৈ অহাত ৰসেশ্বৰে মাত লগায়,\nৰসেশ্বৰ : তৰা তোমাক দেউতাই মাতিব পঠাইছে৷\n: তেওঁ আহিব ওলাইছিল। মই বাধা দিলোঁ। তোমাক যদি খগেনৰ লগত দেখিলে হয় আজি আধামৰা কৰিলে হয়। সেইবাবে মই আহিলোঁ। ব’লা মোৰ বাইকত উঠা। খগেন তই আহি থাক পিছে পিছে লাহেকৈ।\nএইবুলি তৰাক হাতত ধৰি আনি বহিবলৈ দিয়ে বাইকত আৰু লগে লগে বাইক ষ্টাৰ্ট কৰি ধোঁৱা এসোপা খগেনৰ মুখৰ আগত এৰি দি ভৌত কৈ গুছি যায়।\nখগেন : ইয়াক চাই ল’ম মই।\nআস! বুলি ভৰিখনলৈ চাই লেঙেৰাই লেঙেৰাই যায়।\nএখন আহল বহল বাৰী দেখুওৱা হ’ব। এটা আসাম টাইপৰ ঘৰ। সমুখত এচলীয়া চাৰিটা পকা ৰূম। ৰাস্তাৰ পৰাই পিছফালৰ গোহালি, তামোল পাণৰ গছ দেখা যাব। বাইকৰ চকা চলি থকা দেখাব। হঠাত এখন লোহাৰ কলা গেট দেখোৱা হ’ব। তাত “ইয়াত ভাৰা ঘৰ আছে” বুলি লিখা ফলক এখন দেখা যাব। বাইকখন ৰ’ব আৰু বাইকৰ পৰা তৰা নামিব। আৰু ৰসেশ্বৰৰ ফালে চাই হাঁহি মাৰিব।\nতৰা : ৰসো দা, আঁহা ঘৰলৈ।\nৰসেশ্বৰ : আজি নাযাওঁ দিয়া। পিছত এদিন আহিম।\nতৰা : হাৰে, মোক ইমান কষ্ট কৰি দেউতাৰ কথামতে আনিবলৈ গ’লা এতিয়া আকৌ কিয় নাহা?\nৰসেশ্বৰ : না..নাই, আচলতে খুৰাই মতা নাছিল। মইহে আনিবলৈ গৈছিলোঁ তোমাক।\nতৰা : হোৱাট? তুমি কিয় গৈছিলানো? ইচ, খগেন দাৰ লগত ভালকৈ কথা পতাই নহ’ল আজি।\nতেনেকৈ কোৱা শুনি ৰসেশ্বৰে মুখখন বিকটাই দিব৷\nৰসেশ্বৰ : এক্সুৱেলি…মই যোৱা মাহত মুম্বাইলৈ গৈছিলোঁ নহয়! তাৰপৰা তোমাৰ বাবে এটা ধুনীয়া ফ্ৰক আনিছোঁ। সেইটো দিব খুজিছিলোঁ।\nতৰা : সচাঁ! দিয়া তেনেহ’লে। ভালেই হ’ব কালি খগেন দাৰ লগত এঠাইলৈ যাব খুজিছিলোঁ।\nৰসেশ্বৰ : (মনতে কয়, হুহ মই যাবলৈ দিলেহে যাবি খগেনৰ লগত) আজি নহয়, অহাকালি দিবলৈ আহিম। তুমি থাকিবা হাঁ ঘৰত। তোমাৰ মা দেউতাৰ কাৰণেও আনিছোঁতো কিবা।\nএনেতে ধনীৰাম বৰুৱা চাইকেলেৰে আহি ওলাই কৰবাৰ পৰা। বাটত দুয়োকে দেখি চাইকেলৰ পৰা নামি সোধে,\nধনীৰাম : এইটো ৰসেশ্বৰ নহয়নে? কেতিয়া আহিলা টাউনৰ পৰা? আৰু তৰা মা তই কি কৰি আছ? হোঁ..ল..বজাৰৰ বেগটো৷ ভিতৰত থৈ আহ।\nতৰা সোমাই যাই বেগটো লৈ। ৰসেশ্বৰে তৰা যোৱাৰ ফালে চাই উত্তৰ দিয়ে,\nৰসেশ্বৰ : যোৱাকালি খুৰা। আপোনালোকৰ বাটত এইক দেখি মাত লগালোঁ। পিচে বজাৰ কৰিলে চাগৈ খুৰা?\nধনীৰাম : এহ্ নক’বা বুইছা! মোৰ লক্ষী ফেঁচাজনীয়ে বৰকৈ মাছ খাম কৈ আছিল দুদিন মানৰ পৰা। আজি সেইবাবে কেইবাবিধো মাছ লৈ আহিলোঁ। বোলো খা বনাই ইমান মন গৈছে যেতিয়া।\nৰসেশ্বৰ : লক্ষী ফেঁচা? আপুনি ফেঁচা পুহিছে নেকি ঘৰত? আৰু মাছ খোৱা ফেঁচাৰ কথা আজিহে শুনিলোঁ।\nধনীৰাম : হেঃ হেঃ! মানে ফেঁচা নহয় ফেঁচীহে তাকো কথা কোৱা। মানে মোৰ লখিমী পত্নীৰ কথাহে কৈছোঁ।\nৰসেশ্বৰ : মানুহ মাৰিবহে খুৰা? পিচে কেইবাবিধো মাছ আনিছে? বাঃ খুৰা। কিমান কিলোকৈ?\nধনীৰাম : আনিছোঁ দিয়া। জানাই নহয় মই কিমান মিতব্যয়ী পিচে মোতকৈ মোৰ মানুহজনী আৰু হিচাবী। তেওঁৰ হিচাব মতেই আনিছোঁ। এক টুকুৰা ইফাল সিফাল হ’লে এওঁ হাল্লা লগাব।\nৰসেশ্বৰ : খুৰীয়ে ইমান হিচাব কৰে। কি কি মাছ আনিলেনো?\nধনীৰাম : ও আমাৰ এওঁ বৰ লক্ষী। বিৰাট হিচাবত চলে আৰু মোৰ পৰাই পাইছে এই গুণটো। মই যধে মধে খৰচ কৰা মানুহ বেয়া পাওঁ বুছিছা?\nৰসেশ্বৰ : হয় খুৰা, মানুহ হিচাবী হ’ব লাগে?\nধনীৰাম : মই হিচাব কৰি মিছা মাছ দহটা, মোৱা মাছ পচিশ গ্ৰাম, ৰৌ মাছৰ পেটি দুটুকুৰাৰ আঠপিচ কৰি আৰু বাহু মাছৰ…..\nৰসেশ্বৰ : হ’ব খুৰা। আপুনি ইমান সোপা মাছ আনিছে মোৰ লোভেই লাগি গ’ল। অলপ বেছিয়ে খৰচ কৰিলে নেকি আজি?\nধনীৰাম : আহা খাই যাবা এসাঁজ নিজৰ বুলি দকচি।\nৰসেশ্বৰ : আজি নাযাওঁ দিয়ক। কালি আহিম বুলি তৰাক কৈছোৱেই। তৰা..কালি ঘৰতে থাকিবা। ক’তো নাযাবা, মই আহিম তোমালোকৰ গিফ্ট লৈ।\nধনীৰাম : কি গিফ্ট হে? বুলি কৈ হাঁহে।\nৰসেশ্বৰ : হেঃ হেঃ কালি দেখা পাব খুৰা। আজিলৈ যাওঁ দিয়ক।\nৰসেশ্বৰে বাইক ষ্টাৰ্ট দি যায়…\nধনীৰাম বৰুৱাই কয়,\n: ভালেই হ’ল আজি নাহিল। চাহকাপ বাচি গ’ল। কালি চাহৰ সলনি গিফ্ট পাম।\nৰসেশ্বৰক বাইক চলোৱা দেখাব। ৰসেশ্বৰে ডায়লগ দিব…\n: আবে কি কঞ্জুচ বুঢ়া বে। দহটা মিছা মাছ কিনি আনিছে, দুইপিচ ৰৌ মাছ আঠপিছ কৰিছে। আৰু বুঢ়াৰ লক্ষী ফেঁচাজনীও আই মীন বুঢ়ীও কম বস্তু নহয় দেই; মোৰ ফাদাৰৰ লগত পুৰা মিলিব। যি দেখিছোঁ বুঢ়াৰ ইচটাইলতে বুঢ়ীকো পটাব লাগিব জীয়েকৰ কাৰণে।\nতাৰপিছত সুহুৰিয়াই যোৱা দেখাব ৰসেশ্বৰক।\nএটা ডাঙৰ ফিচাৰী দেখা যাব। পাৰত এজন মানুহে মাছ এসোপা লৈ এজন ল’ৰাক আঙুলিৰে হিচাব দি কিবা কিবি বুজাই থাকিব। ল’ৰাজনে তলমূৰকৈ মূৰটো জোকাৰি শুনি থাকিব। লাহে লাহে কেমেৰা আগবাঢ়ি যাব আৰু ক্ল’জআপত এজন প্ৰায় পঞ্চাশৰ ওচৰা ওচৰি বয়সৰ মানুহক দেখুৱাব। পিন্ধনত টেৰিলিন কাপোৰৰ এটা ফিৰফিৰিয়া চাৰ্ট আৰু কটনৰ লংপেণ্ট, ভৰিত ক্ষয় যোৱা চামৰাৰ চেণ্ডেল। চুলিখিনি তেল দি ফণীয়াই থোৱা। মুখত জৰ্দাপান (এই চৰিত্ৰটো কৰিব ৰিণ্টুমণি দত্তই, নাম চেনিৰাম মজুমদাৰ)। তেওঁৰ সমুখত থকা ল’ৰাটোৰ পিন্ধনত এটা ৰঙা হাফপেণ্ট আৰু এটা নীলা গেঞ্জী। চুলিখিনিত জেপজেপীয়াকৈ তেল সানি দীঘলকৈ সেওঁতা ফালি আচুৰি থোৱা (এই চৰিত্ৰটো কৰিব দেৱজিত শৰ্মাই, নাম বানেশ্বৰ)\nচেনিৰাম মজুমদাৰ : বুজিছ বানেশ্বৰ! মাছবোৰৰ যাতে এটাও কম বেছ নকৰ? এটা মাছো ওজনতকৈ বেছি নিদিবি। বেপাৰীবোৰ বৰ বদমাছ। ওজনত বদমাছি কৰি কিন্তু চাৰি পাঁচটা মাছ বেছিকে উঠাই লয়। খেয়াল ৰাখিবি।\nবানেশ্বৰ : মোমাই আপুনি চিন্তা নকৰিব। মই পুৰা খেয়াল ৰাখিম। কিন্তু এই অকনমাণি মোৱামাছ কেইটাত দুই চাৰিটা বেছিতো উঠিবই নহ? কেনেকৈনো গম পাম হয়নে? তাতকৈ ডাঙৰ মাছকে দিওঁ বেপাৰীক?\nচে.মজুমদাৰ : নালাগে নালাগে। ডাঙৰ মাছবোৰ মই আমাৰ আইজনী কোমোৰাৰ বিয়াৰ বাবে ৰাখিছোঁ। তাইৰ বিয়ালৈ লাগিব নহয়। আৰু তোৰো বিয়ালৈ থৈছোঁ আধা মাছ। হেঃ হেঃ হেঃ!\nবানেশ্বৰ : হ’ব মোমাই, মোৰ বিয়াত মাছ নুখুৱালেও হ’ব ৰাইজক। আপোনাৰ ভণীৰ বিয়াতে খুৱাব৷\nচে.মজুমদাৰ : এহ..তোৰ মুখখন বৰ চোকা দেই। হাজাৰ হওক ঘৰৰ ল’ৰা বুলি তোৰ বিয়াতো মাছ খুৱাব বিচাৰিছিলোঁঁ৷ পুঠী দুটামান।\nএনেতে বানেশ্বৰৰ পিছফালে কিবা দুটামান আহি থকা দেখুৱাই৷ চেনিৰামে বানেশ্বৰক আঙুলিয়াই দিয়ে৷\nবানেশ্বৰ : ঔ মা! আঙুলিচেপা, মাৰিলে ঔ৷\nচেনিৰাম : ধেই, কেঁকোৰাকেইটাকো ভয় কৰ নে? ভালেই হ’ল এইকেইটাও বেপাৰীক দিবি। পুৰা দাম ল’বি।\nবানেশ্বৰ : কেঁকোৰাকেইটাও বেচিব আপুনি?\nচেনিৰামে অঁঁ বুলি কৈ ঘৰলৈ উভতি যায়। কেমেৰাই এইবাৰ ক্ল’জআপত বানেশ্বৰক দেখাব। বানেশ্বৰৰ চকুকেইটা ডাঙৰ হৈ যাই আৰু মুখখন বিকটাই দিয়ে। দায়লগ দিয়ে…\nবানেশ্বৰ : এনেকুৱা চিকটা মানুহ দেখা নাই মই পৃথিৱীত। দূৰ সম্পৰ্কীয় মোমাই হ’ল কি হ’ল? ইহ, মাছ খুৱাব আহে মোৰ বিয়াত! ভনীয়েকৰ বিয়াত। হেৰৌ মিৰিকা মাছকেইটা আৰু জাপানী কাৱৈকেইটা ভণীয়েৰৰ বিয়াতে খুৱাবি। মোৰ বিয়াত নালাগে। চিকৌ কটা। কেঁকোৰাকেইটাও নেৰে হেৰৌ। আকৌ মোৱা মাছ যদি চাৰি পাঁচটা উঠে ওজনত বেছিকৈ সেইকেইটাও ৰাখিবলৈ দিছে। ইফালে বেপাৰী সোপাই কোনেও নলয় চিকটা মোমাইৰ মাছ। লাভেই নহয় সিহঁতৰ। মই বেচিব লগাত পৰে। নাথাকোঁ মই এইখন ঘৰত।\nকেমেৰাই আনফালে চেনিৰাম মজুমদাৰৰ ঘৰৰ বাৰাণ্ডা খন দেখুৱায়। বাৰাণ্ডাত চেনিৰামে বহী এখনত হিচাব লিখি থাকিব। এনেতে ভিতৰৰ পৰা চেলোৱাৰ কামিজ পিন্ধা কম বয়সীয়া তিৰোতা এগৰাকী ওলাই আহিব। হাতত চাহ একাপ আৰু বিস্কুটৰ টেমা এটা লৈ আৰু চেনিৰামক চাহৰ লগতে টেমাৰ পৰা বিস্কুট এখন উলিয়াই ভাঙি আধা দিব। লগতে চেনিৰামে লগে লগে মিচিকিয়া হাঁহি এটি মাৰি চাহকাপ ল’ব আৰু তিৰোতা গৰাকীলৈ চাই ক’ব ” আহা মোৰ ভেলেঙী জনী ও নহয় মাধুৰী দিক্ষিত” লগে লগে তাই হাঁহি মাৰি দিব( এই চৰিত্ৰটো কৰিব ৰিমজিম বৰঠাকুৰে)।\nচেনিৰাম : চাহত চেনি বেছিকৈ দিলা নেকি জান?\nভেলেঙী : নাই দিয়া। মই গণি গণি ১৫ টা চেনিৰ দানা দিছোঁ জান।\nচেনি : ও কিন্তু মিঠা বেছি হৈছে আজি।\nএনেতে ভিতৰৰ পৰা মাত এটি আহে,\n: দাদা মাটিত চাৰিটা চেনিৰ দানা পৰি আছিল। মই সেইকেইটা দি দিছোঁ চাহত৷\nডায়লগৰ লগে লগে স্কাৰ্ট টপ পিন্ধা ছোৱালী এজনী ওলাই আহে। ছোৱালী জনীৰ হাতত চেনিৰ টেমা এটা। কেমেৰাত মুখখন দেখুৱাই শকত হ’লেও দেখিবলৈ ধুনীয়া ছো‍ৱালীজনী (এই চৰিত্ৰটো কৰিব ৰাজশ্ৰী শৰ্মাই)।\nৰাজশ্ৰী : দাদা মাটিত দহটা চেনিৰ দানা পৰি আছিল। বৌৱে নাচালেই। মই দেখি ছয়টা দানা টেমাত ভৰালোঁ আৰু চাৰিটা তোৰ চাহত দিলোঁ।\nচেনিৰাম : বাহ! আমাৰ কোমোৰা বৰ হিচাবী হ’ল দেই।\nৰাজশ্ৰী : উম দাদা। মোৰ নাম কোমোৰা নেকি? টিপচিহে।\nচেনিৰামে হাঁহি মাৰি কয়,\n: হাঃ হাঃ তোক মৰমতে কোমোৰা মাতোঁও। হেৰা ভেলেঙী দেখিছা আমাৰ কোমোৰা কিমান হিচাবী। তুমিও শিকিবা অলপ। বৰ খৰচি তুমি।\nভেলেঙীয়ে কোমোৰাক চাই মুখ বেকেতাই দিয়ে আৰু কোমোৰায়ো জিভা উলিয়াই চকু ভেলটাই দিয়ে বৌৱেকক।\nভেলেঙী : মই বিচাৰিছিলোঁ। আন্ধাৰতে দেখা নাপালোঁ কিন্তু দহটা চেনিৰ দানা সোমাই থৈছোঁঁ টেমাত। এইকেইটা দানা এই কোমোৰাই পেলাইছে চাগৈ সেইবাবে তাই বিচাৰি পাইছে।\nকোমোৰাই খেদি আহে বৌৱেকক….\nকোমোৰা : বৌ এনেই এনেই নক’বা দেই কথা। মই পেলোৱা নাই চেনি। মোৰ দৰে হিচাবী কোনো নাই বুজিলা?\nভেলেঙী : হ’ব মোক ক’ব নালাগে কিমান হিচাবী তুমি? মোৰ মুখ নুখুলিবা কৈ দিছোঁ।\nকোমোৰাই বৌ বেছি নকৰিবা বুলি বৌৱেকৰ ওচৰলৈ আহে আৰু চেনিৰামে দুয়োকে ভিতৰত যাবলৈ কয়।\nদূৰৰ পৰা বানেশ্বৰে চাই থাকে আৰু দায়লগ দিয়ে,\n: কি কৃপণ অ এইঘৰ? হৰি কাৰ পাল্লাত পৰিলোঁ অ’।\nলাহে লাহে বানেশ্বৰে চাইকেলখন ঠেলি বজাৰলৈ আগবাঢ়ে।\nধনীৰাম বৰুৱাৰ দ্ৰয়িং ৰূম। তৰাই গুণগুণাই চোফাৰ ধূলি জোকাৰি সৰু গাৰুকেইটা সজাই আছে। এপাকত টেবুলত থকা ফুলদানিটোত চোতালত থকা ফুল কেইজোপাৰ পৰা চিঙি অনা ফুল কেইপাহ সজালে। এনেতে ককায়েক বলৰাম সোমাই আহে (এই চৰিত্ৰটো কৰিব নয়নমণি হালৈ) আৰু চোফাত আহি ধুপুচকৈ বহে। কাণত তাৰ হেডফোন আৰু পেণ্টৰ জেপত মোবাইল। কথা পাতি পাতি সি ভৰি দুখন চেণ্টাৰ টেবুলৰ ওপৰত তুলি দিয়ে। তৰাৰ খং উঠে আৰু ককায়েকক নমাবলৈ কয় কিন্তু বলৰামৰ খবৰে নাই আৰু সি কথা পতাতে ব্যস্ত থাকে।\nতৰা : দাদা ভৰি নমা টেবুলৰ পৰা ভালে ভালে। আৰু উঠ চোফাৰ পৰা। তোৰ কাৰণে মই সজাই থোৱা নাই দ্ৰয়িং ৰূম।\nবলৰামে তৰাৰ কথা শুনা নাপাই আৰু ফোনতে বিজি হৈ থাকে।\nবলৰাম : উ.. উ..। ৱাও, তই তাইৰ নামটো গম পালি নেকি? কি নাম ক না ভাই সোনকালে। তাইক দেখাৰ দিনাৰ পৰাই ভাতেই যোৱা নাই পেটত।\nতৰাই ভ্ৰু কোচাই চাই থাকে আৰু এপাকত দাদাকৰ কাণৰ পৰা হেডফোন ডাল টানি দিয়ে।\nবলৰাম : এক থাপ্পৰ দিম ভণ্টি। দেখা নাই মই কথা পাতি আছোঁ।\nতৰা: দেখাও পাইছোঁ আৰু শুনাও পাইছোঁ। কিন্তু আলহী আহিব অলপ পিছত আৰু সেইকাৰণে মই ৰূম চাফা কৰিছোঁ৷\nবলৰাম : বৰ চাফা কৰাজনী ওলাইছে এনেই। অইন দিনা তাই জাৰু হাতত নলয়ে আৰু আজি দেখাইছে চাফা কৰাটো। কোন ভি.আই.পিজন আহিবনো? তোৰ সেই লাইন মৰা ৰমেন দা টাইপৰ কোনোবা আহিব চাগৈ।\nতৰা : দাদা ভালকে কথা ক’বি। কাক লাইন মৰাৰ কথা কৈছ? তোৰ নিচিনা পাইছ ছোৱালী দেখিলেই পিছত পৰা বুলি?\nবলৰাম : ভালকৈ কথা ক’বি? কাক ছোৱালীৰ পিছত পৰা বুলি কৈছ তই?\nতৰা : তোক কৈছোঁ? তইহে ৰমেন দা। তইহে জহাই ফুৰ নিজকে। কিন্তু কৃপণ দেউতা মাৰ পাল্লাত পৰি ফুচ মাৰ! পাম যোৱা বেলুনটো হৈ। হাঃ হাঃ হাঃ …\nবলৰামে ভণ্টি তোক বুলি কৈ চুলি টানে তৰাৰ।\nতৰা : আস…দুখ পাইছোঁ এৰ মোক…মা ও মা। দাদাক চাচোন? মোক মাৰিছে কেনেকৈ৷\nতেনেতে ভিতৰৰ পৰা সুগোল চেহেৰাৰ বগা ধুনীয়াকৈ তিৰোতা এজনী ওলাই আহিব গামোছাৰে হাত মচি। পিন্ধনত হাত চুটি ফুলাম মেক্সী এটা আৰু কান্ধত এখন গামোছা আৰু সেইখনেৰে হাত মচি থাকে। (এই চৰিত্ৰটো কৰিব নীলাক্ষি কাকতিয়ে, নাম লক্ষী)\nলক্ষী : কি হৈছে তহঁতৰ হাঁ? লাজ নালাগে দুয়োৰে। ইমান ডাঙৰ হৈছ আৰু যুঁজিবলৈ নেৰ? ইমান চিঞৰিছ? নাজান বেছিকৈ চিঞৰিলে এনাৰ্জি নষ্ট হয়।\nতৰা : চিঞৰিলে এনাৰ্জি নষ্ট হয় নেকি? তোমাৰো যে কথা মা।\nলক্ষী : হয়তো? তেতিয়া শক্তি আনিবলৈ যে পানী খাব লাগিব, চৰ্বট খাব লাগিব। কিমান খৰচ হ’ব জাননে?\nবলৰাম : মাৰ কথা শিলৰ ৰেখা। মায়ে কৈছে মানে হয়েই। ন মা?\nএইবুলি মাকক সাৱটি ধৰে আৰু লাহেকৈ কাণৰ কাষত মাকক কয়,\n: এশ টকা দেনা মোক?\nএশ টকাৰ কথা শুনি লক্ষী বৰুৱাই জাঁপ মাৰি উঠে। আৰু কয়,\nলক্ষী : ও মা ইমান পইচা কি কৰ তই? জাননে এশ টকা জমাবলৈ মই কিমান কষ্ট কৰোঁ?\nবলৰাম : আজিকালি এশ টকা দহ টকাৰ সমানহে। ইমান চক খাব নালাগে চিপিৰিজনী।\nলক্ষী : থাপ্পৰ দিম মায়েৰক চিপিৰি ক’ব আহ। তহঁতৰ দেউতাৰে কিমান কষ্ট কৰে ঘৰ চলাবলৈ। মোক ভাগ্য কৰি পাইছে বাবেহে ঘৰ, ভঁৰাল ভৰাই ৰাখিছোঁ।\nবলৰাম : তই যিমান চিপিৰি আমাৰ সিমান আকাল নহয় দে।\nলক্ষী : মানুহে আকাল হ’লেহে চিপিৰা হয় নেকি? আৰু মই চিপিৰি নহয় হিচাবীহে বুইছ? এতিয়া যা। দোকানৰ পৰা পাঁচ টকাৰ চেনি আৰু এটকাৰ মিঠি গুটি লৈ আহ। সেইদিনা বিয়া এখনৰ পৰা চফ গুটি আনিছোঁ আৰু ববিতা মাষ্টৰণীয়ে চাটনি বনাবলৈ সৰিয়হ দিছিল তাৰে ৰাখিছোঁ দুটামান মিহলাই দি পাঁচফোৰণ বনাম।\nবলৰাম : নাযাওঁ মই পাঁচ টকাৰ চেনি আনিবলৈ। পাঁচ টকাত কিমান চেনি পামনো? কোনোবা ছোৱালী দোকানত থাকিলে ইমান লাজ পাওঁ। কিমান চাগৈ কৃপণ বুলি ভাবে মোক?\nলক্ষী : তই দোকানত বস্তু আনিব যাৱনে ছোৱালী চাবলৈ যাৱ। আৰু চেনি কিয় বেছিকৈ আনিব লাগে। এতিয়া আলহী হৈ আহিব নহয় খগেন আৰু ৰসেশ্বৰ। সিহঁতে ৰসগোল্লা নানিব নেকি কিবা? তাৰে ৰসখিনি থৈ দিলে এসপ্তাহ চাহ খাব পাৰিম। এতিয়া ভালে ভালে যা হেতাৰ কোব নাখাওঁতে।\nবলৰাম আৰু মাকে তৰ্ক কৰি থাকে আৰু। তৰাই কয়,\nতৰা : তোমালোকে ভিতৰত কথা পাতাগৈ। খগেন দা আৰু ৰসেশ্বৰ দা আহিব এতিয়া।\nতেনেতে ধনীৰাম বৰুৱা আহে আৰু চাইকেলৰ পৰা তেজপাত এমুঠি ঘৈণীয়েকক দিয়ে।\nলক্ষী : কিয় আনিলানো তেজপাত। পইচাকেইটা এনেই খেদালা?\nতৰা : তেজপাতত ইমান পইচা খৰচ নহয় মা।\nধনীৰাম : এহ একো নহয় দিয়া। মই দোকানিক পুৰা পইচা দিয়া নাই নহয়! পোকে খোৱা পাত বুলি দাম কমাইছোঁ। দুটকা দিছোঁ।\nলক্ষী : ইহ….দুটকাটো এনেই আহিছেনে কিবা? মই তেজপাতবোৰ ডালিত দিয়াৰ পিছত খোৱাৰ আগে আগে ডালিৰ পৰা নমাই ধুই থৈ দিওঁ আৰু পিছদিনা দিওঁ আঞ্জাত।\nমাকৰ কথা শুনি বলৰামে “কৃপণৰো সীমা আছে দে” কৈ কৈ ওলাই যায়।\nবজাৰৰ ভীৰ। বানেশ্বৰে মাছ বেচা পোহাৰী বাইজনীৰ লগত দৰদাম কৰি আছে (এই ৰ’লটো কৰিব পূৰ্ণময়ী মেধিয়ে নাম জেতুকী বাই) কেঁকোৰাকেইটা ৰাখিব নিবিচাৰে আৰু সি জোৰকৈ দিব খোজে।\nজেতুকী বাই : কেঁকোৰা কিয় ল’মনো মই? মোক মাছহে লাগে। কেঁকোৰা নেবেচোঁ মই।\nবানেশ্বৰ : মাছ ল’লে কেঁকোৰাকেইটাও ল’ব লাগিব। আমাৰ নিয়মে এইটো৷ আৰু মোৱা মাছ নটা বেছি উঠিছে ঘূৰাই দে যদি কেঁকোৰা নলৱ?\nজেতুকী বাই : কি ৰে জবৰদস্তি নেকি? মোক মাছ বেচা পোহাৰী বুলি ভাইবছা নিকি? এটু মোৰ চাইদ বিজনেচ হে। মোৰ বিউতি পাৰ্লাৰো আছে। দেখা নাই মাছৰ দকানখান মোৰ এ.চি. লগৱা আছে। আৰু ক্যা দিম মোৱা মাছ নটা! সিদনাখান তোৰ মালিকে মোক এক টকাতু ঘুৰে দিছি নিকি কিবা?\nবানেশ্বৰ : বাই মোৰ খং নুঠাবি। কেঁকোৰা নল’লে মাছো নাপাৱ! তোৰ কাৰণে মই মালিকৰ গালি শুনিব নোৱাৰোঁ।\nজেতুকী বাই : যি কৰা কৰি থাক! হ তোৰ মাছৰ পইচা আৰু যাহ এৰে পাই। আৰু কেঁকোৰা গেটা নি এৰে পাই।\nবানেশ্বৰে সেমেনা সেমেনা কৰি কেঁকোৰাকেইটা চাই থাকে। তেনেতে এজন ধুতি পিন্ধা ওখ ক্ষীণ মানুহ আহে পুৰণি বাজাজ চুপাৰ স্কুটাৰত আৰু বানেশ্বৰৰ কাষত ৰখে। (এই ৰ’লটো কৰিব অভিজিত কলিতাই নাম মেধি মণ্ডল)\nমেধি : কি ঐ বানেশ্বৰ! মাছ দিলি বেপাৰীক? আৰু সৌ কেইটা কি টেমাটোত?\nবানেশ্বৰ : কেঁকোৰা৷\nমেধি : কি? কেঁকোৰা কি কৰিবলৈ আনিছ?\nবানেশ্বৰ : এহ নক’ব আৰু খুৰা। আমাৰ সেই বেটাৰী চেপা মোমাই মানে মালিকে মাছৰ লগত অহা কেঁকোৰাকেইটাও বেপাৰীক দিব দিছে আৰু বেপাৰীয়ে নাৰাখে কেঁকোৰাকেইটা।\nমেধিয়ে কেঁকোৰাকেইটালৈ চাই কেঁৰাকৈ আৰু বেকাকে হাঁহি মাৰি কয়…\nমেধি : এইকেইটা কেঁকোৰা বাংলাদেশী আছে সেইবাবে লোৱা নাই বেপাৰীয়ে। কোনোবাই গম পালে দিগদাৰ হ’ব। মোক দে পেলাই দিম আমাৰ ওচৰৰ খালত।\nবানেশ্বৰে আচৰিত হৈ যায়। কিবা ভাবি দিয়ে কেঁকোৰাকেইটা আৰু মেধিয়ে লৈ যায় দৌৰা দৌৰিকৈ।\nকেমেৰাই এটা আসাম টাইপ ঘৰ দেখুৱাব। বাৰাণ্ডাখনত অলপ বয়সীয়া তিৰোতা এগৰাকী বহি থাকিব। কিবা ভাবত বিভোৰ (এই ৰ’লটো কৰিব প্ৰণীতা গোস্বামী বৰঠাকুৰে) এনেতে স্কুটাৰৰ মাত শুনি থিয় হয়। পুতেক মেধি মণ্ডলে মা আহ বুলি বেগটো হাতত লৈ ভিতৰলৈ যায়। পিছে পিছে মাক মেধিনী যায়। ভিতৰত মাকে বেগটোৰ পৰা বস্তুবোৰ উলিয়াই আৰু কেঁকোৰা এটাই চেপা মাৰি ধৰাত “আঐ মা মৰিলোঁঁ” বুলি চিঞৰে; আনটো ৰূমৰ পৰা “কি হ’ল আইতা” বুলি ৰসেশ্বৰ দৌৰি আহে। মেধিও কি হ’ল মা বুলি আহে। ৰসেশ্বৰে আইতাকৰ হাতৰ পৰা কেঁকোৰাটো গুছাই দিয়ে৷\nমেধিনী : কেঁকোৰা ক’ৰ পৰা আহিল?\nৰসেশ্বৰ : তাকেতো। মাছৰ লগতে আছিল নেকি আইতা। চাওঁ ৰ’বা ভালকৈ৷\nবেগত চাই ৰসেশ্বৰে মাছ নাপাই আইতাকক মাছ নাই বুলি কয়।\nমেধি মণ্ডল : মাছ অনা নাই নহয় মা। মই কেঁকোৰাহে আনিলোঁ। মানে ফিৰিতে পালোঁ যে? হাঁহি মাৰি কয়৷\nমেধিনী : কি? মাউৰত মৰাটো। মাছ নানি কেঁকোৰা আনিছ ফিৰিতে পাই? হেৰৌ কৃপণৰো সীমা আছে। কোনে খাব সেইসোপা?\nমেধি মণ্ডল : ইহ… কেঁকোৰাত বেছিহে ভিটামিন থাকে। চাওঁ মোক দিয়া। ভালকৈ চাফা কৰি জুইত পুৰি তাৰপিছত আদা, নহৰু, জলকীয়া দি পিচি চাটনি বনাই খাম। ইচ কি মজা লাগিব।\nমেধিনী : তইয়ে খা খকুৱা। ভাবিছিলোঁ নাতি ল’ৰাটো আহিছে ইমান দিনৰ মূৰত ভালকৈ খাম এসাঁজ মাছেৰে। সি বাপেকটোৱে আনিছে কেঁকোৰা। এনেই চিকটা মণ্ডল বুলি তোক নকয় মানুহে! তোৰ চিকটামিৰ বাবে তোৰ ঘৈণীয়েৰো গুছি গৈছে মাকৰ ঘৰলৈ। হুহ…\nএনেতে ৰসেশ্বৰে দায়লগ দিব,\n: দেউতা এটা কেঁকোৰা দিবাচোন মোক।\nমেধি মণ্ডল : কি কৰিবি?\nৰসেশ্বৰে হাঁহি মাৰি ক’ব কাম আছে।\nৰসেশ্বৰ বহি থাকিব তৰাহঁতৰ দ্ৰয়িং ৰূমত। কাষত মাক লক্ষী আৰু বাপেক ধনীৰাম। তৰাই খিৰিকীৰে বাহিৰলৈ চাই থাকিব। ৰসেশ্বৰে লক্ষ্য কৰিব আৰু কি হ’ল বুলি সুধিব। তৰাই মূৰ জোকাৰি একো নাই বুলি ক’ব। ৰসেশ্বৰে অনা উপহাৰবোৰৰ পৰা প্ৰথমতে মাক লক্ষীক দিব। মাকে নালাগে বুলি কৈ হাতখন পাতে।\nলক্ষী : তুমি আমাৰ সকলোৰে বাবে কিয় প্ৰেজেণ্ট আনিলানো? নিদিলেও হয়৷\nবুলি থাপ মাৰি লয় পেকেটটো। ধনীৰাম বৰুৱাই নিজে পেকেটটো আনি এইটো মোৰেই চাগৈ বুলি কয়৷ ৰসেশ্বৰে তৰাক ফ্ৰকটো দিয়ে আৰু তাইক পিন্ধি দেখুৱাবলৈ দিয়ে। ৰসেশ্বৰে তৰাৰ বিয়াৰ কথা সোধে ইনদাইৰেক্টলি কেতিয়ালৈ হ’ব। আৰু মাকে লগে লগে কয় যে বলৰামৰ বিয়াহে পাতিম আগতে।\nৰসেশ্বৰ : আগতে ছোৱালী বিয়াহে দিব লাগে।\nলক্ষী : সেইটো হয় কিন্তু তৰাক বিয়া দিলে খালী হৈ যাব ঘৰখন গতিকে আগতে বোৱাৰী আনিম।\nধনীৰাম : আমি চাই আছোঁ ছোৱালী কিন্তু আমাৰ এওঁৰ দৰে মিতব্যয়ী ছোৱালী পোৱা নাই। এঘৰলৈ গ’লোঁ ছোৱালীজনীয়ে পুৰী, মিঠাই, বিস্কুট, ভুজিয়া এসোপাৰে চাহ দিছে জানানে? মোৰ প্ৰেচাৰ বাঢ়ি গৈছিল।\nলক্ষী : এওঁৰ মাথা ঘূৰি গৈছিল ভৱিষ্যতৰ কথা ভাবি। হাৰে এনেকৈ যদি আলহীক দিয়াৰ দৰে আমাৰ ঘৰৰ মানুহকো সদায় ৰান্ধি খুৱাই আমি দেউলীয়া নহ’ম নে? তাতে আমাৰ ই মানে বলৰাম যি খৰচি। গতিকে কেঞ্চেল কৰিলোঁ বুইছা।\nৰসেশ্বৰে পেটে পেটে ভাবে ভগৱান কি চিকটা অ’!\nহেঃ হেঃ কৈ হাঁহি মাৰি ৰসেশ্বৰে কয়,\n: সেইকাৰণে খুৰী মই আপোনালোকৈ তিনিটা ৰসগোল্লা দুফালকৈ ছয় টুকুৰা কৰি আনিছোঁ। মানুহ মিতব্যয়ী হ’ব লাগে ন?\nবৰুৱা বৰুৱানীয়ে একো নকয়। এনেতে বাহিৰৰ পৰা কোনোবাই ‘বৌ’ বুলি মাতে আৰু সোমাই আহে। তৰাৰ মাকে,\n: কোননো? ও ববিতা৷\nৰ’লটো কৰিব চবিনা ইয়াছমিনে৷\nসোমাই আহা বুলি কয়। ববিতা সোমাই আহে আৰু ববিতাক দেখি ধনীৰাম বৰুৱাই মিচিকিয়া হাঁহি মাৰি কয় আহা বহা। ঘৈণীয়েকে কেঁৰাকৈ চাই বৰুৱাক কিলাকুটিৰে খুন্দিয়াই দিয়ে। ববিতাৰ চকুত পৰে আৰু লাহেকৈ হাঁহি মাৰি বৰুৱাৰ কাষতে বহে। ঘৈণীয়েক লক্ষীয়ে চাই থাকে আৰু বৰুৱা গহীন হৈ থাকে।\nববিতা : বৌ, মই চাগৈ দিষ্টাৰ্ব দিলোঁ ন? আলহী আহিছে। কাম এটাৰ বাবেহে আহিছিলোঁ।\nলক্ষী : একো নহয় ববিতা, কোৱাচোন কিয় আহিলা? এওঁ মানে আমাৰ ঘৰৰে। আলহী নহয়। ৰ’বা মিঠাই খোৱা এওঁ আনিছে।\nতৰাৰ মাকে এফাল মিঠাই মাজতে কাটি দুটুকুৰা কৰি একটুকুৰ দিয়ে। ববিতাই মুখখন বেকা কৰি খাই।\nধনীৰাম : আৰু এটুকুৰা দিয়া।\nঘৈণীয়েকে মুখখন ক’লা কৰি দিয়ে এটুকুৰা আৰু কি কামত আহিছিল সোধে।\nববিতা : বৌ মই কেইদিন মানৰ বাবে ঘৰলৈ যাম। মোৰ দৰা আহিব চাবলৈ বুলি লাজ কৰি কয়।\nধনীৰাম : কি? তাৰমানে তুমি বিয়া হৈ যাবা?\nলগে লগে ঘৈণীয়েকে কয়,\n: ছোৱালী মানুহ যেতিয়া দৰা আহিলে বিয়া হ’বই। আপোনাৰ ঘৰতে সদায় ভাৰাতীয়া হৈ থাকিবনে কিবা?\nধনীৰাম বৰুৱাই বুজি পাই ঘৈণীয়েকৰ কথা মনে মনে থাকে। ববিতাই হাঁহি মাৰি ‘যাওঁ’ বুলি ওলাই যায়। ইফালে তৰাৰ মুখ ফুলি থাকে। ৰসেশ্বৰে ভাবে সকলোকে চাই কি মানুহ ঔ। এহ মোৰ কি আহে! জীয়েক পটিলে হ’ল। এনেতে খগেন সোমাই আহিব লেঙেৰাই লেঙেৰাই। ভৰিৰ পতাত বেণ্ডেজ বন্ধা থাকে। খগেন বহিব। ডাঙৰ মিঠাইৰ টোপোলা এটা দিয়ে বৰুৱানীৰ হাতত। বৰুৱা বৰুৱানী দুয়োৰে চকুলৈ চাই কিবা ঈঙ্গিত দিয়ে। ধনীৰাম বৰুৱাই সোধে আৰু খগেনে কেঁকোৰাই চেপা বুলি কয়। তৰাই দুখ কৰে।\nতেনেতে ক্ল’জআপত ৰসেশ্বৰৰ মুখখন দেখাব আৰু ফ্লেচবেকত বাপেকৰ পৰা লোৱা কেঁকোৰাটো আৰু এবাৰ বৰ্তমানত ৰসেশ্বৰৰ মুখখন দেখাব।\nমেধি মণ্ডলৰ ঘৰ। বহা কোঠাত ধনীৰাম বৰুৱা আৰু লক্ষী বৰুৱা বহি থাকে। মেধিৰ মাক মেধিনীয়ে তামোল কাটি থাকে। মাকে ডাঙৰকৈ তামোল খনিয়াব বুলি জানি মেধিয়ে পটকৈ মোক দে বুলি তামোল কটাৰী হাতত লয়। মাকে পুতেকৰ মনৰ কথা বুজিব পাৰি হুহ বুলি উঠে আৰু কয়…\nমেধিনী : আপোনালোক বহক। মই চাহ আনো৷\nলগে লগে মেধিয়ে কয় : চাহটো চাগৈ লাল চাহেই খাব ন বৰুৱা। মা লাল চাহ বনাগৈ।\nধনীৰাম বৰুৱা : আমি বেলেগৰ ঘৰত গাখীৰ দিয়া চাহ খাওঁ। বেয়া নাপাওঁ।\nলক্ষী : হ’ব খুৰী। লাল চাহে বনাওক। বৰুৱাক চকু পকাই দিয়ে।\nমেধিনী : মই গাখীৰ চাহে বনাম দিয়া। ই ৰসেশ্বৰ আহিয়ে পোৱা নাই দেখোন বজাৰৰ পৰা।\nএনেতে ৰসেশ্বৰ আহি সোমায়। হাতত বজাৰৰ বেগ। আইতাকৰ লগত ভিতৰলৈ যায়। ভিতৰত দেখুওৱা হয় দৃশ্য আৰু ৰসেশ্বৰ আৰু আইতাকৰ দায়লগ….\nমেধিনী : কি? তই চাৰিপিছ মাছৰ ষোল্ল পিছ বনাই আনিছ? বাপেৰৰ ভুত লম্ভিল তোৰ গাত?\nৰসেশ্বৰ : আইতা তই নাজান? আমাৰ দেউতাৰ দৰেই একেই মিলিব চিকটাৰে। ইমান সহজতে চিকটা ঘৰৰ বোৱাৰী ক’ত পাবি বিচাৰি? তাতে তাই বৰ ধুনীয়া। আমিও চিকটা, সিহঁতো চিকটা। চিকটা চিকটা মিতিৰ। কিমান কষ্ট কৰি, চাল কৰি তাইৰ লাভাৰক ঠগাই পটাইছোঁ বাপেক মাকক তই কি জান?\nমেধিনী : হুহ। আনক ঠগালে নিজেও ঠগ খাই বোপা মনত ৰাখিবি।\n: হ’ব তুমি খোৱাৰ যোগাৰ কৰা৷\nবুলি ৰসেশ্বৰ ওলাই আহে। বাহিৰৰ ৰূমত বৰুৱা বৰুৱানী আৰু মেধি মণ্ডলে ৰসেশ্বৰ আৰু তৰাৰ বিয়া ঠিক কৰে।\nমেধি : তেনেহ’লে বৰুৱা আমি আজিৰ পৰা মিতিৰ হ’লোঁ। বৰুৱানী বিয়ৈনী বুলি মাতোনে? হেঃ হেঃ …\nলক্ষী : ইচ.. মোক যে নাম কাঢ়িয়ে মাতিব। বিয়ৈনী মতা বয়স হোৱা নাই এতিয়াও। কম বয়সতে বিয়া হৈছোঁ যে?\nবৰুৱাই ঘোপাকৈ চাই বৰুৱানীক আৰু লাহেকৈ কয়…\n: মই হ’লে ববিতাক মাতিলে জ্বলি পুৰি মৰে আৰু নিজে বিয়ৈয়েকক নাম কাঢ়ি মাতিবলৈ দিছে। এনে ফুল কুমলীয়াজনী গোটেই।\nৰসেশ্বৰক আইতাকে বটা এখনত তামোল পাণ দি সেৱা কৰিবলৈ দিয়ে বৰুৱা বৰুৱানীক। বৰুৱা বৰুৱানীয়ে দুয়ো ৰসেশ্বৰক দহ টকাকৈ দিয়ে মান হিচাবে।\nকলেজৰ সমুখৰ হোটেল ‘অলকা’। একেবাৰে চুকৰ টেবুলত তৰা আৰু ববিতা বহি আছে। তৰাই কান্দি আছে আৰু ববিতাই বুজাই আছে। এনেতে বলৰাম সোমাই আহে।\nববিতা : নাকান্দিবাচোন তৰা। আমি আছোঁ নহয়। সকলো ঠিক হৈ যাব। মই খগেনক খবৰ দিছোঁ। এয়া চোৱা তোমাৰ দাদা আহিছে।\nবলৰাম : নাকান্দিবি। তোৰ দাদাৰে থকাত কিহৰ চিন্তা। মই তোক কৈছিলোনে আগতে এই ৰমেন দা টাইপৰ ল’ৰাবোৰক বেছি পাত্তা নিদিবি। এতিয়া মজা পালি? মোৰ কথা শুনা নাছিলি নহয়।\nববিতা : গালি নাপাৰিবা বলৰাম। এতিয়াও যদি সময় আছে কিবা কৰা।\nতৰা : মোৰ ভুল হৈছিল। মই ৰসেশ্বৰক বেছি পাত্তা দিবই নালাগিছিল। দেউতা মা ইমান হিচাবী সেইকাৰণেহে মই সৰু সুৰা বস্তুৰ আশাত তাক ভাল লগাইছিলোঁ। মই দাদা বুলিহে ভাবিছিলোঁ।\nবলৰাম : চুপ থাক। দাদা পাতে তাই বস্তুৰ আশাত৷\nএনেতে বলৰামৰ ফোন বাজে৷\nবলৰাম : হেল্ল’। তুমি আহি পাইছা নেকি? ৰ’বা মই গৈ আছোঁ থাকা তাতে। ভণ্টি, ববিতা বা বহক। মই কিবা এটা কৰি আছোঁ। এই সপ্তাহতে কৰিব লাগিব সোনকালে।\nবলৰাম ওলাই যাব। বলৰামৰ পিছফালটো দেখুৱাব। বলৰাম যোৱাৰ দহ মিনিট পিছত খগেন আহিব আৰু তৰাৰ ওচৰত বহিব। কেমেৰাই তিনিওকে দূৰৰ পৰা দেখুৱাব। ববিতাই খগেনক কিবা কৈ থাকিব । মিউজিক বাজিব আৰু ডায়লগ শুনা নাযাব। পুনৰ ক্ল’জআপত দেখুৱাব তিনিওকে….\nখগেন : মই টাউনৰ পৰা অহা গম পাই সি আহিছিল। কাৰণ সি জানে মই তোমাক ভাল পাওঁ বুলি। কিন্তু বেচেৰাৰ দোষ নাই সিও তোমাক ভাল পায়।\nতৰা : কিন্তু মই যে তাক ভাল নাপাওঁ তেনেকৈ। মই বন্ধু বা এজন দাদা হিচাপেহে লৈছিলোঁ।\nববিতা : হয়তো, কাৰোবাক মনৰ মাজত ঠাই নিদিলে কেনেকৈ জীৱনত আদৰি ল’ব পাৰি। খগেন, তৰা তোমালোকে দেৰি কৰা উচিত নহয়।\nচেনিৰাম মজুমদাৰৰ ঘৰ। উখল মাখল পৰিবেশ। কোমোৰাই মেখেলা চাদৰ পিন্ধি ধুনীয়াকৈ সাজি কাঁচি আহিবলৈ ওলাই। হাতত তামোল পাণৰ বঁটা আনে। বৌৱেক ভেলেঙীয়ে তাইক ধৰি আনে। কোঠাত ধনীৰাম বৰুৱা, লক্ষী বৰুৱা আৰু পুতেক বলৰাম থাকে। কোমোৰাই সেৱা কৰে বৰুৱা বৰুৱানীক। বলৰামৰ ফালে তাই কেঁৰাকৈ চাই আৰু বলৰামে চকুৰ টিপ মাৰি দিয়ে কোনেও নেদেখাকৈ। বৌৱেক ভেলেঙীয়ে দেখা পাই চিকুটি দিয়ে। কোমোৰা লাজতে ৰঙা চিঙা পৰে।\nচেনিৰাম : তেনেহ’লে দেৰি নকৰোঁ নিয়মখিনি কৰোঁ আৰু নেকি? কি কয় বৰুৱা দা?\nধনীৰাম : হয় হয়। আমি আঙঠি লৈয়ে আহিছোঁ।\nভেলেঙী : পিচে আপোনালোকৰ ছোৱালীজনী নাহিল যে? ভনীয়েকজনী নহ’লে ভাল হ’ব জানো নিয়মটো কৰিবলৈ?\nলক্ষী : একো নহয়। তাই জোৰোণ, বিয়া, আঠমঙলাত আহিব আকৌ। আজি আচলতে আমি দুয়ো আহিলোঁ স্কুটাৰত আৰু ই মানে বল আহিল চাইকেলত। তাইক ক’লোঁ বোলো ককায়েৰৰ লগত চাইকেলৰ কেৰিয়াৰত বহি আহ। নাই আজিকালিৰ ছোৱালী যে ক’ত আহিব?\nধনীৰাম : হেঃ হেঃ লাজ লাগে বোলে তাইৰ। মই বোলো ভালেই হ’ল ঘৰখনকে ৰখি থাক। তাতে ববিতা মাষ্টৰণীও অকলে থাকিব স্কুলৰ পৰা আহিলে৷\nবৰুৱানীয়ে গলখেকাৰি মৰাত বৰুৱা মনে মনে থাকে।আঙঠি পিন্ধোৱা হয়। সকলোৱে ভাত খাই থাকে। এনেতে বানেশ্বৰ সোমাই আহে। বানেশ্বৰক দেখি চেনিৰামে দবিয়াই সোধে ক’ত গৈছিলি বুলি। সি একো নকয় আৰু তলমূৰ কৰি ওলাই যায়। বলৰামহঁত ঘৰলৈ অহা দেখাব। আগে আগে বাপেকে স্কুটাৰ চলাই আহে আৰু পিছে পিছে চাইকেলত বলৰাম আহে। সিহঁতৰ ঘৰৰ বাৰাণ্ডাত ববিতা বহি থাকে। সকলোকে দেখি দৌৰি আহে তাই।\nববিতা : বৌ, দাদা আপোনালোকৰ ঘৰত কোনো নাই দেখোন? ঘৰৰ দৰ্জা খুলি ক’ত গৈছিল সকলোৱে। মই স্কুলৰ পৰা আহি পালোঁ বাবেহে। নহ’লে চোৰে সব নিলে হয়।\nসকলোৱে সমস্বৰে, “কি? এই তৰা ক’ত গ’ল? তৰা তৰা” বুলি সবেই চিঞৰে।\nঘৰৰ ভিতৰত, বাহিৰত, পিছফালে পুখুৰীৰ পাৰ সবতে চায় কিন্তু বিচাৰি নাপাই। বলৰামে স্কুটাৰখন লৈ ওলাই যায় আৰু দেউতাকে চুবুৰিত বিচাৰি যায়। মাকে ৰসেশ্বৰক ফোন কৰে। কিছু সময় পিছত ৰসেশ্বৰ আহে আৰু লক্ষীয়ে ঘটনাৰ বিৱৰণী দিয়ে। এনেতে মেধি মণ্ডল আহে দৌৰা দৌৰিকৈ লগত বৰুৱা। বৰুৱাই আহি চিঠি এখন ঘৈণীয়েকক দিয়ে। চিঠিখন বৰুৱানীয়ে পঢ়ে আৰু বেকগ্ৰাউণ্ডত তৰাৰ মাতেৰে চিঠিৰ ভাষাখিনি ওলায় ….\nতৰা : মৰমৰ মা দেউতা, বেয়া নাপাবা। বহুত ভাবি গুণি মই এই সিদ্ধান্ত লৈছোঁ। আচলতে জীৱনটোত সকলো সময়তে হিচাব কৰিলে নহয়। মই বেহিচাবী হৈ থাকিব বিছাৰোঁ। সেয়েহে মই বেহিচাবী খগেন দাকহে ভাল পাওঁ। ৰসেশ্বৰক নহয়। মই খগেনৰ লগত আহিলোঁ। ৰসেশ্বৰ দা তুমি বেয়া নাপাবা। অহা জন্মত লগ পাম তোমাক বাই। অ’ মা আৰু দেউতা আমাক নিবিচাৰিবা। তোমালোকে চিঠি পাওঁতে আমি বহুত দূৰ পাম। মিছা মিছি স্কুটাৰৰ তেল পুৰিব।\nতেনেতে বলৰাম আহি পায় আৰু মাকে একো নকয় তলমূৰ কৰি থকা দেখে। ববিতাই কাষত বৰুৱানীক ধৰি থাকে।\nট্ৰেইনত বহি থাকে তৰা আৰু খগেনে। খগেনৰ কান্ধত তৰাৰ মূৰটো থোৱা থাকে। খগেনে সোধে কেনেকৈ সম্ভৱ হ’ল। তৰাই ফ্লেছবেকত যায়।\nহোটেল অলকা দেখাব প্ৰথমতে। বলৰাম যোৱাৰ পিছত খগেন আহে আৰু খগেনে তৰাক পলোৱাই নিয়াৰ কথা কয় আৰু ওলাই যায়। খগেন যোৱাৰ পিছতে কোমোৰা আৰু বলৰাম আহে। তৰাই প্লেনটো কয়। বলৰামে আপত্তি কৰে একেজনী ভনীয়েকক পলুৱাই পঠাবলৈ আৰু গালি পাৰে।\nকোমোৰা : উফ ৰ’বাচোন? কিয় ভয় খুৱাইছা তাইক। আচলতে কি জানা তৰা, আমাৰ ঘৰৰ মানুহে নিজৰ পচন্দ মতেই ল’ৰা ছোৱালীৰ বিয়া পাতিব বিচাৰে। সেইকাৰণে আমি দুয়ো তেনেকুৱা কৰি দেখালোঁ। ৰসেশ্বৰেও তোমাৰ মা দেউতাৰ দৰে হৈ দেখালে বাবে তাক পচন্দ কৰিলে।\nতৰা : তাৰমানে তোমালোকে আগৰ পৰাই চিনি পোৱা নেকি? মা দেউতাই তোমাক পচন্দ কৰা নাই?\nকোমোৰা : নাই কৰা। তোমাৰ মাহঁতে আগতে বেছি খৰচ কৰা বা বেছি খোৱা বস্তু বনাই চাহ দিয়া ছোৱালী খৰচি বুলি বিয়া পাতিব নিবিছাৰে। মোৰ দাদাও বৰ কৃপণ। সি বৰ হিচাব কৰে সেইকাৰণে ময়ো এক্টিং কৰিছিলোঁ।\nতৰা : হে হৰি? পিচে দাদাক ক’ত পালা?\nবলৰাম : মই কওঁ শুন? ইহঁতৰ বানেশ্বৰে মাছৰ লগত কেঁকোৰা বেচিবলৈ আহোঁতে ময়ো আছিলোঁ বজাৰত। তাত ৰসেশ্বৰৰ বাপেকে কেঁকোৰাকেইটা নিওঁতে বুজি পালোঁ কিমান কৃপণ কিন্তু মোৰ কেঁকোৰা বেচা মানুহজনক চাবৰ মন গ’ল। মনে মনে গৈ চাওঁতে এওঁক দেখিলোঁ আৰু দেখিয়ে প্ৰেমত পৰিলোঁ। বানেশ্বৰক পটাই লৈ এওঁকো পটালোঁ।\nকোমোৰা : উম আৰু আমি দুয়ো দুয়োৰে ঘৰৰ মানুহক চিকটা দেখালোঁ। এওঁ আমাৰ ঘৰলৈ যাওঁতে দুটা লালমোহন নিছে দাদা বৌলৈ আৰু মই শকত খাব নালাগে বুলি ক’লে। দাদা ইমপ্ৰেছ হৈ গ’ল।\nবলৰাম : এদিন মই আৰু মা বজাৰলৈ যাওঁতে ইহঁতৰ ঘৰৰ আগেৰে আনিলোঁ আৰু পিয়াহ লগা বুলি কৈ সোমালোঁ। কোমোৰাই চাহৰ লগত বুন্দিয়াৰ মান ডাঙৰ নাৰিকলৰ লাৰুৰে চাহ দিয়াত মা আচৰিত আৰু সোধাত ক’লে চাহৰ লগত কিবা এটা খাবহে লাগে। মা লগে লগে খুচ। গতিকে তয়ো খগেনক তেনেকুৱা চিকটা হৈ আহিব দিব লাগিছিল। কিন্তু সি এসোপা মিঠাই আনি খৰচি দেখালে।\nববিতা : বুজিলোঁ মানে জোঁৱাই খৰচি হ’লে জোঁৱাইৰ লগতো খৰচ হ’ব। সেইকাৰণে খগেন কেঞ্চেল। হাঃ হাঃ হাঃ!\nতৰাই খগেনক ক’লে,\n: বুজিলা? দাদা আৰু হ’ব লগা বৌৰ কৃপাতে আমি এক হ’লোঁ। চিঠিখন বানেশ্বৰে জেতুকীক দিছে। আৰু মেধিক দিবলৈ দিছে। তেতিয়াহে কোনেও সন্দেহ নকৰে।\nখগেনে তৰাৰ কপালত চুমা খাই সোধে,\n: ৰসেশ্বৰৰ বা কি হ’ল। উফ সি লগাই দিয়া কেঁকোৰাটোৱে কামুৰা বিষটো অলপ আছেই।\nঝক ঝক কৈ ট্ৰেইন গৈ থাকে। স্ক্ৰীণ দুভাগ হয়। এফালে তৰা আৰু খগেনে যোৱা ট্ৰেইন দেখায় আৰু এফালে গালে মুখে হাত দি বাৰাণ্ডাত বহি থকা ৰসেশ্বৰ।\n« ডা° অঞ্জনজ্যোতি চৌধুৰী চাৰৰ সৈতে এক অন্তৰংগ আলাপ\nসাহিত্য, ভাষা, ডিজিটেল মিডিয়া ইত্যাদি »\nমজা চিনেমা লিখিলা দেই ৷\nতামাম চিনেমা বনালা ডলী৷ নীলাক্ষী অ’, তোমাক ভিলেইন বনাইছে, আৰু আমি বুঢ়া বুঢ়ীও!\nঅস্কাৰ পাবই, নিশ্চিত থাকক\nবেলেগ মজা । চিনেমাখন চাই থকা যেন লাগিল ।\nফাটাফাটি চিনেমা। বিৰাট ভাল লাগিল। চুপাৰ্ব।\nতামাম চিনেমা। কিছু লিখিব পাৰে দেই\nমই হোলাৰ কাষত বহা পীৰিতিৰ চিন দেখিঁ হাহি মৰিছো….আজি কোমোৰাৰ ৪ টা চেনি হিচাপৈকে পঢ়িলো… বাকী কালি চাম….\nকিছু কষ্ট কৰিছা ছাগৈ…\nবিগ বাজেটৰ চিনেমা একদম


সহপাঠীক যৌননিৰ্যাতন চলাই ৰঙাঘৰৰ আলহী বিশ্ববিদ্যালয়ৰ গৱেষক ছাত্ৰ, পাছত? -\nHomeআঞ্চলিকসহপাঠীক যৌননিৰ্যাতন চলাই ৰঙাঘৰৰ আলহী বিশ্ববিদ্যালয়ৰ গৱেষক ছাত্ৰ, পাছত?\nডিজিটেল ডেস্কঃ অপৰাধৰ ৰম্যভূমিলৈ পৰ্যৱসিত হৈছে ৰাজ্যৰ ভিন্নস্থান! এইবাৰ পোহৰলৈ আহিছে অন্য এক অমানৱীয় কাণ্ড। ঘটনাটো সংঘটিত হৈছে ‘তেজপুৰ বিশ্ববিদ্যালয়’ত। আমালৈ অহা খবৰ অনুসৰি, বিশ্ববিদ্যালয়খনৰ গৱেষণা বিভাগৰ এগৰাকী ছাত্ৰীক যৌননিৰ্যাতন চলোৱাৰ অভিযোগ উত্থাপন হৈছে এজন গৱেষক ছাত্ৰৰ বিৰুদ্ধে।\nউল্লেখ্য যে, ‘তেজপুৰ বিশ্ববিদ্যালয়’ৰ ছাত্ৰ নিবাসত থাকি ‘এমবিবিটি’ বিভাগৰ গৱেষক ছাত্ৰ কৌশল আগৰৱালাই একেটা বিভাগৰে ছাত্ৰীগৰাকীক যৌননিৰ্যাতন চলোৱা বুলি ভুক্তভোগী ছাত্ৰীগৰাকীয়ে তেজপুৰ সদৰ আৰক্ষী থানাত এজাহাৰ দাখিল কৰে।\nকৌশল আগৰৱালাৰ বিৰুদ্ধে তেজপুৰ সদৰ আৰক্ষী থানা 2375/21 নম্বৰৰ এটি গোচৰৰ ভিত্তিত তদন্ত চলাই ‘তেজপুৰ বিশ্ববিদ্যালয়’ৰ চৌহদৰ পৰা গ্ৰেপ্তাৰ কৰে অভিযুক্তক। ছাত্ৰগৰাকীক আদালতত হাজিৰ কৰোৱাৰ পাছত ন্যায়ালয়ে জে’ললৈ প্ৰেৰণ কৰে। ‘তেজপুৰ বিশ্ববিদ্যালয়’ৰ দৰে দেশৰ আগশাৰীৰ বিশ্ববিদ্যালয়ৰ ছাত্ৰৰ এনে ঘৃণনীয় কাণ্ডই চিন্তিত কৰি তুলিছে সভ্যসমাজক!\nPrevious articleৰাজ্যিক কেবিনেটতত কেইবাটাও গুৰুত্বপূৰ্ণ সিদ্ধান্ত, শিক্ষকসকলৰ বাবেও আছে সুখবৰ\nNext articleআৰিয়ানৰ জামিনে গা-টেঙাইছে কাৰ ? কোনে দিলে ‘পিকচাৰ অভি বাকী হ্যায়’ৰ শ্ল’গান ?


এইটো চীনৰ প্ৰধান মন্ত্ৰীয়ে এক মছজিদত ক'ৰনা ভাইৰাছৰ পৰা নিৰাপত্তা বিচাৰি প্ৰাৰ্থনা কৰি থকা ভিডিঅ' নহয়! - Factcrescendo Assamese\nFebruary 5, 2020 March 23, 2020 Manjori BorkotokyLeaveaComment on এইটো চীনৰ প্ৰধান মন্ত্ৰীয়ে এক মছজিদত ক’ৰনা ভাইৰাছৰ পৰা নিৰাপত্তা বিচাৰি প্ৰাৰ্থনা কৰি থকা ভিডিঅ’ নহয়!\nচীনৰ প্ৰধান মন্ত্ৰীয়ে ক’ৰনা ভাইৰাছৰ পৰা নিৰাপত্তা বিচাৰি এক মছজিদত প্ৰাৰ্থনা কৰিছে বুলি এক ভিডিঅ’\nছচিয়েল মিডিয়াত ভাইৰেল হৈ পৰিছে । ভিডিঅ’টোত কেইবাজনো মানুহক একেলগে এটা মছজিদত প্ৰাৰ্থনা কৰি থকা দেখা গৈছে ।\nউক্ত ভিডিঅ’টো জে এল আবেদিন নামৰ এটা ফেচবুক প্ৰফাইলৰ পৰা ফেব্ৰুৱাৰী ৫, ২০২০ তাৰিখে ফেচবুকত আপলোড হৈছে আৰু ৬.১ হাজাৰতকৈ অধিকবাৰ শ্বেয়াৰ হৈছে । পোষ্টটোৰ শিৰোনামা “চীনৰ প্ৰধানমন্ত্ৰী কৰোনা ভাইৰাচৰ পৰা ৰক্ষা পাবলৈ মছজিদত গৈ নামাজ পঢ়ি আছে! কৰোনা ভাইৰাচৰ পৰা ৰক্ষা পাবলৈ একমাত্ৰ উপায় হল সিজদা কৰা আৰু নামাজ পঢ়া—চীনৰ প্ৰধানমন্ত্ৰী” হয় ।\nসঁচাকৈ চীনৰ প্ৰধান মন্ত্ৰীয়ে ক’ৰনা ভাইৰাছৰ পৰা নিৰাপত্তা বিচাৰি এক মছজিদত প্ৰাৰ্থনা কৰিছিল নেকি? সঁচা কি? জানোঁ আহক ।\nপ্ৰথমতে আমি বিশেষ ছফ্টৱেৰৰ সহায়ত উক্ত ভিডিঅ’টো কীফ্ৰেমছত বিভক্ত কৰিলোঁ আৰু গুগলত ৰিভাৰ্ছ ইমেজ চাৰ্ছ কৰিলোঁ । নিউজ এজেঞ্চি এছোচিয়েতেদ প্ৰেছৰ অফিচিয়েল ইউটিউব চেনেলত যোৱা জুলাই ২০১৫ তাৰিখে আপলোড হোৱা এক ভিডিঅ’ দেখা পালোঁ । ভিডিঅ’টোৰ শিৰোনামা “মালাইছিয়াৰ প্ৰধান মন্ত্ৰী আব্দুল্লা আহমেদ বাদাৱি এটা মছজিদৰ ভিতৰলৈ খোজ কাঢ়িছে” বুলি দিয়া আছে ।\nউক্ত ভিডিঅ’টোৰ লগত আমি এক বিৱৰণ দেখা পালোঁ । “মালাইছিয়ান প্ৰধান মন্ত্ৰী আব্দুল্লা আহমেদ বাদাৱিৰ পাঁচ দিনীয়া ভ্ৰমণৰ দ্বিতীয় দিনা বেইজিংৰ নান জীয়া প’ মছজিদলৈ গ’ল আৰু শুকুৰবৰীয়া নামাজত অংশ লয় । এইটো চীনৰ বহু পুৰণা মছজিদ আৰু প্ৰায় তিনিশ বছৰ আগতেই কিং সাম্ৰাজ্যৰ সময়ত বনোৱা হয় ।” বুলি উক্ত বিৱৰণত লিখা আছে ।\nইয়াৰ উপৰিয়ো আমি জেত্তি ইমেজেছৰ ৱেবচাইটত এই ভ্ৰমণ সম্পৰ্কীয় কিছু ফটো বিচাৰি পালোঁ আৰু নিশ্চিত হলোঁ যে ভিডিঅ’টো মালাইছিয়াৰ ভূতপূৰ্ব প্ৰধান মন্ত্ৰীৰ হয়, চাইনীজ প্ৰধান মন্ত্ৰীৰ নহয় ।\nভিডিঅ’টো মালাইছিয়াৰ ভূতপূৰ্ব প্ৰধান মন্ত্ৰীৰ হয়, চাইনীজ প্ৰধান মন্ত্ৰীৰ নহয় । চীনৰ প্ৰধান মন্ত্ৰীয়ে ক’ৰনা ভাইৰাছৰ পৰা নিৰাপত্তা বিচাৰি এক মছজিদত প্ৰাৰ্থনা কৰিছে বুলি প্ৰচাৰ হোৱা পোষ্টটো সম্পূৰ্ণভাৱে মিছা ।\nTitle:এইটো চীনৰ প্ৰধান মন্ত্ৰীয়ে এক মছজিদত ক’ৰনা ভাইৰাছৰ পৰা নিৰাপত্তা বিচাৰি প্ৰাৰ্থনা কৰি থকা ভিডিঅ’ নহয়!\nTagged Abdullah Ahmad BadawiChina PMChinese Prime MinisterCoronavirusLi KeqiangMalaysiaMosquePrayer\nJune 11, 2021 June 11, 2021 Manjori Borkotoky


শীঘ্রেই দিছপুৰ মহাবিদ্যালয়ৰ হৰলুকি হোৱা ধন সোমাব একাউন্টত: বেংক অফ বৰোডা কৰ্মচাৰী পৰিষদ\nMay 30, 2022 1:15 pm\nসোমবাৰে অসম ৰাজ্যিক বেংক অফ বৰোডা কৰ্মচাৰী পৰিষদে দিছপুৰ প্ৰেছ ক্লাৱত এক সংবাদমেল সম্বোধন কৰে। সংবাদমেলখন সম্বোধন কৰে পৰিষদৰ সভাপতি দিলীপ কুমাৰ চক্ৰৱৰ্তী, উপদেষ্টা নিৰঞ্জন অধিকাৰী আৰু উপ-সভাপতি দেৱজিৎ মজুমদাৰে।\nদিছপুৰ মহাবিদ্যালয়ৰ পৰা ৭৬ লাখ টকা হৰলুকি হোৱা ঘটনাত ইতিমধ্যে আৰক্ষীয়ে তদন্ত কৰি আছে বুলি তেওঁলোকে উল্লেখ কৰে।\nএই বিষয়ত ৰাজ্যিক বেংক অফ বৰোডা কৰ্মচাৰী পৰিষদৰ উপ-সভাপতি দেৱজিৎ মজুমদৰে কয়, “আমাৰ বেংকৰ কৰ্মচাৰীয়ে আৰক্ষীক পূৰ্ণ সহযোগিতা আগবঢ়াই আছে।‘’\n‘’টকাখিনি হৰলুকি হৈছে এয়া আমি মানি লৈছো ৷ ইয়াত বেংকৰো দোষ নথকা নহয়৷ কিন্তু দিছপুৰ মহাবিদ্যালয়ে বাৰে বাৰে কৈ আছে যে ‘টকাখিনি চুৰ কৰিছে বেংকে’। এই কথাখিনিত আমি কষ্ট পাইছো কাৰণ বেংকে কেতিয়াও গ্ৰাহকক মাৰিব নুখুজে।‘’\nতেওঁ লগতে কয়, ‘’হৰলুকি ঘটনাত যদি বেংকৰ লোক জড়িত আছে তেন্তে তেওঁ শাস্তি পাবই লাগিব ৷ তাত কোনো সন্দেহ নাই।”\nতদুপৰি, এই সম্পৰ্কত ৰাজ্যিক বেংক অফ বৰোডা কৰ্মচাৰী পৰিষদৰ সভাপতি দিলীপ কুমাৰ চক্ৰৱৰ্তীয়ে কয়, “কোনো এটা পেমেন্ট কৰোতে কিছুমান নিয়ম থাকে৷ পেমেন্ট কৰা সময়ত আমি নিয়ম মতেই কৰিছো। বেংক উদ্যোগৰ পৰিসৰ বৰ্তমান যথেষ্ট বাঢ়ি গৈছে।\nলগতে পঢ়ক: আৰক্ষীৰ গুলীত আহত অভিযুক্ত চোৰাং চিকাৰী জাগিৰ; কি ক’লে বিশ্বনাথৰ আৰক্ষী অধীক্ষকে?\nদিছপুৰ মহাবিদ্যালয়ক টকাখিনি ঘূৰাই দিবলৈ লোৱা কাৰণ এটাই-এয়া বেংকৰ এটা নৈতিক দায়িত্ব, কাৰণ গ্ৰাহক এজনক বেংকে কেতিয়াও বিপদত পৰিব নিদিয়ে।”\nতেওঁ কয় যে এই ঘটনাটো যদি দুষ্ট চক্ৰৰ প্ৰভাৱত পৰা বুলি প্ৰমাণিত হয় তেন্তে বেংকে বীমা কোম্পানীক ক্লেইম কৰিব পাৰিব আৰু হেৰুওৱা টকাখিনি বীমা কোম্পানীয়ে ঘূৰাই দিব৷ সেই বাবেহে দিছপুৰ মহাবিদ্যালয়ক টকা ঘূৰাই দিম বুলি কথা দিছো।\nলগতে পঢ়ক: Rajya Sabha polls: ৰাজ্যসভা নিৰ্বাচনৰ প্ৰাৰ্থীৰ তালিকা প্ৰকাশ কৰিলে কংগ্ৰেছে; তালিকাত কোন কোন?\nআনহাতে, ৰাজ্যিক বেংক অফ বৰোডা কৰ্মচাৰী পৰিষদৰ উপদেষ্টা নিৰঞ্জন অধিকাৰীয়ে কয়, “পইচাখিনি কলকাতাৰ বিভিন্ন একাউন্টত সোমোৱাৰ তথ্য লাভ কৰিছো। ইতিমধ্যে ২২.৫০ লাখ টকা আমি ব্লক কৰিছো। অতি সোনকালে সেইখিনি টকা দিছপুৰ মহাবিদ্যালয় একাউন্টত সোমাব।”


‘অ’ ঘৰচিৰিকা, মোৰ চোতালত ওমলহি’ বুলি ক’বলৈ সুস্থ হৈ নাই তেওঁ... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nদৰঙত ২৪ মাৰ্চৰ পৰা আত্মগোপন কৰি থকা ৯ জামাতৰ সদস্যক…\nকোকৰাঝাৰত ২৬০০ লোক কোৱাৰেণ্টাইনতঃ ডঃ অমল মুছাহাৰী, চৰকাৰী…\nনিশা ৯ বজাত লাইটৰ চুইচ অফ কৰাৰ আগতে শুনি লওঁক এই ঘোষণা,…\nবটদ্ৰৱাৰ সুনিল বৰুৱাই বটদ্ৰৱা থানৰ ভকত বৈষ্ণৱক বিতৰণ কৰিলে…\nপ্ৰধান মন্ত্রী তথা স্বাস্থ্য বিভাগৰ নিদেৰ্শ মানি চলক, নহলে…\nনিশা মম বা চাকি জ্বলোৱাৰ পূৰ্বে সাৱধান! কৰি লওঁক এই…\nভাৰতৰ পৰা পলায়নৰ চেষ্টাঃ নিজামুদ্দিনৰ তবলীগত অংশ লোৱা…\n‘অ’ ঘৰচিৰিকা, মোৰ চোতালত ওমলহি’ বুলি ক’বলৈ সুস্থ হৈ নাই তেওঁ…\nলকডাউনঃ ডিজেলৰ অভাৱত মানকাচৰৰ পথাৰত অচল পানী মেচিন, তেলৰ বাবে গাৰো পাহাৰলৈ গ'লেও গুলীৰ ভাবুকি • জম্মু-কাশ্মীৰৰ কেৰণ ছেক্টৰত সেনা বাহিনীৰ অভিযান, নিহত ৫ সন্ত্ৰাসবাদী... • লকডাউনৰ মাজতে দৈগ্ৰোঙত অগ্নিকাণ্ড... • দৰঙত ২৪ মাৰ্চৰ পৰা আত্মগোপন কৰি থকা ৯ জামাতৰ সদস্যক আটক... • সন্ধিয়া ৭ বজালৈ কোৰোনা ভাইৰাছত ক’ত কিমান লোক আক্ৰান্ত-মৃত্যু, পঢ়ক সবিশেষ তথ্য... • সন্ধিয়া ৭ বজালৈ কোৰোনা ভাইৰাছত ক’ত কিমান লোক আক্ৰান্ত-মৃত্যু, পঢ়ক সবিশেষ তথ্য... • COVID-19ৰ সংক্ৰমণ তীব্ৰগতিত বৃদ্ধি পোৱাৰ সন্দৰ্ভত কি ক’লে স্বাস্থ্য মন্ত্ৰণালয়ৰ যুটীয়া সচিবে... • নিশা ৯ বজাত লাইটৰ চুইচ অফ কৰাৰ আগতে শুনি লওঁক এই ঘোষণা, VIDEO • ভিডিঅ’ কনফাৰেন্সযোগে ৰাজ্যৰ মন্ত্ৰী-সাংসদৰ পৰা কি সহায় বিচাৰিলে মুখ্যমন্ত্ৰী যোগী আদিত্য নাথে... • নিশা মম বা চাকি জ্বলোৱাৰ পূৰ্বে সাৱধান! কৰি লওঁক এই কাম...\nঅসমীয়া প্ৰতিদিন ৰ দ্বাৰা\t Feb 12, 2020 ত শেষ সম্পাদনা কৰা হৈছে\nকুশলে আছেনে তেওঁ? খবৰ ল’বলৈ গৈছিলো ‘কল্প লোক’লৈ। কেনে আছে লোক সংগীতৰ সাধক, অসম সাহিত্য সভাৰ সভাপতি, অধ্যাপক বীৰেন্দ্ৰ নাথ দত্ত। এই সন্দৰ্ভত এক প্ৰতিবেদন।\nকুশলে আছেনে তেওঁ? বহুদিন ৰাজহুৱা স্থানত তেওঁক কোনেও দেখা নাই। অথচ ফটফটীয়া বগা কুৰ্তা আৰু চুৰিদাৰ, কান্ধত এটা কাপোৰৰ মোনা ওলমাই ঘূৰি ফুৰা এই প্ৰভাতপ্ৰতীম ব্যক্তিগৰাকী আছিল সকলোৰে চিনাকি।\nঅসমীয়া লোকসংগীতৰ সাধক আৰু গৱেষক, অধ্যাপক, সুসাহিত্যিকতেই তেওঁৰ পৰিচয় সীমাৱদ্ধ হোৱা নাই। তেওঁৰ কন্ঠৰে নিগৰে সেই চিৰসেউজ গীতবোৰ আজিও শুনিলে উজাই আহে অতীতৰ সোণালী স্মৃতি।\nঘৰচিৰিকা, বকুল, সৰু কণমানি ছোৱালীজনীক লৈ গোৱা সেই কালজয়ী গীতবোৰ কোনে পাহৰিব পাৰে? বহুদিন বকুলৰ মালা গঁথা নাই, অ’ ঘৰচিৰিকা, চম্পাৱতী তোমাৰ ঘাটত চপালো মোৰ নাও, ৰহিমলা বেৰৰ জুলুঙাৰে, সৌ শীৰিষ ডালত বহি এজনী চৰাই, আহিনক কোনে আনে, অ ধুন ধুনীয়া আদি ক’ত বহু চিৰপৰিচিত গীত তেওঁৰ কন্ঠত বাণীবদ্ধ হৈছিল।\nতেওঁ এজন নীৰৱ সাধক…\n১৯৩৫চনৰ ১ মাৰ্চত জন্ম হৈছিল তেওঁৰ। ৮৫ বছৰ অতিক্ৰম কৰিছে ইতিমধ্যে। নগাঁৱত জন্মগ্ৰহণ কৰা এই সাহিত্য-সংগীত আৰু লোকশিল্পৰ গৱেষক তথা সাধকগৰাকীৰ পিতৃৰ নাম আছিল কল্পনাথ দত্ত আৰু মাতৃৰ নাম মন্দাকিনী দত্ত।\nতেওঁলোকৰ মুল ঘৰ আছিল বাইহাটা চাৰিআলিত। গুৱাহাটীৰ চেনীকুঠি এল পি স্কুলত প্ৰাথমিক শিক্ষা গ্ৰহণ কৰি গুৱাহাটী আৰু গোৱালপাৰাত তেওঁ অধ্যয়ন কৰিছিল। সেই সময়ত মেট্ৰিক পৰীক্ষাত প্ৰথম ১০টা স্থানৰ ভিতৰত স্থান লাভ কৰাৰ লগতে তেতিয়াৰ ইন্টাৰমেডিয়েট পৰীক্ষাৰ বিজ্ঞান শাখাতো অসমৰ ভিতৰতে স্থান লাভ কৰিছিল। তেওঁ। তাৰপিছত বিশ্বভাৰতীত স্নাতক ডিগ্ৰী লৈছিল কলা শাখাত।\nপৰৱৰ্তী সময়ত তেওঁ গুৱাহাটী বিস্ববিদ্যালয়ৰ পৰা অৰ্থনীতি বিভাগত স্নাতকোত্তৰ ডিগ্ৰী গ্ৰহণ কৰিছিল। ১৯৫৭চনত তেওঁ বি বৰুৱা কলেজত শিক্ষকতা জীৱন আৰম্ভ কৰে। ১৯৬৪চনত তেওঁ গৌৰীপুৰৰ কমথেছ বৰুৱা কলেজত প্ৰতিষ্ঠাপক অধ্যক্ষ হিচাপে দায়িত্ব লৈছিল। ইয়াৰোপৰি তেওঁ গোৱালপাৰা আৰু পাণ্ডু কলেজতো অধ্যক্ষ ৰূপে কাৰ্যনিৰ্বাহ কৰিছিল।\n১৯৭৪চনত লোক সংগীতক বিষয় ৰূপে লৈ প্ৰফুল্ল দত্ত গোস্বামীৰ অধীনত ডক্টৰেট ডিগ্ৰী গ্ৰহণ কৰে। ১৯৭৯চনত গুৱাহাটী বিশ্ববিদ্যালয়ৰ ৰিডাৰ হিচাপে যোগদান কৰি ডিপাৰ্টমেন্ট অৱ লোকসংগীত বিভাগৰ মুৰব্বী অধ্যাপক ৰূপে কাৰ্যনিৰ্বাহ কৰি ১৯৯৫চনত গুৱাহাটী বিশ্ববিদ্যালয়ৰ পৰা অৱসৰ গ্ৰহণ কৰে।\nকুশলে আছেনে তেওঁ…\nঅৱসৰৰ পাছতো অনুৰোধ মৰ্মে কিছুদিন তেওঁ তেজপুৰ বিশ্ববিদ্যালয়ত ট্ৰেডিশ্যনেল কালছাৰ এণ্ড আৰ্টছ ফৰ্মৰ অধ্যাপক হিচাপে যোগ দিছিল। সংগীত জগতখনলৈ তেওঁ সুৰীয়া কণ্ঠৰে অৱদান আগবঢ়োৱাৰ লগতে লোক সংগীতৰগৱেষণাৰ দিশত অন্যতম উল্লেখযোগ্য আছিল তেওঁ।\nতেওঁ কেইবাখনো গ্ৰন্থ প্ৰণয়ন কৰিছে। গীতিকাৰ আৰু কন্ঠশিল্পী হিচাপে তেওঁৰ প্ৰতিষ্ঠা মন কৰিব লগা। কম সংখ্যক নিৰ্বাচিত গীতেৰে তেওঁ শ্ৰোতাৰ মন মোহিছিল। ১৯৬১চনত তেওঁ দুটা গ্ৰামফোন ৰেকৰ্ড মুকলি হৈছিল।\nঅনাতাৰ কেন্দ্ৰৰ বাবেও তেওঁ যথেষ্ট সংখ্যক গীত গাইছিল। তেওঁৰ পাহৰিব নোৱাৰা গীতসমূহৰ ভিতৰত আছে মনৰ খবৰ, তোমাৰ কাৰণে যাওঁ, মৌ দাপোনৰ, শ্বিতা বনবাস, বগলী বগা ফুট দি যা, জিলিৰ মাতে, বৰষা তোমাৰ , আকাশে বতাহে, আকাশ আমাক অকণি আকাশ দে ইত্যাদি।\nব্ৰজেন বৰুৱাই পৰিচালনা কৰা অসমীয়া ছবি স্মৃতি পৰশৰ বাবেও তেওঁ গাইছিল গীত। ২০০৯চনত তেওঁক আগবঢ়োৱা হৈছিল পদ্মশ্ৰী সন্মান। ২০১০চনত হৰমোহন দাস সাহিত্য সন্মান লাভ কৰিছিল তেওঁ। ২০১৭চনত তেওঁক বৰ্তমানৰ উপৰাষ্ট্ৰপতি এম ভেংকায়া নাইডুৱে সাদিন-প্ৰতিদিন গোষ্ঠীয়ে আগবঢ়োৱা ২০১৭ বৰ্ষৰ এচিভাৰ্ছ এৱাৰ্ড প্ৰদান কৰা হৈছিল।\n২০১৭ চনৰ ৪ ডিচেম্বৰত উপৰাষ্ট্ৰপতি ভেংকায়া নাইডুৱে বীৰেন্দ্ৰ নাথ দত্তক সাদিন-প্ৰতিদিন গোষ্ঠীৰ ২০১৭ বৰ্ষৰ এচিভাৰ্ছ এৱাৰ্ড প্ৰদান কৰা মুহূৰ্তত…\n২০০৩চনত তেওঁ অসম সাহিত্য সভাৰ সভাপতি ৰূপে নিৰ্বাচিত হৈছিল। সেইবাৰ সাহিত্য সভাৰ অধিবেশন অনুষ্ঠিত হৈছিল লখিমপুৰত। ২০০৪চনতো হোজাই অধিবেশনত তেওঁৱে আছিল এই জাতীয় অনুষ্ঠানটোৰ দ্বিতীয়টো কাৰ্যকালৰ বাবে নিৰ্বাচিত হোৱা সভাপতি।\nশল্পভাষী এই গুণী আৰু সকলোৰে শ্ৰদ্ধাৰ মহীৰূহৰ খবৰ ল’বলৈকে ওলাইছিলোগৈ তেখেতৰ ঘৰ। শিলপুখুৰীৰ সৰু গলিটোৰে গৈ উপস্থিত হৈছিলোগৈ পৰিচিত সেই ঘৰখনত। বগা গেটখন আগৰ দৰেই আছে। গছ-লতা চৌপাশে এক বিনন্দীয়া পৰিৱেশ। মহানগৰীৰ মাজমজিয়াত এনে এক পৰিৱেশ কল্পনাই কৰিব নোৱাৰি।\nবীৰেন্দ্ৰ নাথ দত্তৰ বাসগৃহ ‘কল্প লোক’…\nঘৰ নহয় যেন সেয়া এখন আশ্ৰমহে। আৰু সেই আশ্ৰমত থাকে এইগৰাকী মহীৰূহ। প্ৰথম গেটখন খুলি দ্বিতীয় গেটখনেৰে সোমাই গৈ কলিং বেলটো টিপিলো। এগৰাকী মহিলায়ে আহি দুৱাৰ খুলি দিলে। আগতে থকাৰ দৰেই ঘৰৰ বাৰান্দাত বেটৰ চকী আৰু এক পৰিচ্ছন্ন চৌপাশ। সকলোবোৰ একেই আছে। কেৱল ঠিকে নাই তেওঁ। তেওঁৰ সহধৰ্মীনি ইভা বৰুৱা ওলাই আহিল। ক’লে- তেওঁ কিছু বিশ্ৰাম লৈ আছে। কিন্তু আমাক নিৰাশ নকৰিলে। লৈ গ’ল তেওঁৰ কাষলৈ।\nসহধৰ্মীনিৰ সৈতে বীৰেন্দ্ৰ নাথ দত্ত…\nঘৰৰ নম্বৰ ১০৪। জিএনবি ৰোডৰ চন্দ্ৰকলা বৰুৱা উপ-পথৰ ‘কল্প লোক’ নামৰ এই ঘৰটোৰ ভিতৰৰ কোঠাৰ এখন বিচনাত তেওঁ শয্যাশয়ী। তেওঁৰ বিচনাৰ কাষত গৈ থিয় হ’লো। শয্যাশয়ী হৈ থাকিলেও কাষৰ টেবুলখনত ঔষধৰ বটলবোৰৰ সৈতে কেইখনমান কিতাপ।\nঅত্যন্ত পৰিপাতি আৰু নিয়মানুৱৰ্তী আছিল তেওঁ। সময়ক তেওঁ বুজিছিল। অযথা কথাত তেওঁ সময়ৰ অপব্যয় নকৰিছিল। সেয়া তেওঁৰ স্বভাৱ। কোনোবাই বেয়া পালেও তেওঁ নিজৰ ভেটিৰ পৰা বিচলিত হোৱা নাছিল। বিতৰ্কৰ পৰা তেওঁ সদায় আতৰত আছিল।\nতেওঁৰ মনত কোনো দিনেই অহংকাৰ নাছিল। কিন্তু তেওঁ সদায় নীৰৱে সাধনা কৰিব বিচাৰিছিল। আমাক দেখি তেওঁ সুধিলে কুশল বাৰ্তা। ক’লে- ‘মোৰ ৮৫ বছৰ হৈছে নহয়, এয়া এনেকৈয়ে আছো। উঠিব নোৱাৰো। ’\nকন্ঠত সেই গীতৰ দৰেই মধুৰ স্বৰ। আঠুৱাখনৰ এটা মূৰ তুলি দিলে। তেওঁ মূৰটো উলিয়াই কিছু সময় আমাৰ সৈতে কথা পাতিলে। তেওঁক দিবলৈ এখন কিতাপ লৈ গৈছিলো। আগ্ৰহেৰে সেইখন ল’লে। তাৰপাছত ক’লে- ‘আশীৰ্বাদ দিছো কুশলে থাকা। এয়া ৮৫ বছৰীয়া এজন বৃদ্ধৰ আশীৰ্বাদ।’\nপ্ৰতিটো শব্দ বাখৰৰ দৰে যেন খৰি পৰিছিল তেওঁৰ মুখৰ পৰা। কিছু সময় সেই ঠাইত থাকি দুই-এষাৰ ভাব-বিনিময় কৰি তেওঁৰ কোঠাৰ পৰা উভতি আহিলো। তাৰ পাছত বাইদেউ অৰ্থাৎ তেওঁৰ সহধৰ্মীনি ইভা বৰুৱাই ক’লে তেওঁৰ অসুস্থতাৰ কথা।\nবিচনাই এতিয়া তেওঁৰ সংগী…\nদুবছৰ ধৰি তেওঁ শয্যাশয়ী। বিচনাতেই থাকিব লাগে। তেওঁ পৰিছিল ঘৰৰ চৌহদত। কঁকালত দুপ পাইছিল। সেই যে বিচনাখন সংগীত হ’ল, তাৰপাছত তেওঁ বিচনাৰ পৰা উঠিবই নোৱাৰা হ’ল। গুৱাহাটীতে চিকিৎসকক দেখুৱাইছিল। চিকিৎসকে ক’লে- এমাহ বেড ৰেষ্ট ল’লে তেওঁ ঠিক হ’ব। কিন্তু সেই দিনটো নাহিল।\nদিনটো ঘৰৰ মানুহবোৰেই তেওঁক ইফালে সিফালে নিয়ে। ৰাতি ইহাত-সিহাত কৰিবলৈ কষ্ট হয়। সেয়েহে নিশা থকাকৈ এজন ল’ৰা আহে। তেওঁৱেই তেওঁক আলপৈচান ধৰে। এদিন সুৰীয়া কন্ঠৰে, লোক সংগীতৰ সাধনাৰে সকলোকে আলপুত কৰা সকলৰ আকৰ্ষণৰ কেন্দ্ৰবিন্দু হোৱা এই মহীৰূহগৰাকী এতিয়া শয্যাশয়ী। বহুতে নাজানে তেওঁৰ এই অসুস্থতাৰ খবৰ। মনৰ উদ্যম তেওঁ হেৰুওৱা নাই। খালী কঁকালখনৰ বাবে তেওঁ উঠিব নোৱাৰে।\nবীৰেন্দ্ৰ নাথ দত্তৰ পুৰণি দিনৰ এখন আলোকচিত্ৰ…\nদুবছৰ ধৰি এইদৰে বিচনাতেই পৰি আছে তেওঁ। অথচ এই মানুহজনেই সুস্থ হৈ থাকোতে কান্ধত মোনাখন লৈ মুক্তমনে ঘূৰি ফুৰিছিল ইফালৰ পৰা সিফাললৈ। গাইছিল সেই জনপ্ৰীয় গীতসমূহ। এতিয়াও সেই গানবোৰ শুনিলে মনত ভাহি আহে তেওঁৰ প্ৰশস্থিৰে ভৰা মুখখন। এমুকুৰা হাঁহি লৈ অত্যন্ত বিনম্ৰতাৰে মাত এষাৰ দিয়া, লোক সংগীতৰ গৱেষণা, সাহিত্য-সংস্কৃতিত জীৱন উৎসৰ্গা কৰা বহুদিন বকুলৰ মালা গঁথা নাই বুলি সুৰৰ মাজত অতীতক সাঁচি থোৱা, ঘৰচিৰিকাক মুখত দুডাল দুৱৰি লৈ চোতালত ওমলিবলৈ মতা বীৰেন্দ্ৰ নাথ দত্ত অসুস্থ। তেওঁৰ অসুখৰ দুবছৰ হ’ল। ক’ত দিন-ৰাতি পাৰ হ’ল। হয়তো খবৰ ৰাখিবলৈহে আমাৰ কাৰোৰে আজৰি নহ’ল…\n২ ভাৰতীয়ৰ দেহত কোৰোনা ভাইৰাছ, চৰকাৰলৈ আহ্বান জনাই ক’লে, ‘আমি ঘৰলৈ উভতি যাব বিচাৰো…’\nচীনত হত্যা কৰা হ’ব কোৰোনা ভাইৰাছ আক্ৰান্ত ২০ হেজাৰ লোকক! পঢ়ক সৱিশেষ…\nলকডাউনঃ ডিজেলৰ অভাৱত মানকাচৰৰ পথাৰত অচল পানী মেচিন, তেলৰ বাবে গাৰো পাহাৰলৈ…\nদৰঙত ২৪ মাৰ্চৰ পৰা আত্মগোপন কৰি থকা ৯ জামাতৰ সদস্যক আটক…\nসন্ধিয়া ৭ বজালৈ কোৰোনা ভাইৰাছত ক’ত কিমান লোক আক্ৰান্ত-মৃত্যু, পঢ়ক সবিশেষ তথ্য…\nCOVID-19ৰ সংক্ৰমণ তীব্ৰগতিত বৃদ্ধি পোৱাৰ সন্দৰ্ভত কি ক’লে স্বাস্থ্য মন্ত্ৰণালয়ৰ…\nআগৰ\tপিছৰ 1 of 5,381


Home CHINTAN RUPASRI-BORA-BORDOLOI চিন্তন ৰূপশ্ৰী-বৰা-বৰদলৈ চিন্তন\nxukhdukh.com February 13, 2018 CHINTAN, RUPASRI-BORA-BORDOLOI, চিন্তন, ৰূপশ্ৰী-বৰা-বৰদলৈ,\nকীৰ্তিচন্দ্ৰৰ পৰা নাজি জাৰ্মানীলৈঃ যুগে যুগে Fahrenheit-451\nমানবীয় অনুভূতিহীন, যান্ত্ৰিক এখন সমাজ ৷ ব্যক্তি স্বাধীনতা, বাক স্বাধীনতা, বৌদ্ধিক চিন্তা চৰ্চা, জ্ঞানৰ অন্বেষণ, অৰ্থপূৰ্ণ -সৃষ্টিশীল কথা -বতৰা নিষিদ্ধ এই সমাজত৷ প্ৰচলিত ব্যৱস্থা বা ক্ষমতাত অধীষ্ঠিত শক্তিক প্ৰশ্ন কৰাৰ অধিকাৰ নাই এইখন সমাজৰ নাগৰিকৰ ৷গ্ৰন্থৰ অধ্যয়নে মানুহৰ চিন্তা শক্তি, বোধ শক্তি বৃদ্ধি কৰে৷ সেয়ে এইখন সমাজত গ্ৰন্থৰ অধ্যয়ন,ৰচনা অথবা ছপাও নিষিদ্ধ ৷ ক’ৰবাত গ্ৰন্থ ছপা কৰা অথবা লুকুৱাই ৰখাৰ খবৰ পালেই ততালিকে জ্বলাই নষ্ট কৰে ক্ষমতাপন্ন শক্তিৰ আজ্ঞাবাহী “ফায়াৰমেনে”৷ প্ৰকৃতিৰ সৌন্দৰ্য উপভোগ কৰা, এজনে আনজনৰ লগত বাৰ্তালাপ কৰা তথা সৃষ্টিশীল কৰ্মত নিয়োজিত হোৱাৰ বিপৰীতে মানুহৰ জীৱন নিয়ন্ত্ৰিত হয় বেৰত লাগি থকা টেলিভিশ্যন ছেট অথবা কাণৰ সৈতে সংলগ্ন ৰেডিঅ’ৰ দ্বাৰা ৷নাগৰিকৰ জীৱনৰ প্ৰতিটো মুহূৰ্তৰ ওপৰত চকু ৰাখে ক্ষমতাত থকা শক্তিয়ে ৷ইতিহাস অধ্যয়ন আৰু চৰ্চা নোহোৱা অতীতৰ প্ৰতি শ্ৰদ্ধাহীন এখন সমাজ৷কিন্তু ইয়াৰ মাজতো ক্ষমতাপন্ন শক্তিৰ অজ্ঞাতে চলি থাকে জ্ঞানৰ অন্বেষণ৷ চলি থাকে সৃষ্টিশীল চিন্তা- চৰ্চা ৷ঘটনাক্ৰমত এদিন ফায়াৰমেনৰ মন- মগজুলৈ পৰিৱৰ্তন আহিছিল ৷কিতাপ জ্বলোৱা ফায়াৰমেনে কিতাপ ভাল পাবলৈ লৈছিল৷ জীৱনটোক নতুনকৈ আৱিষ্কাৰ কৰিছিল ৷প্ৰশ্ন কৰিবলৈ শিকিছিল ৷আৰু এদিন নিজেও ক্ষমতাপন্ন শক্তিৰ ৰোষৰ বলি হৈছিল ৷ইয়াৰ পিছতেই এনে অধিনায়কবাদী ব্যৱস্থা ওফৰাই পেলাবলৈ বিদ্ৰোহী হৈ পৰিছিল ফায়াৰমেন গাই মণ্টাগ ৷\nগায় মণ্টাগৰ এই কাহিনী ৰে ব্ৰেডবেৰীৰ বিখ্যাত উপন্যাস Fahrenheit 451 ৰ ৷ 1953 চনত প্ৰকাশ পোৱা বিজ্ঞান ভিত্তিক এই কল্পকাহিনীত লিখক ব্ৰেডবেৰীয়ে ভৱিষ্যত আমেৰিকাৰ এখন সমাজৰ কল্পনা কৰিছে ৷চতুৰ্বিংশ শতিকাৰ সেই সমাজত কোনেও কিতাপ নপঢ়ে ৷ফায়াৰমেন গাই মণ্টাগে ক’ৰবাত কিতাপ লুকুৱাই ৰখাৰ খবৰ পালেই তৎমুহূৰ্ততে বিচাৰি উলিয়াই 451 ডিগ্ৰী ফাৰেণহাইটত পুৰি পেলায়৷ কিতাপৰ লগতে মানুহকো জীৱন্তে জ্বলাই মাৰে ৷উপন্যাসখনত যিদৰে একনায়কত্ববাদ, ৰাষ্ট্ৰসন্ত্ৰাসৰ প্ৰতীক স্বৰূপ বিটী (Beatty) ৰ দৰে চৰিত্ৰ আছে, মানবীয় অনুভূতি সম্পন্ন, জ্ঞানৰ মোল বুজা ক্লেৰিছ মেকলেলান (Clarisse McClellan),ফেবাৰ (Faber),গ্ৰেঞ্জাৰ (Granger)ৰ দৰে চৰিত্ৰৰো সমাবেশ ঘটিছে৷সোতৰ বছৰীয়া যুৱতী ক্লেৰিছ মেকলেলানৰ সান্নিধ্য,অনুপ্ৰেৰণাত এদিন ফায়াৰমেন মণ্টাগ ৰত্নাকৰৰ পৰা বাল্মীকি হৈছিল৷ফেবাৰ, গ্ৰেঞ্জাৰহঁতৰ সহযোগত ধ্বংসস্তূপৰ মাজত পুৰণিক উৎখাট কৰি এখন নতুন সমাজ গঢ়াৰ কামত নিজকে নিয়োজিত কৰিছিল ত্ৰিছ বছৰীয়া গাই মণ্টাগে ৷মূলতঃ ব্ৰেডবেৰীৰ Fahrenheit 451 ৰাষ্ট্ৰ সৰ্বস্বতা আৰু চেন্সৰৰ বিৰুদ্ধে এক বিদ্ৰোহ৷\nএখন সুস্থ, সৃষ্টিশীল সমাজ স্থাপনৰ ইংগিতেৰে কাহিনীভাগৰ এক ইতিবাচক সামৰণি মাৰিছে ব্ৰেডবেৰীয়ে ৷ Fahrenheit 451 যে ভৱিষ্যতৰ এক কাল্পিত সমাজৰহে কাহিনী এনে নহয়, ইতিহাসত যুগে যুগে এনে সমাজ, এনে ব্যৱস্থাৰ উদাহৰণ পোৱা যায় ৷ বৌদ্ধিক চিন্তা- চৰ্চাক সদায়েই সন্দেহৰ চকুৰে চায় স্বৈৰাচাৰী শাসন ব্যৱস্থাই ৷ক্ষমতা সুৰক্ষিত কৰিবলৈ তেনে ব্যৱস্থাই এনে চিন্তা- চৰ্চাৰ ওপৰত নিষেধাজ্ঞা আৰোপৰ অজস্ৰ উদাহৰণেৰে ভৰি আছে ইতিহাসৰ পৃষ্ঠা৷\nবৰ্তমানলৈ অহাৰ পূৰ্বে ইতিহাসৰ কেইটামান উদাহৰণ দিয়া যুগুত হ’ব ৷খ্ৰীষ্ট পূৰ্বৰ 213 ত চুবুৰীয়া চীন দেশৰ ইতিহাস সাক্ষী হৈছিল এনে এক ক’লা অধ্যায়ৰ৷স্বৈৰাচাৰী সম্ৰাট চিন চি হোৱাং (Qin Shi Huang)এ ক্ষমতাত বৰ্তি থাকিবলৈ অমানুষিক পন্থা হাতত লৈছিল৷হোৱাঙে সদায় সন্দেহৰ চকুৰে চাইছিল পণ্ডিত,দাৰ্শনিক, তেওঁলোকৰ চিন্তা- চৰ্চা আৰু দৰ্শনক৷তাও মতাদৰ্শ আৰু কনফুচিয়াচৰ মানৱতাবাদী দৰ্শনে যাতে মানুহক প্ৰভাৱান্বিত কৰিব নোৱাৰে তাৰ বাবে এইসকল দাৰ্শনিকৰ গ্ৰন্থসমূহ পুৰি পেলাবলৈ নিৰ্দেশ দিছিল হোৱাঙে৷সম্ৰাটৰ নিৰ্দেশত পুৰি পেলোৱা হৈছিল হাজাৰ হাজাৰ অমূল্য গ্ৰন্থ৷গ্ৰন্থ দাহেই নহয়, স্বৈৰাচাৰী সম্ৰাট চিন চি হোৱাঙৰ নিৰ্দেশত চাৰিশ ষাঠী গৰাকীৰো অধিক পণ্ডিতক জীৱন্তে সমাধিস্থ কৰা হৈছিল৷ইতিহাস আৰু দৰ্শনৰ সকলো গ্ৰন্থ নষ্ট কৰা হৈছিল৷তাৰ ঠাইত সম্ৰাটৰ প্ৰশস্তি ,গুণ-গৰিমা বখানি ইতিহাস সলনি কৰি নতুনকৈ গ্ৰন্থ ৰচনা কৰা হৈছিল ৷প্ৰায় তিনি বছৰ ধৰি চলিছিল হোৱাঙৰ এই ধ্বংস যজ্ঞ৷ইয়াৰ পিছত সম্ৰাটৰ কি হ’ল ? নৃশংস, বৰ্বৰ কৰ্ম কাণ্ডই তেঁওক নিষ্কণ্টক কৰিব পাৰিছিল নে ? ইতিহাসত ইয়াৰ স্পষ্ট উল্লেখ নাই ৷কিন্তু এটা কথা ঠিক নিজৰ কৃতকৰ্মৰ বাৱে সৰ্বসাধাৰণৰ ঘৃণা আৰু অভিশম্পাতৰ পাত্ৰ হৈছিল হোৱাং৷এটা তথ্যৰ মতে অতি বিশ্বস্ত অথবা আত্মীয়ই সম্ৰাটক হত্যা কৰিছিল৷\nচিন চি হোৱাঙৰ সময়ৰ পৰা এইবাৰ আহিছো আহোম ৰাজত্ব কাললৈ৷স্বৰ্গদেউ ৰাজেশ্বৰ সিংহৰ ৰাজত্বকালত (1751-1769)সংঘটিত হৈছিল বুৰঞ্জী দাহৰ ঘটনা৷বৃদ্ধ ৰজাৰ দুৰ্বলতাৰ সুযোগ লৈ উঠিৰজা হৈ পৰিছিল কীৰ্তিচন্দ্ৰ বৰবৰুৱা৷ ক্ষমতাই এটা সময়ত কীৰ্তিচন্দ্ৰৰ মূৰত ধৰিছিল৷ অহংকাৰী বৰবৰুৱাৰ কৰ্ম- কাণ্ডত অতিষ্ঠ হৈ পৰিছিল ডা- ডাঙৰীয়াসকল৷ এনে এজন অসন্তুষ্ট বিষয়া নুমলী বৰগোঁহাইয়ে কীৰ্তিচন্দ্ৰক নকল আহোম বুলি অভিহিত কৰি লিখি উলিয়াইছিল “চকৰি ফেঁটী বুৰঞ্জী”৷ নুমলী বৰগোঁহাইৰ এই কাৰ্যত হিতাহিত জ্ঞান শূণ্য হৈ কীৰ্তিচন্দ্ৰই ৰাজেশ্বৰ সিংহক উচতনি দিবলৈ ল’লে৷কীৰ্তিচন্দ্ৰৰ উচতনিত স্বৰ্গদেউৰ নিৰ্দেশত সংঘতিত হ’ল এক নিকৃষ্ট কাণ্ড৷বিচাৰি বিচাৰি আনি জ্বলাই দিয়া হ’ল শ শ বুৰঞ্জী পুথি ৷বুৰঞ্জী দাহৰ ফলত জ্বলি ছাই হৈ গ’ল ইতিহাসৰ বহু মূল্যবান তথ্য৷আহোম যুগৰ ইতিহাসৰ এয়া এক ক’লা অধ্যায়৷পিছে নিজৰ উদ্দেশ্যত সফল হ’ব পাৰিলে জানো কীৰ্তিচন্দ্ৰ? মুঠেও নহ’ল৷ তথ্য নষ্ট কৰিবলৈ বুৰঞ্জী দাহ কৰিলে যদিও সেই কাৰ্যই তেঁওৰ দাগ মচিব নোৱাৰিলে ৷ জলমবটা হ’য়নে নহ’য় সেয়া পিছৰ কথা ৷কিন্তু এই কাণ্ডৰ ফলত কীৰ্তিচন্দ্ৰৰ কুকীৰ্তি অসম বুৰঞ্জীত লিপিবদ্ধ হৈ ৰ’ল ৷এজন সুদক্ষ ডাঙৰীয়া হিচাবে নহ’য়, মূঢ়, ক্ষমতালিপ্সু, অহংকাৰী, ,অবিবেচক বিষয়া হিচাবেহে ইতিহাসত কুখ্যাতি থাকি গ’ল কীৰ্তিচন্দ্ৰৰ ৷আহোম যুগৰ এই উদাহৰণে এটা কথা প্ৰতিপন্ন কৰে – ইতিহাস সলাব নোৱাৰি৷ইতিহাসে নিজেই নিজৰ বাট পোনাই লয়৷নিঃসন্দেহে কীৰ্তিচন্দ্ৰ বৰবৰুৱা এজন দক্ষ বিষয়া আছিল৷কিন্তু ক্ষমতালিপ্সা ,অহংকাৰ আৰু স্বেচ্ছাচাৰিতাই সেই দক্ষতাক অৰ্থহীন কৰি পেলাইছিল৷মোৱামৰীয়া বিদ্ৰোহৰ এক কাৰণ আছিল কীৰ্তিচন্দ্ৰৰ অহংকাৰ আৰু স্বেচ্ছাচাৰ ৷নক’লেও হ’ব ছশ বছৰীয়া গৌৰৱোজ্জ্বল আহোম শাসনৰ বেলি মাৰ যোৱাৰ অন্যতম কাৰণ আছিল মোৱামৰীয়া বিদ্ৰোহ৷আৰু এদিন মোৱামৰীয়া বিদ্ৰোহহীয়ে সবংশে হত্যা কৰিছিল কীৰ্তিচন্দ্ৰ বৰবৰুৱাক৷\nকুৰি শতিকাৰ Fahrenheit 451 বুলি অভিহিত কৰিব পাৰি নাজি জাৰ্মানীৰ গ্ৰন্থ দাহৰ ঘটনাক৷1930 চনৰ পৰা আৰম্ভ হৈছিল গ্ৰন্থ দাহ অভিযান৷এই অভিযানৰ লক্ষ্য হৈ পৰিছিল শান্তিকামী, উদাৰপন্থী,সমাজবাদী, কমিউনিষ্ট ,ইহুদী লেখকৰ গ্ৰন্থ সমূহ৷কাৰ্ল মাৰ্ক্স,এলবাৰ্ট আইনষ্টাইন, ফ্ৰেডৰিক এঞ্জেলছ, ছিগমুণ্ড ফ্ৰয়েড, হাইনৰিখ হাইনে, ফ্ৰানজ কাফকা, ভিক্টৰ হিউগ',আৰ্ণেষ্ট হেমিংৱে, হেলেন কেলাৰ, এইচ জি ৱেলছ,ডষ্টয়েভস্কি,মেক্সিম গৰ্কি,ভ্লাডিমিৰ লেলিন, লিঅ' টলষ্টয়ৰ দৰে বিশ্ব বিশ্ৰুত লেখকৰ হাজাৰ হাজাৰ মূল্যবান গ্ৰন্থ জ্বলাই দিয়া হৈছিল নাজি জাৰ্মানীত ৷নাজিবাদৰ বিৰুদ্ধে মাতমতা বহু লেখক, বিজ্ঞানী আৰু শিল্পীৰ সৃষ্টি কৰ্মত নিষেধাজ্ঞা আৰোপ কৰা হৈছিল৷বিদ্যালয়,বিশ্ববিদ্যালয়ৰ পাঠ্যক্ৰমৰ পৰা আতৰাই পেলোৱা হৈছিল এই সকল লিখকৰ লেখনি৷গ্ৰন্থাগাৰ, ছপাশালত নিষিদ্ধ কৰা হৈছিল এনে গ্ৰন্থৰ ৰচনা,সংৰক্ষণ,প্ৰকাশ৷\nজাৰ্মান জাতীৰ একত্ৰিকৰণ, জাৰ্মান ভাষা – সাহিত্যৰ শুদ্ধিকৰণ,জাৰ্মান সংস্কৃতিৰ ৰক্ষণাবেণৰ দোহাই দি চলিছিল ধ্বংস যজ্ঞ৷প্ৰখ্যাত জাৰ্মান লিখক হাইনৰিখ হাইনে (Heinrich Heine) এ লিখিছিল – “ When they burn books, they will in the end also burn people.”হাইনেৰ এই উক্তি সত্য প্ৰমাণিত কৰি নাজি জাৰ্মানীত গ্ৰন্থ দাহৰ সমান্তৰালকৈ চলিছিল ইহুদী সংহাৰ পৰ্ব৷বহু লিখকক জাৰ্মানীৰ পৰা নিৰ্বাসিত কৰা হৈছিল ৷আন বহু লিখক, বুদ্ধিজীৱী,চিন্তাবিদক কনচেনট্ৰেশ্যন কেম্পত নৃশংসভাৱে হত্যা কৰা হৈছিল৷\nজাৰ্মান তেজ প্ৰবাহিত সকলো লোককে জাৰ্মান ৰাইখ (Reich)অৰ্থাৎ জাৰ্মান সাম্ৰাজ্যত একত্ৰিত কৰাই আছিল নাজিবাদৰ মূল লক্ষ্য৷হিটলাৰৰ যুক্তি আছিল – যিহেতু জাৰ্মান সকল নৰ্ডিক অৰ্থাৎ উচ্চ জাতৰ গতিকে অনাৰ্যসকলক শাসন কৰাটো আৰ্য জাৰ্মানৰ জন্মস্বত্ব অধিকাৰ৷ইহুদীসকলক জাৰ্মানীৰ দুৰ্ভাগ্য আৰু অভিশাপৰূপে গণ্য কৰিছিল হিটলাৰে৷আৰু নিজে হৈ পৰিছিল জাৰ্মানীৰ ভগৱান৷কিন্তু এদিন ভগৱানৰ চকুৰ সন্মুখতে থানবান হৈ গৈছিল তেওঁৰ স্বৰ্গ৷ সাম্ৰাজ্যবাদ, একনায়কত্ববাদক ৰক্ষণাবেক্ষণ দিবলৈ হাজাৰ হাজাৰ গ্ৰন্থ দাহ কৰি, বাক স্বাধীনতা, প্ৰকাশৰ স্বাধীনতা, বৌদ্ধিক চিন্তা- চৰ্চাক টেটুচেপা দিয়া হৈছিল যদিও সম্পূৰ্ণৰূপে ব্যৰ্থ হৈছিল নাজিবাদৰ উদ্দেশ্য৷ বৰং এই স্বৈৰাচাৰী কছৰতৰ নেতিবাচক প্ৰভাৱহে পৰিছিল জাৰ্মানীৰ ওপৰত৷দ্বিতীয় বিশ্বযুদ্ধই বিধ্বস্ত কৰি গৈছিল হিটলাৰৰ জাৰ্মানীক৷একত্ৰ জাৰ্মানীৰ ঠাইত মিত্ৰশক্তিয়ে দেশখনক চাৰিভাগত বিভক্ত কৰিছিল৷পূৱ আৰু পশ্চিম জাৰ্মানীক বিভক্ত কৰি মূৰ দাঙি উঠিছিল বাৰ্লিন দেৱালে৷দুৰ্ভিক্ষ পীড়িত জাৰ্মানীৰ কৃষি,বানিজ্য,উদ্যোগ স্থবিৰ হৈ পৰিছিল৷যুদ্ধই থানবান কৰি পেলাইছিল জাৰ্মানীৰ অৰ্থনীতি৷ বিভিন্ন দেশৰ পৰা খেদা খাই জাৰ্মানীলৈ ঢাপলি মেলিছিল দহ নিযুততকৈও অধিক জাৰ্মানভাষী লোকে৷আৰু হিটলাৰ ? কোনোৰ মতে পৰাজয়ৰ গ্লানি সহিব নোৱাৰি আত্মহত্যা কৰিছিল ৷আন এক তথ্য অনুসৰি দ্বিতীয় বিশ্বযুদ্ধত মিত্ৰ শক্তিৰ হাতত জাৰ্মানীৰ পৰাজয়ৰ পিছত প্ৰাণৰ ভয়ত আত্মগোপন কৰিছিল কুৰি শতিকাৰ আটাইতকৈ ঘৃণীত ব্যক্তিজনে৷আত্মহত্যা বা আত্মগোপন যিয়েই নহওক, দুয়ো ক্ষেত্ৰতে পৰিস্থিতিৰ মুখামুখি হ’ব নোৱাৰি জাৰ্মানসকলক অথাই সাগৰত এৰি পলায়ন কৰিছিল জাৰ্মানীৰ ভগৱান হোৱাৰ ধৃষ্টতা কৰা হিটলাৰে ৷\nইতিহাস সলনি, তথ্য বিকৃতি,চেন্সৰৰ প্ৰৱণতা বৰ্তমান সময়তো ক্ৰমাৎ বাঢ়িবলৈ লৈছে৷যিটো মুঠেই শুভলক্ষণ নহয়৷টিপু চুলতানৰ ইতিহাস সলনি,তাজমহলৰ নতুন ব্যাখ্যা, অশোকতকৈ চন্দ্ৰগুপ্ত মৌৰ্যক মহান সজোৱাৰ প্ৰৱণতা, নাথুৰাম গডছেক 'গড ' সজোৱাৰ প্ৰৱণতা, পদ্মাৱত (পদ্মাৱতী) চিনেমাক লৈ অযথা হৈ চৈ এনে কিছুমান উদাহৰণ৷জোৰদাৰ হ'বলৈ ধৰা এনে প্ৰৱণতাই যে এটা সময়ত ফায়াৰমেন গাই মণ্টাগৰ দৰে চৰিত্ৰৰ জন্ম নিদিব বা Fahrenheit 451 ৰ দৰে পৰিস্থিতিৰ সৃষ্টি নকৰিব তাক জানো কোনোবাই ন দি ক’ব পাৰিব ? বুমেৰাং হোৱাৰ পূৰ্বেই এনে প্ৰৱণতাক নিৰুৎসাহ কৰাই যুগুত৷History is the echo of past andadivine massage of future. ইতিহাস অতীতৰ প্ৰতিধ্বনি৷এই প্ৰতিধ্বনিৰ পৰা শিক্ষা লৈ ভৱিষ্যতক সংশোধন কৰিব পাৰি ৷কিন্তু ইতিহাস সলনি কৰিব নোৱাৰি৷চেন্সৰ, নিষেধাজ্ঞাই সৃষ্টিশীলতাক, প্ৰগতিশীল চিন্তাক সাময়িকভাৱে স্থবিৰ কৰিব পাৰে, ৰুদ্ধ কৰিব নোৱাৰে৷জাৰ্মান গ্ৰন্থ দাহৰ সময়ত আমেৰিকাৰ প্ৰসিদ্ধ লেখিকা, সক্ৰিয় ৰাজনৈতিক কৰ্মী হেলেন আডামছ কেলাৰে জাৰ্মান ছাত্ৰসকললৈ এখন পত্ৰ লিখিছিল৷পত্ৰত তেঁও লিখিছিল- “You may burn my books and the books of the best minds in Europe , but the ideas those books contain have passes through millions of channels and will go on.”কেলাৰৰ ভাষাৰেই প্ৰসিদ্ধ লেখকসকলৰ গ্ৰন্থসমূহ পুৰি পেলাব পাৰি, কিন্তু সেই গ্ৰন্থসমূহত নিহিত আদৰ্শ আৰু বিচাৰধাৰাক জানো কোনোবাই নিঃশেষ কৰিব পাৰে ? কোনো শক্তিয়েই নোৱাৰে ৷ আগতেও পৰা নাছিল, আগলৈও নোৱাৰে ৷\nঅসমৰ কেইবাটাও আগশাৰীৰ টেলিভিচন চেনেলৰ প্ৰযোজিকা, সাংবাদিক তথা এংকৰ ৰূপে অভিজ্ঞতাপুষ্ট লেখিকা। তেখেতে নিয়মীয়াকৈ ছপা মাধ্যমতো অৰিহণা যোগাই আহিছে।\nTags # CHINTAN # RUPASRI-BORA-BORDOLOI # চিন্তন # ৰূপশ্ৰী-বৰা-বৰদলৈ\nBy xukhdukh.com on February 13, 2018\nLabels: CHINTAN, RUPASRI-BORA-BORDOLOI, চিন্তন, ৰূপশ্ৰী-বৰা-বৰদলৈ


NEET-২০২০ত ১৪০তকৈ অধিক নম্বৰ লাভ কৰাৰ ১০টা গুৰুত্বপূৰ্ণ টিপছ... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nNEET-২০২০ত ১৪০তকৈ অধিক নম্বৰ লাভ কৰাৰ ১০টা গুৰুত্বপূৰ্ণ টিপছ…\nঅসমীয়া প্ৰতিদিন ৰ দ্বাৰা\t Jun 14, 2019 ত শেষ সম্পাদনা কৰা হৈছে\nডিজিটেল ডেস্কঃ সৰ্বভাৰতীয় স্তৰত আটাইতকৈ কঠিন বাচনি পৰীক্ষাসমূহৰ ভিতৰত অন্যতম হ’ল নেশ্যনেল এলিজিবিলিটী কাম এন্ট্ৰেন্স টেষ্ট চমুকৈ নীট (NEET)। নীট ২০২০ৰ পৰীক্ষাৰ বাবে মাজত আৰু এটা বছৰো নাই। যিসকল শিক্ষাৰ্থীয়ে দেশৰ আগশাৰীৰ মেডিকেল শিক্ষানুষ্ঠানসমূহত পঢ়িবলৈ আগ্ৰহী তেওঁলোকে ইতিমধ্যে কঠিন পৰিশ্ৰম কৰি পঢ়া-শুনা কৰিবলৈ আৰম্ভ কৰিছে।\nNEET-২০২০ৰ বিষয়ে জানক তলৰ লিংকত-\nলক্ষণীয় যে, নীট পৰীক্ষাত আটাইতকৈ কঠিন বিষয় কেইটা হৈছে ৰসায়ন বিজ্ঞান, জীৱ বিজ্ঞান আৰু পদাৰ্থ বিজ্ঞান। পদাৰ্থ বিজ্ঞানক অৱশ্যে আটাইকেইটাৰ ভিতৰত আৰু অধিক কঠিন বিষয় হিচাপে ধৰা হয়। চিকিৎসা বিজ্ঞান পঢ়িবলৈ আগ্ৰহী শিক্ষাৰ্থীসকলৰ মনত অহা প্ৰশ্নটো হল- নীট ২০২০ পৰীক্ষাত পদাৰ্থ বিজ্ঞান বিষয়টোত ভাল নম্বৰ লাভ কৰিবলৈ কেনেদৰে নিজকে সাজু কৰিব? কাৰণ এই বিষয়টোৰ বাবেই নীটত ভাল নম্বৰ লাভ কৰাৰ পৰা বঞ্চিত হয় বহু কেইজন ছাত্ৰ-ছাত্ৰী।\nনীটৰ পদাৰ্থ বিজ্ঞানত ভাল নম্বৰ লাভৰ বাবে নিজকে সাজু কৰিবলৈ ছাত্ৰ-ছাত্ৰীসকলে এইকেইটা দিশত মনোযোগ দিয়াটো প্ৰয়োজনীয়-\n১. পদাৰ্থ বিজ্ঞানৰ ক্ষেত্ৰত নিজৰ ধাৰণা সঠিক কৰাঃ\nনীট-২০২০ত পদাৰ্থ বিজ্ঞানত ১৪০+ নম্বৰ লাভৰ বাবে প্ৰথমে নিজৰ ধাৰণা সঠিক কৰিব লাগিব। পদাৰ্থ বিজ্ঞান এনে এটা বিষয় যত তত্বতকৈ অধিক ব্যৱহাৰিক (প্ৰেকটিকেল)ৰ প্ৰয়োজন হয়। সেয়েহে পদাৰ্থ বিজ্ঞানৰ বিষয়ে ন্যূনতম জ্ঞান থকাটো প্ৰয়োজনীয়। তদুপৰি পদাৰ্থ বিজ্ঞানৰ গুৰুত্বপূৰ্ণ সূত্ৰ সমূহৰ বিষয়ে ভালদৰে পঢ়া-শুনা কৰিব লাগিব আৰু পদাৰ্থ বিজ্ঞানৰ প্ৰায়বোৰ সূত্ৰৰ বিষয়ে বুজিলেহে নিজকে নীটৰ বাবে সাজু কৰিব পাৰিব।\n২. নীটৰ বাবে সঠিক ৰেফাৰেন্স কিতাপঃ\nনীটৰ বাবে সঠিক ৰেফাৰেন্স কিতাপ পঢ়িলে অধিক লাভৱান হব শিক্ষাৰ্থীসকল। চিকিৎসা বিজ্ঞান পঢ়িবলৈ বিচৰা ছাত্ৰ-ছাত্ৰীসকলৰ বাবে পদাৰ্থ বিজ্ঞান এক ডাঙৰ প্ৰত্যাহ্বান স্বৰূপ। কিন্তু এবাৰ সূত্ৰসমূহ বুজিবলৈ আৰম্ভ কৰাৰ পাছত এই বিষয়টো পঢ়িবলৈ বহু সহজ হৈ পৰে।\nসেয়েহে নীট-২০২০ত অৱতীৰ্ণ হোৱা সকলো ছাত্ৰ-ছাত্ৰীয়ে পদাৰ্থ বিজ্ঞানৰ সঠিক ৰেফেৰেন্স কিতাপ পঢ়াতো অতিকৈ জৰুৰী। এন চি ই আৰ টিৰ কিতাপবোৰৰ দ্বাৰা পদাৰ্থ বিজ্ঞানৰ সূত্ৰ, ধাৰণা, পৰীক্ষা, বিষয় আদিৰ ক্ষেত্ৰত সুবিধা লাভ কৰা যায়। পৰীক্ষাৰ্থীসকলে এইচ চি বাৰ্মাৰ সূত্ৰসমূহৰ দ্বাৰা নিজক সাজু কৰিব পাৰে এই পৰীক্ষাৰ বাবে। লগতে অনিল আগৰৱাল আৰু ডি চি পাণ্ডেৰ কিতাপৰো সহায় লব পাৰে।\n৩. নিজৰ নোটসমূহ প্ৰস্তুত কৰাঃ\nপদাৰ্থ বিজ্ঞানৰ বাবে নিজৰ নোটসমূহ বনোৱাটোও এই বিষয়টোৰ সূত্ৰসমূহ মনত ৰখা আৰু নিজক পৰীক্ষাৰ বাবে সাজু কৰাত বহু সহায় কৰে। পদাৰ্থ বিজ্ঞানৰ গুৰুত্বপূৰ্ণ পইন্টসমূহ নিজৰ ভাষাত লিখা আৰু তাৰ সৈতে জড়িত প্ৰশ্নসমূহৰ সমাধান কৰিব লাগে। নিজৰ নোটসমূহ তৈয়াৰ কৰিলে বিষয়টোৰ যিবোৰ অধ্যায়ৰ সন্দৰ্ভত সন্দেহ আছে, সেইবোৰ দূৰ কৰিবলৈ সুবিধা হয়।\n৪. সকলো সূত্ৰ শিকা আৰু মনত ৰখাঃ\nশিক্ষাৰ্থীসকলে পদাৰ্থ বিজ্ঞানৰ গুৰুত্বপূৰ্ণ সূত্ৰসমূহৰ সৈতে জড়িত প্ৰশ্নৰ নীট পৰীক্ষাত সমুখীন হব লগা হয়। সেয়েহে সূত্ৰসমূহ মনত ৰখাৰ লগতে সেই সূত্ৰটোৰ কিয় আৰু কেনেকৈ সমাধান হয় সেই সন্দৰ্ভত জানিব লব লাগে। ইয়াৰ দ্বাৰা পদাৰ্থবিজ্ঞানৰ কঠিন প্ৰশ্নসমূহ প্ৰথমে বুজিবলৈ আৰু সমাধান কৰাত সুবিধা হয়।\n৫. অনলাইনযোগে শিক্ষাগ্ৰহণঃ\nপ্ৰতিবছৰে নীট পৰীক্ষাত আৰু অধিক প্ৰশ্নৰ সন্মুখীন হয় শিক্ষাৰ্থীসকল। সেয়েহে নিজক সাজু কৰাৰ ক্ষেত্ৰতো কিছু নতুন উপায় বিচাৰি উলিওৱাৰ প্ৰয়োজন। অনলাইন অৰ্থাৎ ইন্টাৰনেট বা এপসমূহৰো সহায় লব পাৰে শিক্ষাৰ্থীসকলে। আজি কালিৰ আধুনিক যুগত পদাৰ্থ বিজ্ঞানৰ বিষয়ে অনলাইনযোগেও শিক্ষা গ্ৰহণ কৰিব পাৰি। আৰু অনলাইনযোগে শিক্ষাগ্ৰহণ কৰি নিজক আৰু অধিক সঠিকভাৱে আৰু কম সময়তে সাজু কৰাত সুবিধা হয়।\n৬. নিয়মিতভাৱে পঢ়া-শুনা কৰাঃ\nনীট পৰীক্ষাৰ পদাৰ্থ বিজ্ঞান বিষয়ত ১৪০তকৈ অধিক নম্বৰ লাভ কৰিবলৈ প্ৰতিদিনে গুৰুত্বপূৰ্ণ বিষয়সমূহৰ বিষয়ে পঢ়িব লাগে। নতুন এটা সূত্ৰ পঢ়াৰ আগতে পূৰ্বৰ সূত্ৰসমূহৰ বিষয়ে সম্পূৰ্ণ জ্ঞান আহৰণ কৰাতো অতিকৈ প্ৰয়োজনীয়। তদুপৰি, কোনো এটা সূত্ৰ পঢ়াৰ পাছত সেই সূত্ৰৰ সৈতে জড়িত প্ৰশ্নসমূহৰ সমাধান কৰিব লাগে।\n৭. ম’ক পৰীক্ষাত অৱতীৰ্ণ হোৱাঃ\nনীটৰ চূড়ান্ত পৰীক্ষাত বহাৰ পূৰ্বে শিক্ষাৰ্থীসকলে মক পৰীক্ষাত অৱতীৰ্ণ হোৱাটো প্ৰয়োজনীয়। মক পৰীক্ষাত নম্বৰ দিয়া হবও পাৰে বা নহবও পাৰে। কিন্তু এই পৰীক্ষাৰ দ্বাৰা শিক্ষাৰ্থীগৰাকীয়ে নিজকে নীটৰ বাবে মানসিকভাৱে নিজক সাজু কৰাত সুবিধা হয়। এই পৰীক্ষাত অৱতীৰ্ণ হোৱাৰ পাছত শিক্ষাৰ্থীসকলে নিজৰ কোন কোন বিষয়ত পিছ পৰি আছে, সেই সন্দৰ্ভত জ্ঞাত হয়। আৰু তাৰপাছত সেই দুৰ্বল বিষয়টোত আৰু অধিক মনযোগ দি পঢ়া-শুনা কৰাৰ যে প্ৰয়োজন আছে সেয়া বুজি পায়।\n৮. নীটৰ পূৰ্ব বৰ্ষবোৰৰ পদাৰ্থ বিজ্ঞানৰ প্ৰশ্নসমূহৰ সমাধান কৰাঃ\nপূৰ্ব বৰ্ষৰ নীটৰ পদাৰ্থ বিজ্ঞানৰ প্ৰশ্নসমূহ সমাধান কৰি শিক্ষাৰ্থীসকল এই বিষয়টোৰ বাবে নিজকে সাজু কৰাত লাভৱান হয়। পূৰ্ব বৰ্ষৰ প্ৰশ্নসমূহ সমাধানৰ দ্বাৰা পৰীক্ষাত কেনেধৰণৰ প্ৰশ্নৰ সন্মুখীন হব লাগিব সেই বিষয়ে এক ধাৰণা লাভ কৰিব পাৰি। লগতে প্ৰতিটো প্ৰশ্নৰ সমাধানৰ বাবে প্ৰয়োজন হোৱা সময় লাহে লাহে কমি আহিবলৈ ধৰে যাৰ ফলত কম সময়ত অধিক প্ৰশ্ন সমাধান কৰাত সহায় হয়।\n৯. মাল্টিপল চইচ প্ৰশ্ন আৰু নিউমেৰিকেল প্ৰশ্নসমূহ সমাধান কৰাঃ\nবিষয়সমূহ পঢ়াৰ পাছত যিমান পাৰে সিমান প্ৰশ্ন সমাধান কৰাতো প্ৰয়োজনীয়। বিশেষকৈ নিউমেৰিকেল আৰু মাল্টিপল চইচ প্ৰশ্নসমূহ সমাধান কৰিব লাগে। পদাৰ্থ বিজ্ঞানৰ প্ৰয়োজনীয় প্ৰতিটো অধ্যায়ৰে ২৫০ৰ পৰা ৪০০টাকৈ প্ৰশ্ন সমাধান কৰিলে অধিক লাভৱান হয় শিক্ষাৰ্থীসকল। প্ৰতিটো প্ৰশ্ন সমাধান কৰাৰ পাছত কি কি ভুল সেইবোৰ চোৱাৰ পাছত পুনৰ সমাধান কৰিব লাগে। যিমান প্ৰশ্ন সমাধান কৰিব, সিমানেই সেই বিষয়টোৰ সন্দৰ্ভত অধিক জ্ঞান লাভ কৰিব পাৰিব।\n১০. যি পঢ়িলে সেয়া পুনৰ আওৰোৱাঃ\nবিষয় এটা এবাৰ পঢ়াৰ পাছত পুনৰ পঢ়িব লাগে। পৰীক্ষালৈ এমাহ বাকী থকা সময়চোৱাত যি যি পঢ়িলে সেইবোৰ বিষয় পুনৰ পঢ়িব লাগে। যদি এনে কৰা নহয় তেন্তে পৰীক্ষাৰ্থীয়ে অধিক কঠিনতাৰ সন্মুখীন হব পাৰে পৰীক্ষাত। এই সময়চোৱা নিজে বনোৱা নোটসমূহ পুনৰ আওৰাব লাগে। এই প্ৰক্ৰিয়াৰ দ্বাৰা নীটত পদাৰ্থ বিজ্ঞান বিষয়ত অধিক নম্বৰ লাভ কৰাত সহায় হয়।\nNEET পৰীক্ষাৰ বাবে পদাৰ্থ বিজ্ঞানৰ পাঠ্যক্ৰমৰ বিষয়ে জানিবলৈ-\nউল্লেখ্য যে, চিকিৎসা বিজ্ঞান পঢ়িব বিচৰা পৰীক্ষাৰ্থীসকলে নীট পৰীক্ষাত আটাইতকৈ বেছি কঠিনতাৰ সন্মুখীন হোৱা বিষয়টো হৈছে পদাৰ্থ বিজ্ঞান। পদাৰ্থ বিজ্ঞানৰ বাবেই পৰীক্ষাৰ্থীসকলৰ ফলাফল ইচ্ছানুযায়ী লাভ নকৰা আমি প্ৰায়ে দেখিবলৈ পাওঁ। ওপৰত উল্লেখ কৰা এই দিশ কেইটাৰ জৰিয়তে নীট-২০২০ পৰীক্ষাত পদাৰ্থ বিজ্ঞান বিষয়ত ভাল নম্বৰ লাভ কৰিবলৈ সক্ষম হ’ব পৰীক্ষাৰ্থীসকল।\nএটিএম ব্যৱহাৰ কৰোতে সাৱধান, আপোনাৰ অজ্ঞাতে সলনি হ’ব পাৰে এটিএম কাৰ্ড, হেৰুৱাব পাৰে ধন…


D Worm (Times) in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - D Worm (Times) ar byavahar, ppali, parshwakriya, upkaar, kriya-pratikriya aaru satarkatabani\nD Worm (Times) ৰ মূল্য আৰু পেকৰ চাইজ - D Worm (Times) Price and Pack Size in Assamese - D Worm (Times) ar mulya aaru pakor size\nD Worm (Times) की जानकारी\nD Worm (Times) ৰ লাভ আৰু ব্যৱহাৰসমূহ- D Worm (Times) Benefits & Uses in Assamese- D Worm (Times) ar laabh aaru byavaharsamuh\nD Worm (Times) ৰ পালি আৰু সেয়া কেনেদৰে ল'ব- D Worm (Times) Dosage & How to Take in Assamese - D Worm (Times) ar paali aaru xeya kenedore lobo\nD Worm (Times) ৰ পাৰ্শ্চক্ৰিয়াসমূহ- D Worm (Times) Side Effects in Assamese- D Worm (Times) ar parshwakriyasamuh\nD Worm (Times) সংক্ৰান্ত সতৰ্কতাবাণীসমূহ- D Worm (Times) Related Warnings in Assamese- D Worm (Times) xonkranta xatarkatabanisamuh\nঅইন দৰৱৰ সৈতে D Worm (Times)ৰ গুৰুতৰ ক্ৰিয়া-প্ৰতিক্ৰিয়া- Severe Interaction of D Worm (Times) with Other Drugs in Assamese- Oinor xoite D Worm (Times) ar gurutor kriya-pratikriya\nD Worm (Times) মতভেদসমূহ- D Worm (Times) Contraindications in Assamese- D Worm (Times) nishedhsamuh\nD Worm (Times) ৰ বিষয়ে সততে সোধা প্ৰশ্নসমূহ- Frequently asked Questions about D Worm (Times) in Assamese- D Worm (Times) ar bikhoye satate xodha prashnasamuh\nখাদ্য আৰু মদৰ সৈতে D Worm (Times) ক্ৰিয়া-প্ৰতিক্ৰিয়া- D Worm (Times) Interactions with Food and Alcohol in Assamese- khadya aaru modor xoite D Worm (Times) kriya-pratikriya\nD Worm (Times) ৰ লাভ আৰু ব্যৱহাৰসমূহ - D Worm (Times) Benefits & Uses in Assamese - D Worm (Times) ar laabh aaru byavaharsamuh\nD Worm (Times) তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nD Worm (Times) ৰ পালি আৰু সেয়া কেনেদৰে ল'ব - D Worm (Times) Dosage & How to Take in Assamese - D Worm (Times) ar paali aaru xeya kenedore lobo\nD Worm (Times)-ৰ উপাদানসমূহ - D Worm (Times) Active Ingredients in Assamese - D Worm (Times)-ar upadaansamuh\nD Worm (Times) ৰ পাৰ্শ্চক্ৰিয়াসমূহ - D Worm (Times) Side Effects in Assamese - D Worm (Times) ar parshwakriyasamuh\nগৱেষণাৰ ভিত্তিত, D Worm (Times) ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nD Worm (Times) সংক্ৰান্ত সতৰ্কতাবাণীসমূহ - D Worm (Times) Related Warnings in Assamese - D Worm (Times) xonkranta xatarkatabanisamuh\nD Worm (Times)-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nD Worm (Times) এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, D Worm (Times) খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nD Worm (Times)-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই D Worm (Times) সেৱন কৰিব পাৰে। ইয়াৰ পাৰ্শ্ব-প্ৰতিক্ৰিয়া প্ৰায় নাই বুলিলেই হয়।\nবৃক্কত D Worm (Times) কি প্ৰভাৱ দেখা গৈছে?\nD Worm (Times)ৰ ব্যৱহাৰে বৃক্ক ৰ ওপৰত কোনো ক্ষতিকাৰক প্ৰভাৱ নেপেলায়।\nযকৃতত D Worm (Times) কি প্ৰভাৱ দেখা গৈছে?\nকলিজা ৰ বাবে D Worm (Times) কেতিয়াবাহে ক্ষতিকাৰক।\nহৃদযন্ত্ৰৰ ক্ষেত্ৰত D Worm (Times) ৰ কি প্ৰভাৱ দেখা গৈছে?\nহৃদয় ৰ বাবে D Worm (Times) ক্ষতিকাৰক নহয়।\nঅইন দৰৱৰ সৈতে D Worm (Times)ৰ গুৰুতৰ ক্ৰিয়া-প্ৰতিক্ৰিয়া - Severe Interaction of D Worm (Times) with Other Drugs in Assamese - Oinor xoite D Worm (Times) ar gurutor kriya-pratikriya\nD Worm (Times) তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nD Worm (Times) মতভেদসমূহ - D Worm (Times) Contraindications in Assamese - D Worm (Times) nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে D Worm (Times) লোৱা অনুচিত যাতে -\nD Worm (Times) ৰ বিষয়ে সততে সোধা প্ৰশ্নসমূহ - Frequently asked Questions about D Worm (Times) in Assamese - D Worm (Times) ar bikhoye satate xodha prashnasamuh\nএই D Worm (Times)-এ অভ্য়াস বা নিচাৰ সৃষ্টি কৰে নেকি?\nনহয়, D Worm (Times) লোৱাটোৱে কোনো আসক্তিৰ সৃষ্টি নকৰে।\nD Worm (Times) য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, কিন্তু D Worm (Times) লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nনহয়, মানসিক ৰোগৰ চিকিত্সাৰ ক্ষেত্ৰত D Worm (Times) ব্যৱহৃত নহয়।\nখাদ্য আৰু মদৰ সৈতে D Worm (Times) ক্ৰিয়া-প্ৰতিক্ৰিয়া - D Worm (Times) Interactions with Food and Alcohol in Assamese - khadya aaru modor xoite D Worm (Times) kriya-pratikriya\nখাদ্য আৰু D Worm (Times)ৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে D Worm (Times) ল'ব পাৰে।\nমদ আৰু D Worm (Times)ৰ মাজৰ প্ৰতিক্ৰিয়া\nD Worm (Times)ৰ সৈতে মদ্যপানৰ প্ৰভাৱৰ বিষয়ে একো কোৱাটো এতিয়া কঠিন। কিয়নো এইবিষয়ে এতিয়ালৈ একো গৱেষণা হোৱা নাই।\nD Worm (Times) ৰ অনুকল্প - Substitutes for D Worm (Times) in Assamese\nআপুনি বা আপোনাৰ পৰিয়ালৰ কোনোবাই D Worm (Times) লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা D Worm (Times) ব্যৱহাৰ কৰিছিল নেকি?\nআপুনি কিমান পৰিমাণে D Worm (Times) সেৱন কৰিছিল?\nআপুনি D Worm (Times) ভোজন কৰাৰ আগত নে পাছত সেৱন কৰিছিল?\nআপুনি কোন সময়ত D Worm (Times) সেৱন কৰে?


Roge Aru Chikitsha Written by Dr. Mihir Kumar Goswami Published by Ananta Hazarika\nRoge Aru Chikitsha ৰোগ আৰু চিকিৎসা ডাঃ মিহিৰ কুমাৰ গোস্বামী (BANALATA)\nৰোগ আৰু চিকিৎসা ডাঃ মিহিৰ কুমাৰ গোস্বামী\nRoge Aru Chikitsha\nWritten by Dr. Mihir Kumar Goswami\nRoge Aru Chikitsha ৰোগ আৰু চিকিৎসা ডাঃ মিহিৰ কুমাৰ গোস্বামী (BANALATA) quantity\nCategories: Assamese Book Publications অসমীয়া কিতাপ প্ৰকাশন, BANALATA PRAKASHAN বনলতা প্ৰকাশন, স্বাস্থ্য-ৰোগ আৰু ইয়াৰ প্ৰতিকাৰ HEALTH RELATED\nTags: Roge Aru Chikitsha, ৰোগ আৰু চিকিৎসা ডাঃ মিহিৰ কুমাৰ গোস্বামী\nA book on various disease & Remedies of human bodies regarding health also, written by Dr. Mihir Kumar Goswami, Assam Medical College, Dibrugarh and published by Ananta Hazarika, on behalf of M/S. Banalata, Jaswanta Road, Panbazar, Guwahati-1.\nTejaswini তেজস্বিনী : গোবিন কুমাৰ খাউণ্ড (BANALATA) Satatar Biplab:Ak aantarik Prayas সততাৰ বিপ্লৱ : এক আন্তৰিক প্ৰয়াস : ফণীন্দ্ৰ কুমাৰ দেৱ চৌধুৰী (BANALATA) Ankamala অঙ্কমালা : ড° কেশৱানন্দ দেৱ গোস্বামী (BANALATA) Banousadhi Aru Gharua Chikitsa Bidhan বনৌষধি আৰু ঘৰুৱা চিকিৎসা বিধান : পংকজ পাঠক (BANALATA) Rumyang ৰুময়াং : গোবিন কুমাৰ খাউণ্ড (BANALATA) Satriya Nrityar Byakaran : Dr. Narayan Chandra Goswami সত্ৰীয়া নৃত্যৰ ব্যাকৰণ : ড° নাৰায়ণ চন্দ্ৰ গোস্বামী (BANALATA) ANTARZUDHA: War of Nerves by Hearts of Human অন্তৰ্যুদ্ধ : প্ৰভাত গোস্বামী (BANALATA) PREMHINATA – MONOJ KUMAR GOSWAMI প্ৰেমহীনতা – মনোজ কুমাৰ গোস্বামী (BANALATA) Podma Puran পদ্ম পুৰাণ : ভূমি খণ্ড : সুৰেন্দ্ৰ কুমাৰ দাস (BANALATA) AANTARIK আন্তৰিক : হৃদয় আৰু চিন্তা-গৃহৰ দস্তাবেজ : ফণীন্দ্ৰ কুমাৰ দেৱ চৌধুৰী (BANALATA) Bish, Batrog Aru Sharir বিষ, বাতৰোগ আৰু শৰীৰ ডাঃ মিহিৰ কুমাৰ গোস্বামী প্ৰকাশক : বাণী মন্দিৰ Chuli Aru Chalar Roga চুলি আৰু ছালৰ ৰোগ ডাঃ মিহিৰ কুমাৰ গোস্বামী প্ৰকাশক : বাণী মন্দিৰ Linga Puran লিঙ্গ পুৰাণ : সুৰেন্দ্ৰ কুমাৰ দাস (BANALATA) Desh Vakta Tarun Ram Phukan দেশভক্ত তৰুণৰাম ফুকন : ত্ৰিদিব গোস্বামী (BANALATA) Mother Teresa মাদাৰ টেৰেছা : ত্ৰিদিব গোস্বামী (BANALATA) Jawaharlal Nehru জৱাহৰলাল নেহৰু : ত্ৰিদিব গোস্বামী (BANALATA)\nBhal Puwar Neela Chorai ভালপোৱ...\nBiplabar Khoj বিপ্লৱৰ খোজ : কন...


হঠাতে নাৱৰ পৰা সাগৰত জাঁপ দিলে ৰাহুল গান্ধীয়ে! তাৰ পাছত... - NEWS8 NE\nহঠাতে নাৱৰ পৰা সাগৰত জাঁপ দিলে ৰাহুল গান্ধীয়ে! তাৰ পাছত…\nনিউজ ডেস্ক। হঠাতে মাজ সাগৰত নাৱৰ পৰা জঁপিয়ালে কংগ্ৰেছৰ শীৰ্ষ নেতা ৰাহুল গান্ধীয়ে! ৰাহুলৰ পিচে পিচে জাঁপ দিলে মাছমৰীয়াই! কিন্তু হঠাতে কিয় এনে কৰিলে ৰাহুলে?\nদৰাচলতে কংগ্ৰেছৰ যুৱৰাজ তথা সাংসদ ৰাহুল গান্ধীক মঙ্গলবাৰে কেৰেলাত দেখা গ’ল অন্য ৰূপত। কেৰেলাৰ কল্লাম জিলাৰ থাংগাচাৰী উপকূলত সাংসদজনে সাগৰৰ মাছমৰীয়াৰ লগত নাওঁ চলাই মাছ ধৰাৰ লগতে সাঁতুৰায়ো দেখা পোৱা গ’ল।\nপ্ৰায় এঘন্টা সময় মাছমৰীয়া সকলৰ লগত এনেদৰে কটায় তেওঁ। সাংসদজনক কাষত পায় মাছমৰীয়া সকল অভিভূত হৈ পৰিল। আগন্তুক ২০২১ ৰ নিৰ্বাচনৰ আগত ৪ দিনীয়া ভ্ৰমণসূচীৰে কেৰেলালৈ গৈছিল সাংসদজন।\nএই সন্দৰ্ভত বুধবাৰে সাংসদ জনে কয় যে, ‘এটা সপোন সঁচা হ’ল। নাওঁ চলোৱা, মাছ ধৰা আৰু চতুৰ অভিজ্ঞতা মোৰ চিৰ জীৱন মনত থাকিব। আগলৈয়ো সময় পালেই এনেদৰে সময় কটাবলৈ আহিম। মাছমৰীয়া সকলৰ জীৱন কিমান কষ্টকৰ ইয়ে উপলব্ধি কৰালে। যিয়ে সাগৰৰ লগত সদায় যুদ্ধ কৰে। এই এঘন্টাটোৱেই মোক মাছমৰীয়া সকলৰ প্ৰতি অধিক সন্মান বঢ়ালে। জাল পেলাওতে জাল ভৰি মাছ আহিব বুলি ভাবিছিলো, কিন্তু সেইয়া হোৱা নাছিল। আমি মাছ সকলোৱে খাও, কিন্তু এই মাছ কিমান কষ্টৰে ধৰা হয় আমি নাজানো। এই অভিজ্ঞতাই মোক কষ্ট উপলব্ধি কৰিবলৈ শিকালে।’\nউল্লেখ্য যে, মাছমৰীয়া সকলে তেওঁক সোধে যে মাছমৰীয়া সকলৰ প্ৰতি তেওঁ কেনেধৰণৰ পৰিকল্পনাৰ কথা ভাবিছে? উত্তৰত তেওঁ কয় যে, দেশত কৃষিৰ বাবে এক স্বতন্ত্ৰ মন্ত্ৰালয় আছে। কিন্তু মীন বিভাগৰ বাবে নাই। গতিকে তেওঁ মীন বিভাগৰ বাবে এক স্বতন্ত্ৰ মন্ত্ৰালয় প্ৰতিষ্ঠা কৰিব। যিয়ে মাছমৰীয়া সকলৰ কষ্ট লাঘৱ কৰিব। তেওঁ কংগ্ৰেছক নিৰ্বাচনী ইস্তাহাৰ পত্ৰত এই বিষয় অন্তৰ্ভুক্ত কৰিবলৈয়ো নিৰ্দেশ দিয়ে।\nনিৰ্বাচনৰ পূৰ্বে ছবিগৃহলৈ আহি আছে জুবিনৰ ‘ৰাজনীতি’! মুকলি হ’ল টিজাৰ\nনাতিনীৰ উচ্চ শিক্ষাৰ বাবে ঘৰ বিক্ৰী কৰা ‘পুত্ৰহাৰা’ অটোৰিক্সা চালকে লাভ কৰিলে ২৪ লাখ টকাৰ বৰঙণি!\nবিদ্যুতৰ বিল আহিল ৮੦ কােটি! উচ্চ ৰক্তচাপত ভুগি চিকিৎসালয়ত ভৰ্তি ৮০ বছৰীয়া ব্যক্তি\nবন্ধুৰ জন্মদিন উদযাপন কৰি ঘৰলৈ ওভতাৰ পথত ভয়ংকৰ দুৰ্ঘটনা, নিহত ৬ ছাত্ৰ! CCTV ত বন্দী ঘটনাৰ দৃশ্য\nCCTV কেমেৰাত বন্দী মাৰুতি ছুইফ্টৰ সৈতে টেংকাৰৰ সংঘৰ্ষ, নিহত ৬ কলেজীয়া ছাত্ৰ